(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΓ΄

Δευτέρα, 10 Απριλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: «Ενώ χρειάζεται αναβάθμιση και περαιτέρω στελέχωση το Κέντρο Υγείας Αρκαλοχωρίου Δήμου Μινώα Πεδιάδας, το αποδυναμώνουν και από παιδίατρο», σελ.
 ii. με θέμα: «Πεπραγμένα Κεντρικού Συμβουλίου Υγείας (Κε.Σ.Υ.) και Διαβητολογικά Κέντρα», σελ.
 β) Προς τον Υπουργό Οικονομικών:
 i. με θέμα: «Τα δυσανάλογα και εξωφρενικά κέρδη τραπεζών εις βάρος των δανειοληπτών», σελ.
 ii. με θέμα: «Απαγόρευση των πλειστηριασμών λαϊκών κατοικιών και της δέσμευσης λογαριασμών Αρωγής των σεισμόπληκτων στους Δήμους Μινώα Πεδιάδας και Αρχανών?Αστερουσίων», σελ.
 iii. με θέμα: «Αίτημα του Δήμου Γλυφάδας για επαναξιολόγηση των τιμών ζώνης στην κατεύθυνση της άμεσης, καθολικής και σημαντικής μείωσής τους», σελ.
 γ) Προς την Υπουργό Παιδείας και Θρησκευμάτων:
 i. με θέμα: «Κεστεκίδειο ελληνικό σχολείο Βρυξελλών», σελ.
 ii. με θέμα: «Το Ινστιτούτο Εκπαιδευτικής Πολιτικής (ΙΕΠ) «απορροφά» με αμφίβολες διαδικασίες 50.000.000 την προηγούμενη των εκλογών για τον διαγωνισμό με κωδικό ΟΠΣ ΤΑ 5174140», σελ.
 iii. με θέμα: «Να εξασφαλιστεί άμεσα η συνέχιση των πληρωμών των πρακτικών σε Δημόσια και Ιδιωτικά ΙΕΚ και να καθιερωθεί άμεσα η υποχρεωτικότητα στην πληρωμή τους», σελ.
 δ) Προς τον Υπουργό Αγροτικής Ανάπτυξης και Τροφίμων, με θέμα: «Απαράδεκτες καθυστερήσεις στην καταβολή των αποζημιώσεων σε πυρόπληκτους παραγωγούς της Ηλείας από τις πυρκαγιές του 2021», σελ.
 ε) Προς τον Υπουργό Περιβάλλοντος και Ενέργειας:
 i. με θέμα «Απόφαση του Συμβουλίου της Επικρατείας καθιστά απαγορευτική την εκτός σχεδίου δόμηση», σελ.
 ii. με θέμα: «Να αποτραπεί οριστικά η επιχειρούμενη περιβαλλοντική υποβάθμιση στο Αφεντέλι της Ερεσού Λέσβου», σελ.
 iii. με θέμα: «Η κυβέρνηση Μητσοτάκη υποθηκεύει και την ασφάλεια υδροδότησης της Αττικής», σελ.
 iv. με θέμα: «Κώλυμα με τη μη χορήγηση αδειών σύνδεσης για φωτοβολταϊκά», σελ.
 v. με θέμα «Οι εξελίξεις απειλούν τη ζωή στον Δήμο Ζίτσας Ιωαννίνων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών «Ρυθμίσεις σχετικά με τους Οργανισμούς Τοπικής Αυτοδιοίκησης α’ και β’ βαθμού - Διατάξεις για την ευζωία των ζώων συντροφιάς - Διατάξεις για το ανθρώπινο δυναμικό του δημόσιου τομέα - Λοιπές ρυθμίσεις του Υπουργείου Εσωτερικών και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΒΙΤΣΑΣ Δ. , σελ.
ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΤΣΑΣ Δ. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΒΛΑΧΟΣ Γ. , σελ.
 ΔΕΛΗΣ Ι. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΕΓΚΕΡΟΓΛΟΥ Β. , σελ.
 ΚΕΡΑΜΕΩΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΟΒΕΡΔΟΣ Α. , σελ.
 ΜΠΑΛΑΦΑΣ Ι. , σελ.
 ΜΠΟΥΡΝΟΥΣ Ι. , σελ.
 ΠΛΕΥΡΗΣ Α. , σελ.
 ΣΤΑΪΚΟΥΡΑΣ Χ. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΤΑΓΑΡΑΣ Ν. , σελ.
 ΤΖΑΚΡΗ Θ. , σελ.
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΓ΄

Δευτέρα 10 Απριλίου 2023

Αθήνα, σήμερα στις 10 Απριλίου 2023, ημέρα Δευτέρα και ώρα 14.37΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτήςκ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλό απόγευμα και καλή Μεγάλη Εβδομάδα. Αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Νότιου Τομέα Αθηνών Β3΄, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Αθανάσιος Μπούρας):** Στο σημείο αυτό ολοκληρώθηκε η ανακοίνωση των αναφορών.

Ευχαριστούμε την κ. Ραλλία Χρηστίδου και για όλο το διάστημα, γιατί πράγματι ήταν πάντα παρούσα στην εκφώνηση των αναφορών.

**ΡΑΛΛΙΑ ΧΡΗΣΤΙΔΟΥ:** Τιμή μου, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Βεβαίως τιμή είναι, αλλά την εκτελέσατε με κάθε τρόπο.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων, ο κ. Στυλιανός - Ιωάννης Κουτνατζής, μας ενημερώνει ότι οι επίκαιρες ερωτήσεις που θα συζητηθούν σήμερα οι εξής:

Οι με αριθμό 641/29-3-2023, 653/3-4-2023 και 666/3-4-2023 επίκαιρες ερωτήσεις, που θα απαντηθούν από τον Υπουργό Οικονομικών κ. Χρήστο Σταϊκούρα.

Οι με αριθμό 652/3-4-2023, 663/3-4-2023 και 668/3-4-2023 επίκαιρες ερωτήσεις, που θα απαντηθούν από την Υπουργό Παιδείας και Θρησκευμάτων κ. Νίκη Κεραμέως.

Η με αριθμό 660/3-4-2023 επίκαιρη ερώτηση και η με αριθμό 2542/28-2-2023 ερώτηση κατ’ άρθρον 131 παράγραφος 5 του Κανονισμού της Βουλής, που θα απαντηθούν από τον Υπουργό Υγείας κ. Αθανάσιο Πλεύρη.

Οι με αριθμό 640/29-3-2023, 642/29-3-2023, 646/30-3-2023, 649/31-3-2023 και 665/3-4-2023 επίκαιρες ερωτήσεις, που θα απαντηθούν από τον Υφυπουργό Περιβάλλοντος και Ενέργειας κ. Νικόλαο Ταγαρά.

Και τέλος, η με αριθμό 657/3-4-2023 επίκαιρη ερώτηση, που θα απαντηθεί από τον Υφυπουργό Αγροτικής Ανάπτυξης και Τροφίμων κ. Γεώργιο Στύλιο.

Αρχίζουμε με τη δέκατη με αριθμό 660/3-4-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υγείας, με θέμα: «Ενώ χρειάζεται αναβάθμιση και περαιτέρω στελέχωση το Κέντρο Υγείας Αρκαλοχωρίου Δήμου Μινώα Πεδιάδας, το αποδυναμώνουν και από παιδίατρο».

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Όπως όλοι γνωρίζουμε, η πανδημία ανέδειξε τον αναντικατάστατο και καθοριστικό ρόλο του Εθνικού Συστήματος Υγείας, που παρά τα προβλήματα του, την υποστελέχωση, την υποχρηματοδότηση, την έλλειψη σύγχρονου τεχνολογικού εξοπλισμού, κυρίως χάρις των προσπαθειών των ανθρώπων που το υπηρετούν ανταπεξήλθε στις δύσκολες εκείνες ώρες. Ιδίως η πρωτοβάθμια φροντίδα χρειάζεται τη στήριξη της πολιτείας στο γενικότερο πλαίσιο της αναγέννησης του Εθνικού Συστήματος Υγείας, προκειμένου τα κέντρα υγείας στην πρώτη γραμμή να αντιμετωπίζουν τα προβλήματα.

Το Κέντρο Υγείας Αρκαλοχωρίου, για το οποίο η ερώτηση σήμερα, εξυπηρετεί, μαζί με το Κέντρο Υγείας Καστελίου, σχεδόν τον μισό νομό και είναι πραγματικά άξιο επαίνου το γεγονός ότι παρά τα προβλήματα, παρά το γεγονός ότι είναι στελεχωμένα με επικουρικούς, παρά το γεγονός ότι λείπουν βασικές ειδικότητες, γίνεται σοβαρή δουλειά. Όμως δεν μπορεί περαιτέρω να αποδυναμώνονται από ανθρώπινο δυναμικό και βεβαίως, δεν μπορεί να συνεχιστεί η υποστελέχωση.

Όπως έχει καταγγελθεί από τους πολίτες και θα καταθέσω στα Πρακτικά της Βουλής την επιστολή του Συλλόγου Φίλων Κέντρου Υγείας Αρκαλοχωρίου, ενώ περιμέναμε τη στελέχωση του Κέντρου Υγείας με ειδικότητες που λείπουν, αποφασίστηκε η πραγματοποίηση εφημεριών στο νοσοκομείο, το νομαρχιακό, το Βενιζέλειο, από την παιδίατρο του Κέντρου Υγείας, τέσσερις φορές. Αυτό σημαίνει ότι θα έχουμε τεράστιο πρόβλημα και με δεδομένο ότι έχουν αυξηθεί οι ανάγκες ήδη, λόγω και του γεγονότος ότι στην περιοχή κατασκευάζεται το μεγαλύτερο έργο αυτή τη στιγμή στην Κρήτη, το νέο Διεθνές Αεροδρόμιο, το κέντρο υγείας αποδυναμώνεται.

Θα σας πω ότι πραγματικά τα περιστατικά έχουν αυξηθεί και για παιδιά, μιας και έχουν αυξηθεί οι οικογένειες που είναι εγκατεστημένες στην περιοχή με παιδιά και η πολιτεία, το Υπουργείο Υγείας, ακολουθεί αντίστροφη πορεία.

Αυτό που ζητάμε, λοιπόν, κύριε Υπουργέ, είναι να μεριμνήσετε για την περαιτέρω στελέχωση των κέντρων υγείας και ιδιαίτερα του Κέντρου Υγείας Αρκαλοχωρίου, για το οποίο η ερώτηση σήμερα, και να μας πείτε τι έχετε κάνει ή τι προτίθεστε να κάνετε για τον σκοπό αυτό. Βεβαίως, άμεσα πρέπει να υπάρξει λύση στο θέμα παιδιάτρου, για να μην μείνει η περιοχή χωρίς παιδίατρο, όταν αυτός θα πηγαίνει στο νομαρχιακό νοσοκομείο για την εκτέλεση εφημεριών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο Υπουργός Υγείας κ. Πλεύρης έχει τον λόγο, για να πρωτολογήσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, θα ήθελα να ξεκινήσω, αναφερόμενος και στο πρόσωπό σας, από το γεγονός ότι αντιλαμβάνομαι ότι ενδεχομένως είναι, μετά τη δική σας επιλογή, η τελευταία παρουσία σας σε επίπεδο κοινοβουλευτικής δράσης. Ήμασταν σε διαφορετικά κόμματα άλλοτε ως Κυβέρνηση, άλλοτε ως Αντιπολίτευση, αλλά ακόμη και στην κρίσιμη μεγάλη μάχη του 2012-2015 ήσασταν παρών και οφείλω να πω ότι ο αγώνας τον οποίο κάνατε όλο αυτό το χρονικό διάστημα, με όλες τις διαφορές που υπήρξαν, ήταν ένας έντιμος αγώνας και από την πλευρά του τρόπου με το οποίο πολιτευόσασταν μέσα στο Κοινοβούλιο και ό,τι ερωτήσεις σας είχα ως Υπουργός Υγείας, ήταν πάντοτε ερωτήσεις, όπως και σήμερα, που δείχνουν ακριβώς την ευαισθησία σας και σε ευρύτερα θέματα, αλλά και σε θέματα της περιφέρειάς σας. Θα ήθελα, λοιπόν, και απ’ αυτό εδώ το Βήμα να εκφράσω τον απόλυτο σεβασμό μου προς το πρόσωπό σας, κύριε συνάδελφε, και να σας ευχηθώ από εδώ καλή επιτυχία σε ό,τι αποφασίσετε να κάνετε στον πολιτικό στίβο.

Έρχομαι τώρα στο κομμάτι της ερώτησής σας. Πρώτα απ’ όλα, πάμε να δούμε πώς είναι η στελέχωση του συγκεκριμένου κέντρου υγείας. Το 2019, τον Ιούλιο, η στελέχωση αφορούσε σαράντα τέσσερα άτομα προσωπικό, δεκατέσσερα ιατρικό, είκοσι νοσηλευτικό, τέσσερα παραϊατρικό και έξι διοικητικό. Σήμερα, αυτή η στελέχωση είναι στα σαράντα οκτώ άτομα, με αύξηση του ιατρικού προσωπικού. Έχουμε δεκαοκτώ άτομα ιατρικό προσωπικό, επτά μόνιμο, τρεις επικουρικό και οκτώ υπηρεσία υπαίθρου. Έχουμε νοσηλευτικό είκοσι πέντε άτομα, πέντε άτομα παραϊατρικό και επτά άτομα διοικητικό προσωπικό.

Άρα η στελέχωση παραμένει σε ένα ικανοποιητικό επίπεδο, προκειμένου να καλύπτει τις ανάγκες της περιοχής, όπως τις περιγράψατε.

Ειδικά για το σκέλος του παιδιάτρου, το συγκεκριμένο κέντρο υγείας έχει ενισχυθεί από τις 19 Νοεμβρίου με μια επικουρική παιδίατρο, η οποία λόγω των αυξημένων αναγκών που υπάρχουν στο Γενικό Νοσοκομείο Ηρακλείου, στο Βενιζέλειο, θα συνδράμει στις εφημερίες του νοσοκομείου, αλλά αυτό σε καμμία περίπτωση δεν περιορίζει τη λειτουργία της και τις υποχρεώσεις τις οποίες έχει, αλλά και την κάλυψη ως παιδίατρος, για να καλύπτονται οι ανάγκες των πολιτών τις ώρες που λειτουργεί το κέντρο υγείας, ενώ παράλληλα υπάρχει και μια ακόμη παιδίατρος μόνιμη, που υπηρετεί στο Κέντρο Υγείας Χερσονήσου και για να καλύπτει τις αυξημένες ανάγκες, κάνει εφημερίες τρεις φορές το μήνα για την ενίσχυση του Κέντρου Υγείας Αρκαλοχωρίου.

Θέλω να σας διαβεβαιώσω, λοιπόν, ότι το γεγονός που χρειάζεται προσωρινά να καλυφθούν κάποιες αυξημένες ανάγκες με εφημερίες στο Γενικό Νοσοκομείο Ηρακλείου, στο Βενιζέλειο, από την παιδίατρο, σε καμμία περίπτωση δεν θέτει αλλαγές δυσμενείς για τον τρόπο λειτουργίας του κέντρου υγείας. Πρόκειται για ένα πολύ σημαντικό κέντρο υγείας μιας ιδιαίτερης περιοχής που έχει ταλαιπωρηθεί και γι’ αυτό φροντίσαμε να υπάρχει και μια καλύτερη στελέχωση απ’ αυτήν που παραλάβαμε, παρά τις αυξημένες ανάγκες που υπάρχουν και σε άλλες περιοχές και σε άλλα κέντρα υγείας και θα υπάρξει μέριμνα, μόλις καλυφθούν οι ανάγκες στο Βενιζέλειο, αμέσως να μην υπάρχει αυτή η επιπλέον εφημέρευση της παιδιάτρου.

Σε ένα ευρύτερο πλαίσιο που αφορά τα κέντρα υγείας, θέλω να σας πω ότι και τα κέντρα υγείας της δικής σας περιοχής έχουν ενταχθεί σε όλο το πρόγραμμα των εκατόν πενήντα επτά έργων, που μαζί με το Υπουργείο Οικονομικών, με τον συνάδελφο μου τον Χρήστο Σταϊκούρα, φροντίζουμε μέσα από τους πόρους του Ταμείου Ανάκαμψης να έχουν την πλήρη ανακαίνιση, καθώς επίσης και ογδόντα ΤΕΠ νοσοκομείων, που πάλι σε αυτά είναι και τα δύο νοσοκομεία που βρίσκονται στη δική σας περιφέρεια.

Άρα βασική μας προτεραιότητα είναι η αναβάθμιση της πρωτοβάθμιας φροντίδας υγείας. Ειδικά στα περιφερειακά κέντρα υγείας θέλουμε, στο μέτρο του εφικτού, να διατηρήσουμε τη δύναμη την οποία έχουν και όσο είναι εφικτό να μπορέσουμε αυτήν τη δύναμη να την αυξήσουμε και να μην υπάρχει πρόβλημα στην εξυπηρέτηση των αναγκών των πολιτών.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ευχαριστώ, κύριε Υπουργέ, για τα καλά σας λόγια. Η στάση η πολιτική και το έργο, είτε στο νομοθετικό είτε στον κοινοβουλευτικό έλεγχο, βέβαια πρέπει να είναι με βάση το συμφέρον της χώρας, πρώτα απ’ όλα, και της κοινωνίας. Εκ των πραγμάτων στον κοινοβουλευτικό έλεγχο αναδεικνύονται και θέματα τοπικού χαρακτήρα περιφερειακής διάστασης, αλλά πράγματι στο πλαίσιο αυτό λύνονται πολλές φορές και ζητήματα ακόμα και γενικότερης πολιτικής, αν υπάρχει ανταπόκριση και αν βέβαια αναδεικνύονται και αυτά με τεκμηρίωση.

Θα πρέπει να πω ότι στα δεκαεννιά χρόνια κοινοβουλευτικού ελέγχου έχουν λυθεί πολλά ζητήματα μέσω του κοινοβουλευτικού ελέγχου ή τουλάχιστον έχουν αναδειχθεί από εμένα -και φυσικά από όλους τους συναδέλφους- εκατοντάδες χιλιάδες θύματα και η εκάστοτε κυβέρνηση και ο Υπουργός ο αρμόδιος δεν μπορεί μετά από έναν κοινοβουλευτικό έλεγχο να πει ότι δεν γνωρίζει ή ότι είχε άλλη εντύπωση για προβλήματα που υπάρχουν μέσα στην κοινωνία και στους θεσμούς. Γι’ αυτό πιστεύω ότι είναι κρίσιμη η διαδικασία του κοινοβουλευτικού ελέγχου και αφορά την ποιότητα και του κυβερνητικού έργου, αλλά και την ποιότητα γενικότερα της δημοκρατίας.

Στο συγκεκριμένο θέμα που συζητάμε, κύριε Υπουργέ, θα πρέπει να σας πω τι ισχύει σε πολλές περιπτώσεις. Οι υπηρεσίες κάνουν ενημέρωση -και εγώ είχα αντίστοιχη ενημέρωση- σαν να είναι όλα καλά πάντα. Παρουσιάζεται, θα έλεγα, μια καλύτερη εικόνα από αυτήν που υπάρχει στην πράξη και γι’ αυτό είναι ένα ζήτημα ο Υπουργός, ο Υφυπουργός ο αρμόδιος που θα απαντήσει σε μια ερώτηση να έχει την εικόνα χωρίς φτιασιδώματα.

Εδώ, λοιπόν, στο κέντρο υγείας έχουμε –το είπατε και εσείς- επικουρικούς, μεγάλο αριθμό επικουρικών, όπως ισχύει και γενικότερα στο σύστημα υγείας. Αυτό είναι το πρώτο πρόβλημα που πρέπει να λυθεί και πρέπει θεσμικά να δείτε το επόμενο διάστημα -βεβαίως να το δει η καινούργια κυβέρνηση- πώς όλοι όσοι έχουν υπηρετήσει ως επικουρικοί για πολλά χρόνια, συμβασιούχοι και λοιπά, πώς εντάσσονται στο σύστημα υγείας με έναν τρόπο που μέσα από αξιολόγηση και θεσμικές φυσικά διαδικασίες θα τους δώσει τη δυνατότητα να συνεχίσουν να προσφέρουν με σταθερή εργασία. Αυτό είναι το ένα.

Το δεύτερο είναι ότι κάθε κέντρο υγείας για να λειτουργήσει χρειάζεται ένα μίνιμουμ σε κάθε ειδικότητα, να το πω, όπως κάθε νοσοκομείο ένα μίνιμουμ ανθρώπινου δυναμικού σε κάθε κλινική. Δηλαδή δεν γίνεται να έχεις τρεις μέρες, για παράδειγμα, παιδίατρο ή άλλη ειδικότητα.

Εδώ, λοιπόν, έχουμε την ανάγκη για το Κέντρο Υγείας Αρκαλοχωρίου για τρεις τουλάχιστον γενικούς γιατρούς, που είναι εντελώς απαραίτητοι για να λειτουργήσει και ο θεσμός του προσωπικού γιατρού, ένας θεσμός που είτε με την ονομασία οικογενειακός γιατρός είτε με την ονομασία προσωπικός, που είναι σήμερα, δεν θα ολοκληρωθεί και δεν θα πάρει σάρκα και οστά, αν δεν εξασφαλίσουμε τις προϋποθέσεις.

Και χρειάζεται σε αυτό το θέμα να κάνετε παραπέρα βήματα, κύριε Υπουργέ, ούτως ώστε οι γιατροί που υπηρετούν το δημόσιο, το εθνικό σύστημα υγείας να έχουν τη δυνατότητα και τις ώρες να εκπληρώσουν τον ρόλο τους στα πλαίσια του προσωπικού γιατρού.

Και βέβαια θα επιμείνω να κάνετε μια προσπάθεια, κύριε Υπουργέ, για το θέμα του παιδιάτρου το οποίο αναδείχθηκε με την επιστολή των φίλων του κέντρου υγείας, ούτως ώστε μια περιοχή που εξυπηρετείται από το Κέντρο Υγείας Αρκαλοχωρίου να μη μείνει χωρίς παιδίατρο σε καμία περίπτωση.

Και θα ήθελα να ευχαριστήσω και το Προεδρείο της Βουλής και συνολικά δια του Προεδρείου όλους τους συναδέλφους και διαχρονικά -και αυτούς που ήταν σε προηγούμενες συνεδριάσεις της Βουλής- για τη συνεργασία που είχαμε και για την μεγάλη προσπάθεια που όλοι κάνουμε, όλοι κάνουν για τον τόπο τους και γενικότερα για την πατρίδα μας.

Σας ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Κεγκέρογλου. Ειλικρινά αποτελείτε παράδειγμα προς μίμηση στα θέματα των επίκαιρων ερωτήσεων, γιατί -εγώ τουλάχιστον με την εμπειρία που έχω και σας γνωρίζω χρόνια- και επίκαιρες και ουσιαστικές πάντα ήταν.

(Χειροκροτήματα)

Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κεγκέρογλου, πράγματι. Ξέρετε τι γίνεται, κύριε Πρόεδρε; Όσες ιδεολογικές αντιπαραθέσεις και να υπάρχουν, εδώ καταλήγουμε ότι ο κάθε ένας Βουλευτής από το δικό του μετερίζι προσπαθεί να υπερασπιστεί το δημόσιο συμφέρον και την περιοχή στην οποία δρα και πολιτεύεται. Από τη δική μας πλευρά προσπαθήσαμε και στον κοινοβουλευτικό έλεγχο συνολικά να απαντήσουμε. Υπάρχει ένα πρόβλημα στο Υπουργείο αναφορικώς με τις γραπτές ερωτήσεις λόγω της πληθώρας την οποία δέχτηκαν και θα συμφωνήσω απόλυτα με αυτό που είπε ο κ. Κεγκέρογλου ότι ειδικά οι επίκαιρες ερωτήσεις είναι ερωτήσεις που θέτουν θέματα και ελέγχουν τον Υπουργό, διότι οι δεσμεύσεις τις οποίες θα αναλάβει και από το κομμάτι του κοινοβουλευτικού ελέγχου είναι δεσμεύσεις που αξιολογούνται. Υπό αυτήν την έννοια, πράγματι εγώ γνωρίζοντας, όπως είπα και στην πρωτολογία, τον συνάδελφο τον κ. Κεγκέρογλου και από την κυβερνητική του θέση όταν βρισκόταν και ως Βουλευτής της Πλειοψηφίας και ως Βουλευτής της Αντιπολίτευσης, πάντοτε σεβόταν απόλυτα την κοινοβουλευτική διαδικασία και τον κοινοβουλευτικό έλεγχο.

Κύριε Κεγκέρογλου, παίρνουμε τα στοιχεία από τις υπηρεσίες, αλλά δεν ωραιοποιούμε τις καταστάσεις. Και πράγματι λέμε ότι και το συγκεκριμένο κέντρο υγείας έχει προβλήματα, όπως έχουν τα κέντρα υγείας, αλλά βρίσκεται σε μια καλύτερη στελέχωση από αυτήν στην οποία βρισκόταν πιο πριν, χωρίς όμως αυτό να είναι αρκετό. Ειδικά στο κομμάτι των γενικών γιατρών, επειδή πολύ σωστά το θίξατε, υπάρχει μια έλλειψη με αποτέλεσμα να μην μπορεί να καλυφθεί πλήρως η περιοχή όπως επιθυμούμε. Υπάρχει και το θέμα του προσωπικού γιατρού που, ασχέτως των διαφωνιών που υπάρχουν, υπάρχει μια συμφωνία ότι αποτελεί βάση κάθε συστήματος πρωτοβάθμιας φροντίδας υγείας.

Αναδείξατε το πρόβλημα που αναφορικώς με τους επικουρικούς, οι οποίοι είναι αρκετοί ως πάρα πολλοί στο σύστημα υγείας αυτήν τη στιγμή και λόγω της πανδημίας. Είναι ένας αριθμός που μπορεί να φτάνει τις δεκαπέντε χιλιάδες εργαζομένων, γιατρών, νοσηλευτών, λοιπού προσωπικού. Ήδη ακολουθούμε μια διαδικασία την οποία θεωρώ ότι όποιος και να είναι κυβέρνηση αυτήν τη διαδικασία θα ακολουθήσει, επειδή δεν υπάρχει δυνατότητα βάσει του Συντάγματος αυτές οι συμβάσεις να μετατραπούν από ορισμένου σε αορίστου χρόνου.

Υπάρχουν οι προκηρύξεις οι οποίες βγαίνουν με παράλληλη παράταση του συγκεκριμένου προσωπικού, που ήδη η παράταση αυτή είναι μέχρι τις 31-12-2023. Οι προκηρύξεις που υπάρχουν αυτήν τη στιγμή φτάνουν κοντά στις έξι χιλιάδες θέσεις και είναι του 2022, άρα υπάρχουν αντίστοιχες προκηρύξεις και για το 2023. Με αυτήν τη δυνατότητα και τη συνταγματικά αποδεκτή αυξημένη μοριοδότηση, που δεν είναι μια αυξημένη μοριοδότηση όπως ίσχυε στο παρελθόν και είχαμε την K2 που βγήκαν αντισυνταγματικές αυτές οι ρυθμίσεις, είναι μια αυξημένη που συνδυάζεται όχι ως επιβράβευση, αλλά ως αυξημένη εμπειρία λόγω των συνθηκών της πανδημίας, θεωρούμε ότι όποιος από όλους αυτούς που είναι επικουρικοί τώρα θελήσει να παραμείνει στο Εθνικό Σύστημα Υγείας, έχουμε αυτές τις δυνατότητες όπως τις έχουμε περιγράψει. Μόλις γίνει η μετατροπή αυτών των θέσεων με τον συνταγματικά ανεκτό τρόπο, αντίστοιχα θα υπάρξουν και επιπλέον προκηρύξεις, γιατί χρειάζεται και παραπάνω προσωπικό, παραπάνω εργαζόμενοι στο Εθνικό Σύστημα Υγείας.

Θέλω να τονίσω ότι το 2019 οι εργαζόμενοι στο Εθνικό Σύστημα Υγείας ήταν εκατό χιλιάδες τριακόσιοι περίπου, ενώ σήμερα είναι εκατό επτά χιλιάδες εξακόσιοι, που σημαίνει ότι έχουμε μια αύξηση επτά χιλιάδων εργαζομένων στο Εθνικό Σύστημα Υγείας, αλλά και με πολύ αυξημένες ανάγκες, διότι υπάρχει και η πανδημία και οι συνθήκες της πανδημίας και οι παραπάνω ΜΕΘ που έχουν δημιουργηθεί και οι παραπάνω κλινικές. Επομένως, υπάρχει ένας πλήρης σχεδιασμός να έχουμε την καλύτερη δυνατή στελέχωση.

Συνεπώς, κύριε Πρόεδρε και κύριε συνάδελφε, κύριε Κεγκέρογλου, θα εξαντλήσουμε τις δυνατότητες και στα κέντρα υγείας και για το συγκεκριμένο που ρωτάτε να υπάρξουν και αυτές οι μετατροπές των θέσεων με τον συνταγματικά ανεκτό τρόπο, αλλά αντίστοιχα να υπάρξει και ενίσχυση ειδικά στους κρίσιμους τομείς, που συνδυάζονται με την ομαλή λειτουργία των κέντρων υγείας.

**ΠΡΟΕΔΡΕΥΩΝ (Αθανάσιος Μπούρας):** Ακολουθεί η πρώτη με αριθμό 2542/28-2-2023 ερώτηση του κύκλου των αναφορών - ερωτήσεων του Βουλευτή B1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδουπρος τον Υπουργό Υγείας**,** με θέμα: «Πεπραγμένα Κεντρικού Συμβουλίου Υγείας (Κε.Σ.Υ.) και Διαβητολογικά Κέντρα».

Κύριε Λοβέρδο, έχετε τον λόγο για την πρωτολογία σας.

**ΑΝΔΡΕΑΣ ΛΟΒΕΡΔΟΣ:** Παρακαλώ, κύριε Πρόεδρε, να μη μετρήσετε στον χρόνο μία εισαγωγή που θα κάνω και που αφορά στον συνάδελφο και φίλο μου, τον Βασίλη Κεγκέρογλου, διότι, όχι εκ συμπτώσεως, αλλά επειδή εγώ δεν κάνω συχνά επίκαιρες ερωτήσεις, όποτε κι αν κάνω, έχει κάνει κι αυτός. Συνεπώς, δεν είναι καθόλου εκ συμπτώσεως, αλλά λόγω της δικής του επιμέλειας και του σεβασμού του στον κοινοβουλευτικό έλεγχο. Οπότε, επαναλαμβάνω ότι όποτε έχω εγώ επίκαιρη ερώτηση, είναι και ο κ. Κεγκέρογλου εδώ.

Θέλω, λοιπόν, με αυτή την ευκαιρία να πω στο Σώμα ότι όταν έμαθα την επιλογή του να μην είναι ξανά υποψήφιος και να ασχοληθεί με άλλα θέματα της πολιτικής –δεν ξέρω, εάν μου επιτρέπει να πω, θα διεκδικήσει ένα δήμο στον νομό του, θα ασχοληθεί, δηλαδή, με την τοπική αυτοδιοίκηση και του εύχομαι καλή επιτυχία και πιστεύω ότι θα την έχει- προσπάθησα στα συναδελφικά όρια να τον αποτρέψω, να του πω ότι το ΠΑΣΟΚ τον χρειάζεται, ότι επειδή είναι ένας πάρα πολύ δυνατός Βουλευτής και ποτέ η ζωή για εμάς μετά από το 2009 δεν υπήρξε εύκολη και προβλέπεται μάχη -και μάχες μπροστά μας-, θα θέλαμε να είμαστε όλοι μαζί εδώ. Δεν κατέστη δυνατό να μεταπειστεί, είχε πάρει τις αποφάσεις του.

Του εύχομαι καλή επιτυχία και θέλω να πω στο Σώμα ότι θα θυμάμαι για πάντα αυτό που έχει πει για μένα, όταν κάποιοι από εδώ επιχείρησαν να με εξοντώσουν. Έχει πει σε τηλεοπτική εκπομπή ότι «γι’ αυτόν τον άνθρωπο…», δηλαδή για μένα, «…βάζω το χέρι μου στη φωτιά». Όσο κι αν ορισμένες επιλογές που κάναμε μας χώρισαν σε σχέση με διεκδικήσεις ηγεσιών στο ΠΑΣΟΚ κ.ο.κ., ποτέ δεν έπαψα να τον εκτιμώ και να τον αγαπώ. Του το έλεγα σε κάθε ευκαιρία και με συγκίνηση σήμερα, που είναι η τελευταία μας, απ’ ό,τι φαίνεται, δηλαδή, εβδομάδα εδώ με τη Βουλή ανοιχτή, θέλω να του πω ότι τον αγαπώ πάρα πολύ, τον σέβομαι και θέλω να είναι καλά στην υγεία του και να σταδιοδρομήσει σε αυτά που επιλέγει.

Κύριε Πρόεδρε, τώρα στα δύο λεπτά μου θέλω να ξεκινήσω, λέγοντας σε αυτούς που μας ακούν εκτός Αιθούσης ότι το θέμα της δικής μου επίκαιρης ερώτησης αφορά στην ασθένεια του διαβήτη και επειδή η Ελλάδα έχει πάνω από ένα εκατομμύριο ασθενείς με διαβήτη, κάθε θέμα που σχετίζεται με την οργάνωση του συστήματος υγείας για να αντιμετωπιστεί αυτό το θέμα, αυτή η ασθένεια, είναι σοβαρό. Αυτό που θα πω σήμερα, που θα αναφέρω σήμερα εκτιμώ ότι είναι πάρα πολύ σοβαρό.

Οι επιπτώσεις αυτής της ασθένειας στην υπόλοιπη υγεία του ανθρώπου είναι πάρα πολύ σοβαρές. Άνθρωποι χάνονται, επειδή υποφέρουν από διαβήτη, αλλά χάνονται από εγκεφαλικά, χάνονται από καρδιακές προσβολές, χάνονται από άλλες, δηλαδή, ασθένειες εξαιτίας του ότι υπάρχει αυτή η βασική ασθένεια του διαβήτη.

Για να το αντιμετωπίσουμε ως Εθνικό Σύστημα Υγείας, έχουμε αναπτύξει τα διαβητολογικά κέντρα. Κι εδώ φεύγω για λίγο από το θέμα της υγείας και έρχομαι σε ένα κορυφαίο θέμα -για εμένα- της ελληνικής πολιτείας. Μετά από το δυστύχημα, την τραγωδία των Τεμπών, το θέτω διαρκώς και επί είκοσι τρία χρόνια που είμαι πολιτικός το έχω νούμερο ένα θέμα.

Ακούστε, κύριε Πρόεδρε, πόσος χρόνος χάνεται εδώ για τον ασθενή. Έχω ένα έγγραφο από το Υπουργείο Υγείας με ημερομηνία 16 Νοεμβρίου του 2020. Το υπογράφει ο Υφυπουργός τότε, ο κ. Βασίλειος Κοντοζαμάνης. Με αυτόν τον Υφυπουργό ζήσαμε εδώ την πρώτη και φοβερή φάση της πανδημίας. Δεν τον ξεχνάμε με τα καλά του και τα κακά του. Είμαι Βουλευτής Αντιπολίτευσης. Το έγγραφο, λοιπόν, από τις 16 Νοεμβρίου του 2020 έχει θέμα: «Λειτουργία διαβητολογικών κέντρων και ιατρείων». Τέσσερις παράγραφοι είναι το έγγραφό του. Λέει: «Κατόπιν αυτών…» -προαναφέρει- «… και δεδομένου ότι έχει παρέλθει μεγάλο χρονικό διάστημα από την έκδοση των προαναφερόμενων αποφάσεών του ΚΕΣΥ, χωρίς να έχει καταστεί…» -το 2020 τα λέει αυτά- «…η ολοκλήρωση των σχετικών διατάξεων αποδοχής τους, θα πρέπει να προχωρήσετε σε επικαιροποίηση και επαναξιολόγηση των εν λόγω αποφάσεων και, εν συνεχεία, στην επανυποβολή τους στην υπηρεσία μας για περαιτέρω ενέργειες». Αυτά τα λέει ο Υφυπουργός τότε και απευθύνεται στο ΚΕΣΥ και του λέει ότι έχουμε χάσει χρόνο, έχει χαθεί χρόνος. Η Κυβέρνηση Μητσοτάκη είχε έναν χρόνο τότε. Επαναλαμβάνω το έγγραφο είναι στις 16 Νοεμβρίου του 2020.

Στο ΚΕΣΥ υπάρχει επικεφαλής ο καθηγητής -νομίζω είναι καθηγητής Ιατρικής, στο «Αττικό» νοσοκομείο υπηρετεί- Ρευματολογίας κ. Δημήτριος Μπούμπας. Δεν τον ξέρω τον άνθρωπο. Αν τον δω στον δρόμο, δεν θα τον αναγνωρίσω.

Συγκροτείται η επιτροπή, αναλαμβάνει την ευθύνη, εκπονεί κάποιες προτάσεις επικαιροποίησης, όπως του έχει τάξει ως καθήκον ο Υφυπουργός, κύριε Πρόεδρε, και ενώ λαμβάνει τις σχετικές αποφάσεις, επί ενάμιση χρόνο τις κρατάει. Επί ενάμιση χρόνο τις κρατάει! Αγανακτώ.

Στη δευτερολογία μου θα πω, γιατί σας είδα που κοιτάζετε το ρόλοι σας, ότι δεν έχει γίνει τίποτα ακόμη. Ακόμη δεν έχει γίνει τίποτα, αλλά θα μου δοθεί χρόνος στο τρίλεπτο της δευτερολογίας μου να συνεχίσω.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κύριε Πλεύρη, έχετε τον λόγο για την πρωτολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, βάσει και της ερώτησής σας, ζήτησα συνολικά όλα τα στοιχεία τα οποία υπάρχουν στο ΚΕΣΥ αναφορικά με τα διαβητολογικά κέντρα και θα ξεκινήσω από το σημείο στο οποίο αναφέρεστε, την απόφαση, την επιστολή που είχε στείλει προς το ΚΕΣΥ ο τότε Υφυπουργός Υγείας, ο Βασίλης ο Κοντοζαμάνης, το 2020.

Από το 2020 και μετά, υπήρξε και μία σειρά καθυστερήσεων που συνδεόταν και με την αλλαγή του Προέδρου στο ΚΕΣΥ, καθώς αρχικά ήταν Πρόεδρος ο κ. Μάρκου, μετά ανέλαβε η σημερινή Αναπληρώτρια Υπουργός Υγείας, η κ. Γκάγκα, και, εν συνεχεία, μέχρι σήμερα Πρόεδρος του ΚΕΣΥ είναι ο κ. Δημήτρης Μπούμπας, ο καθηγητής.

Από το 2020, λοιπόν, και μετά υπήρξαν οι εξής πράξεις: Στις 2-4-2021 έγινε η συγκρότηση και ο ορισμός των μελών της επιτροπής για τον σακχαρώδη διαβήτη, ενώ στις 28-6-2021 έγινε τροποποίηση μίας σειράς διατάξεων που αφορούσαν στον σακχαρώδη διαβήτη και στη συγκεκριμένη επιτροπή. Στη συνεδρίαση 291 της ολομέλειας του ΚΕΣΥ προέκυψε η απόφαση για την αξιολόγηση των διαβητικών κέντρων, στις 2-11-2021 και στις 20-12-2021 διαβιβάστηκε στην ολομέλεια του ΚΕΣΥ η πρόταση της εκτελεστικής επιτροπής από 29-10-2021. Κατά την επόμενη συνεδρίαση, 25-2-2022, προέκυψε η απόφαση για το διαβητολογικό κέντρο του ΝΙΜΙΤΣ, ενώ στις 18 Μαρτίου υπήρξαν οι δύο αποφάσεις για το διαβητολογικό κέντρο και τη στελέχωσή του του Παίδων «Αγλαΐα Κυριακού».

Κατά το στάδιο, ωστόσο, της επεξεργασίας, με ενημέρωση την οποία έχουμε στη νέα θητεία του Προέδρου του ΚΕΣΥ, του κ. Μπούμπα, προέκυψε ότι κάποιες από τις εισηγήσεις που αφορούσαν στην αξιολόγηση των διαβητολογικών κέντρων είχαν βγει με διαφορετικά κριτήρια από αυτά που ορίζονταν στο επίπεδο του νόμου.

Οπότε δόθηκε ένας χρόνος προσαρμογής έξι μηνών στα διαβητολογικά κέντρα. Ενώ το διαβητολογικό κέντρο Παίδων, επειδή υπήρξε μικρή στελέχωση, έπαυσε να λειτουργεί μέχρι να βγουν οι νέες διατάξεις. Επίσης, έγινε επαναξιολόγηση όλων αυτών των διαβητολογικών κέντρων με την 36η απόφαση του ΚΕΣΥ, σύμφωνα με την οποία αποφασίστηκε η τροποποίηση των όρων και των προϋποθέσεων λειτουργίας των διαβητολογικών κέντρων και η επαναξιολόγηση αυτών των διαβητολογικών κέντρων εντός τεσσάρων μηνών.

Συνεπώς, κατά τη θέση την οποία μας έχει στείλει το ΚΕΣΥ, η απόφαση αυτή έπρεπε να εκδοθεί για να υπάρχει λειτουργία σύμφωνη με τους όρους της νομιμότητας και δεν τίθεται υπό αυτήν την έννοια θέμα παρατυπίας. Υπάρχει, ωστόσο, ένα θέμα καθυστέρησης, όπως το περιγράψατε, σε ένα σημαντικό πλαίσιο και γι’ αυτόν τον λόγο ζητήθηκε να ολοκληρωθεί όσο το δυνατόν πιο γρήγορα η συγκεκριμένη διαδικασία. Πλέον καταβάλλεται κάθε δυνατή προσπάθεια ώστε να αντιμετωπιστεί το θέμα και η εν λόγω επιτροπή να ολοκληρώσει τη διαδικασία.

Πού βρίσκεται, λοιπόν, η ευθύνη; Σε ένα σύνθετο θέμα οπωσδήποτε η καθυστέρηση ήταν λογική. Όμως, υπάρχει ένα βασικό πρόβλημα το οποίο αποδεχόμαστε, κύριε Λοβέρδο, και το οποίο έχει να κάνει με το γεγονός ότι βγήκαν κάποιες εισηγήσεις που στην πορεία φάνηκε ότι αυτές οι εισηγήσεις έπρεπε να αλλάξουν διότι αντικρούονταν με ακριβείς θέσεις ως προς τις προϋποθέσεις που όριζε ο νόμος. Και ο Πρόεδρός του ΚΕΣΥ, σε επικοινωνία που είχα, διαβεβαιώνει ότι μπαίνει σε απόλυτη προτεραιότητα και η όποια καθυστέρηση υπήρξε ήταν καθαρά για λόγους είτε διαδικασιών που έπρεπε να ολοκληρωθούν είτε διαδικασιών που επαναλήφθηκαν για να είναι απόλυτα συμβατές με τη νομιμότητα. Θα κινηθούν το ταχύτερο δυνατό για να ολοκληρωθεί όλη αυτή η διαδικασία και να μπορέσουν να λειτουργούν ομαλά τα διαβητολογικά κέντρα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κύριε Λοβέρδο, έχετε τον λόγο για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Πρόεδρε, δεν κάνω συχνά επίκαιρες ερωτήσεις, αλλά για όποιο θέμα κάνω, δεν το ξεχνάω. Συνεχίζω έως ότου δω ότι αυτό το οποίο λέει η κυβέρνηση διεκπεραιώνεται, η όποια κυβέρνηση. Άρα, αν ο λαός με εμπιστευτεί πάλι, θα είναι το πρώτο θέμα που θα βάλω στην επόμενη Βουλή.

Λέω, λοιπόν, τώρα, τι μας είπε ο κύριος Υπουργός Υγείας; Παραδέχθηκε τις καθυστερήσεις, αλλά εμείς προσπαθούμε να αθροίσουμε τον χρόνο. Η Κυβέρνηση αυτή ανέλαβε τον Ιούλιο του 2019. Το θέμα είναι πάρα πολύ σοβαρό. Ο τότε Υφυπουργός δέχθηκε ότι ήδη υπήρχαν καθυστερήσεις και από τον Νοέμβριο του 2020 είμαστε στον Απρίλιο του 2023 και μιλάμε για καθυστερήσεις. Όταν μιλάμε για καθυστερήσεις πρέπει να καταλάβουμε σε ποιον τομέα αναφερόμαστε και σε τι αφορούν αυτές οι καθυστερήσεις.

Τα διαβητολογικά κέντρα λειτουργούν με κάποιο συγκεκριμένο προσωπικό, διαβητολόγοι, ψυχολόγοι, νοσηλευτές οπωσδήποτε. Ο κ. Κοντοζαμάνης όταν έλεγε ότι πρέπει να επικαιροποιηθούν τα πράγματα, αναφερόταν στην ανάγκη εύρυθμης λειτουργίας που εκτιμούσε ότι δεν υπήρχε. Έλεγε: «Επικαιροποίηση σημαίνει ποιοι θα είναι υπεύθυνοι για τα κέντρα αυτά και σε ποιες κλινικές θα υπάγονται».

Δεν βλέπω, κύριε Πρόεδρε, ιδιαίτερες διοικητικές ή θεσμικές δυσκολίες για να ισχύουν οι εξηγήσεις του κυρίου Υπουργού, που τις δίνει η υπηρεσία του, φυσικά. Πιο πολύ το μυαλό μου πηγαίνει -και είναι ελεύθερο να πάει- στην πρώτη περίοδο της διακυβέρνησης Μητσοτάκη. όπου σε πολλά Υπουργεία και σε εκείνο… «τάτσι-μίτσι-κότσι» με τον ΣΥΡΙΖΑ οι Υπουργοί της Νέας Δημοκρατίας για να μην παρεξηγηθεί ο ένας ή για να μην παρεξηγηθεί ο άλλος, για να μην μας κάνουν κριτική ας μην τους ενοχλούμε, ας κρατάμε τους ίδιους ανθρώπους κ.λπ. κλπ..

Διότι σ’ αυτά τα θέματα βλέπουμε ότι υπάρχουν καθυστερήσεις από το έγγραφο του Υπουργού, αλλά οι καθυστερήσεις αυτές δεν εξηγούνται. Δεν είναι τόσο δύσκολες ώστε να πρέπει να κατέλθει πια εκ του ουρανού η ιστορία της ιατρικής επιστήμης για να ξεκαθαριστούν δύο θέματα. Δεν δέχομαι τις εξηγήσεις.

Και όταν ο Πρόεδρος του ΚΕΣΥ λαμβάνει αποφάσεις και ενάμιση χρόνο τις κρατάει, υπάρχει σκοπιμότητα. Δεν είναι ότι τις έλαβε, τις προώθησε, ελέγχθηκαν και κρίθηκαν ανεπαρκείς. Δεν τις έστειλε, κύριε Πρόεδρε. Και έρχεται η κ. Γκάγκα και λέει ότι πρέπει να οριστούν σαράντα τέσσερις θέσεις ειδικών και τίποτα δεν έχει γίνει, εκτός από πέντε περιπτώσεις.

Και πάμε σε θέμα νομιμότητας τώρα, κύριε Πλεύρη. Δέχτηκαν υποψηφιότητες ανθρώπων που δεν είχαν τα κριτήρια, δεν είχαν συμπληρώσει την πενταετία στη θέση αυτή μετά από την ειδικότητά τους. Εδώ, κύριε Υπουργέ, και με συγχωρείτε πάρα πολύ, έχουμε ευθύνες. Κανένας δεν φταίει;

Γι’ αυτό, κύριε Πρόεδρε, η γραφειοκρατία τυραννάει αυτόν τον τόπο. Γι’ αυτό επί εννέα χρόνια δεν ολοκληρώθηκε μία σύμβαση και πέθαναν πενήντα επτά άνθρωποι, στην πλειοψηφία τους παιδιά, γιατί κανένας δεν ενοχλεί κανέναν, όταν τρώει τον χρόνο του ασθενούς, του διοικουμένου, του επιχειρηματία, του οποιουδήποτε.

Έχουμε την εξάντληση ολόκληρης τετραετίας της Βουλής. Επιτρέπεται να ακούγεται σε αυτή την Αίθουσα ότι υπήρχαν κάποιες δυσκολίες γιατί δεν ανταποκρίνονταν τα κριτήρια; Τι λέτε τώρα; Είναι τόσο απλό το έγγραφο του κ. Κοντοζαμάνη, τόσο απλό, που είναι να απορεί κάποιος γιατί υπάρχουν καθυστερήσεις και είναι να ρωτά κάποιος, και ρωτώ τον κύριο Υπουργό: Αυτοί οι οποίοι ευθύνονται θα πάθουν κάτι; Οι συμπεριφορές τους είναι έκνομες. Κανείς δεν θα τους πειράξει;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λοβέρδο, θα ξεκινήσω από αυτό που είπατε στην αρχή. Δεν είναι βέβαια παρών, αλλά έχω τοποθετηθεί και δημόσια όποτε μπορώ να κάνω χρήση. Βλέπω και τον κ. Κωνσταντινόπουλο εδώ. Για να δούμε πως λειτουργούν και πολλές παρατάξεις ως προς τον τρόπο που φαντάζονται τη διαχείριση της εξουσίας. Πρόεδρος του ΚΕΣΥ ήταν ο κ. Μάρκου που είναι σήμερα Βουλευτής του ΣΥΡΙΖΑ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εμείς τον βάλαμε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μισό λεπτό. Ο ΣΥΡΙΖΑ τον έβαλε στη συγκεκριμένη θέση και έκρινε σκόπιμο ότι δεν έπρεπε να παραιτηθεί. Εγώ φανταζόμουν ότι αν ήμουν Βουλευτής ενός κόμματος της αντιπολίτευσης δεν θα ήθελα να είμαι Πρόεδρος σε ένα συμβούλιο που ο βασικός του ρόλος είναι να γνωμοδοτεί στον Υπουργό. Δηλαδή, ο κ. Μάρκου αντιλαμβανόταν θεσμικά την ιδιότητά του ως ανεκτή να είναι συγχρόνως Βουλευτής της αντιπολίτευσης και Πρόεδρος μίας επιτροπής που είναι σύμβουλος του Υπουργού.

Όταν έγινε το περιστατικό με τον κ. Κωνσταντινόπουλο -ας το θυμηθούμε, ήμουν Βουλευτής μέσα στο Κοινοβούλιο και θυμάστε κι εσείς το περίφημο περιστατικό, να μην τα επαναλάβουμε γιατί έχουν διαγραφεί θέματα από τα Πρακτικά- τότε τέθηκε θέμα και απομακρύνθηκε. Αυτό το λέω για την ιστορία, για να δούμε πως κάποιοι που παρουσιάζονται πολλές φορές ότι…

**ΑΝΔΡΕΑΣ ΛΟΒΕΡΔΟΣ:** Άρα, μας δικαιολογείτε την ερώτηση; Ήταν «τάτσι-μίτσι-κότσι»;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι, δεν ήταν «τάτσι-μίτσι-κότσι», γιατί, αντίστοιχα, θεσμικά ένας Πρόεδρος ο οποίος ήταν σε μία κεντρική επιτροπή ήταν δικό του ηθικό θέμα να παραιτηθεί από τη στιγμή που είχε εκλεγεί Βουλευτής.

Παραιτήθηκε, τέλος πάντων, κι εκεί πέρα υπάρχει ένα θέμα καθυστέρησης όλης αυτής της διαδικασίας. Μετά Πρόεδρος του ΚΕΣΥ έγινε η Αναπληρώτρια Υπουργός Υγείας οπότε υπήρξαν κάποιες λογικές καθυστερήσεις.

Το κρίσιμο σημείο, όμως, που λέτε, κύριε Λοβέρδο, κι εδώ ακριβώς αναφέρεται στην ενημέρωση που έχει κάνει το ΚΕΣΥ -και προφανέστατα από την ενημέρωση της υπηρεσίας γεννάται θέμα ευθύνης ως προς την καθυστέρηση- είναι ότι η Επιτροπή για τον Σακχαρώδη Διαβήτη είχε στην Αρχή Γνωμοδοτήσεως κάποια θέματα για τα οποία κρίθηκε εν συνεχεία ότι έπρεπε να βγουν νέες γνωμοδοτήσεις ώστε να είναι συμβατές με το νομοθετικό πλαίσιο. Οπότε εκεί, προφανώς, σ’ ένα επίπεδο, υπάρχει καθυστέρηση η οποία θα μπορούσε να είχε αποφευχθεί. Όμως, βάσει των δεδομένων, όπως λειτούργησαν, οι καθυστερήσεις αυτές δεν έχουν δημιουργήσει κάποιο πρόβλημα.

Αντιθέτως, για πρώτη φορά γίνεται μία διαδικασία αξιολόγησης για να βγουν όλα αυτά τα κριτήρια. Έχουν γίνει τα πρώτα βήματα και για το ΝΙΜΤΣ και για το «Αγλαΐα Κυριακού». Αντιστοίχως, βέβαια, έχουν δοθεί και οι παρατάσεις προσαρμογής. Από ’δω και πέρα, από τη στιγμή που ξεπεράστηκαν αυτά τα θέματα των αντικρουόμενων γνωμοδοτήσεων κατά το ΚΕΣΥ με το πλαίσιο λειτουργίας, πλέον η διαδικασία θα είναι πολύ πιο γρήγορη.

Θέλω να σας διαβεβαιώσω ότι δεν υπάρχει λόγος ανησυχίας, για κάτι άλλο στο οποίο αναφέρεστε και ενδεχομένως λόγω αυτών των καθυστερήσεων σας έχει δημιουργηθεί μία δυσπιστία ότι θα υπάρξουν άλλες ταχύτητες. Εδώ θα είμαστε, για να μπορέσετε να κάνετε τον έλεγχο σας και να δείτε ότι πλέον δεν θα υπάρξει άλλη καθυστέρηση ως προς τη λειτουργία αυτών των κέντρων.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον Υπουργό Υγείας, τον κ. Πλεύρη.

Στις επόμενες τρεις επίκαιρες ερωτήσεις θα απαντήσει ο Υπουργός Οικονομικών, ο κ. Χρήστος Σταϊκούρας.

Θα συζητηθεί τώρα η τρίτη με αριθμό 641/29-3-2023 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Τα δυσανάλογα και εξωφρενικά κέρδη των τραπεζών εις βάρος των δανειοληπτών».

Κύριε Κωνσταντινόπουλε, έχετε τον λόγο για την πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, χαίρομαι που είστε εδώ, για να μιλήσουμε για κάτι το οποίο η παράταξή μας έχει θέσει στον δημόσιο διάλογο εδώ και πάρα πολύ καιρό. Και αυτό ήρθαν να επιβεβαιώσουν δημοσιεύματα του iefimerida.gr, σχετικά με τα κέρδη των τραπεζών.

Οι τράπεζες -το γνωρίζετε πάρα πολύ καλά- την ώρα που έχουν εξωφρενικά επιτόκια δανεισμού, την ίδια ώρα έχουν αρνητικά εξωφρενικά επιτόκια καταθέσεων. Τι εννοώ; Έχουν επιτόκια δανεισμού μέχρι 10% αλλά σε αυτόν που είναι καταθέτης, που χρησιμοποιούν τα χρήματά του δηλαδή, έχουν 0,1%, 0,2%, 0,3%. Μιλούν, για τις τέσσερις τράπεζες, για κέρδη 5,4 δισεκατομμύρια. Δεν το ελέγχω εγώ. Εσείς θα το πείτε. Θα έπρεπε αυτή τη στιγμή να πάρουμε σημαντικές αποφάσεις για να φορολογηθούν με έκτακτο φόρο που θα πάει στο κοινωνικό κράτος. Δεν κάνουν ούτε το αυτονόητο. Ποιο είναι το αυτονόητο, κύριε Υπουργέ; Να στηρίξουμε τους δανειολήπτες. Άρα, λόγω των αυξήσεων που γίνονται -και το ξέρετε, της Ευρωπαϊκής Κεντρικής Τράπεζας- οι δανειολήπτες αυτή τη στιγμή έχουν αυξήσει πάρα πολύ το κόστος εξυπηρέτησης των δανείων τους με αποτέλεσμα να κερδίσουν οι τράπεζες και σε λίγο να κοκκινίσουν τα δάνεια αυτών των ανθρώπων.

Κύριε Υπουργέ, θέλω να σας ρωτήσω αν θα υπάρξει φορολόγηση για τα υπερκέρδη των τραπεζών. Τι θα γίνει με αυτή την κατάφορη αδικία μεταξύ επιτοκίων δανεισμού και επιτοκίων καταθέσεων; Θα ήθελα να πείτε σήμερα τα ουσιαστικά μέτρα για την ανακούφιση των χιλιάδων δανειοληπτών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Τον λόγο έχει ο Υπουργός Οικονομικών, ο κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, κύριε Αντιπρόεδρε, πάρα πολύ εύστοχο το ερώτημά σας και εξαιρετική η συγκυρία έτσι ώστε να μιλήσουμε για τρία διακριτά θέματα. Το ένα είναι ποια είναι η εικόνα σήμερα. Το δεύτερο είναι ποιες είναι οι προκλήσεις μπροστά μας και το τρίτο, όπως πολύ σωστά με ρωτάτε, είναι τι πρωτοβουλίες αναλαμβάνουμε. Προσπαθώ να κάνω κατανομή του χρόνου σε πρωτολογία και δευτερολογία.

Ξεκινάω από το σήμερα. Σήμερα, πράγματι εξαιτίας και της αυξημένης κερδοφορίας των τραπεζών, το τραπεζικό σύστημα είναι πιο σταθερό απ’ ό,τι ήταν το 2015 και σίγουρα και το 2019. Αυτό είναι εξαιρετικά σημαντικό να το λέμε και να το επαναλαμβάνουμε, με βάση στοιχεία, όμως, έτσι ώστε να γνωρίζουν οι Έλληνες πολίτες ότι υπάρχει δυνατότητα του ελληνικού τραπεζικού συστήματος να ανταπεξέλθει στους οποιουσδήποτε κλυδωνισμούς γίνουν εξωγενώς.

Αυτό για τέσσερις ουσιαστικούς λόγους. Ο πρώτος είναι γιατί έχει εξυγιανθεί το ενεργητικό των τραπεζικών ιδρυμάτων, δηλαδή έχει μειωθεί ο όγκος των κόκκινων δανείων. Πόσο; Είναι πλέον στο 7% του συνόλου των δανείων τον Δεκέμβριο του 2022 από 44% που το παραλάβαμε τον Ιούλιο του 2019.

Το δεύτερο είναι στο παθητικό των τραπεζών. Έχουν αυξηθεί σημαντικά οι καταθέσεις. Έχουν αυξηθεί περίπου κατά 50 δισεκατομμύρια ευρώ. Παράλληλα, οι τράπεζες είχαν τη δυνατότητα τα τελευταία χρόνια να βγουν στις αγορές να δανειστούν 12,5 δισεκατομμύρια ευρώ.

Ο τρίτος λόγος είναι η ενισχυμένη κεφαλαιακή επάρκεια. Ο σχετικός δείκτης, ο δείκτης κεφαλαιακής επάρκειας, είναι αρκετά πάνω από το ελάχιστο όριο. Είναι στο 17,5%.

Ο τέταρτος λόγος είναι η αυξημένη κερδοφορία. Άρα, για τέσσερις ουσιαστικούς λόγους το τραπεζικό σύστημα είναι πολύ πιο ισχυρό σήμερα απ’ ό,τι ήταν στο παρελθόν.

Δεύτερη παρατήρηση. Επί του τετάρτου θέματος της κερδοφορίας, πράγματι, μετά από μια σειρά ζημιογόνων χρήσεων οι ελληνικές τράπεζες κατέγραψαν σημαντικά κέρδη το 2022 που ανήλθαν με βάση τα προσωρινά στοιχεία στα 3,8 δισεκατομμύρια ευρώ μετά από φόρους. Απ’ ό,τι φαίνεται το μεγαλύτερο μέρος από αυτά τα 3,8 δισεκατομμύρια, τα 3 δισεκατομμύρια ευρώ, είναι μη επαναλαμβανόμενα κέρδη, όπως είναι οι πωλήσεις του κλάδου αποδοχής καρτών και εκκαθάρισης πράξεων πληρωμής τα οποία ενίσχυσαν τους δείκτες κεφαλαιακής επάρκειας και επέτρεψαν στις τράπεζες να μειώσουν τα κόκκινα δάνειά τους. Γι’ αυτό είπα και τα προηγούμενα τρία σημεία. Υπήρξε προφανώς θετική επίδραση στα καθαρά έσοδα από τόκους λόγω της αύξησης των επιτοκίων της Ευρωπαϊκής Κεντρικής Τράπεζας. Αντίστοιχη όμως επίδραση υπήρξε και σε άλλες τράπεζες σε όλες τις τράπεζες της Ευρωπαϊκής Ένωσης.

Θα σας δώσω κάποια στοιχεία, γιατί, πράγματι, είναι αυξημένη η κερδοφορία των τραπεζών. Ας δούμε τον μέσο ευρωπαϊκό όρο, αυτό που λέγεται Net Interest Margin. Αυτό είναι το καθαρό περιθώριο επιτοκίου. Δηλαδή, έσοδα από τόκους, μείον έξοδα για τόκους. Σε αυτή την περίπτωση θα δούμε ότι, πράγματι, έχει αυξηθεί από το 1,9 στο 2,1 αλλά κατά αντιστοιχία έχει μεταβληθεί και ο ευρωπαϊκός μέσος όρος. Στην δε Ισπανία δεν είναι 2,1 το καθαρό επιτοκίου. Είναι 2,3. Επαναλαμβάνω: έσοδα από τόκους, δηλαδή, δάνεια μείον έξοδα για τόκους, δηλαδή καταθέσεις που αναδείξατε προηγουμένως. Θα το καταθέσω στα Πρακτικά.

(Στο σημείο αυτό ο Υπουργός Οικονομικών, κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, ναι, έχει αυξηθεί αλλά αντίστοιχα έχει αυξηθεί και στο εξωτερικό.

Αναφερθήκατε ειδικότερα στις καταθέσεις. Πράγματι, υπάρχει μία ισχυρή επιθυμία που εκφράζεται σε όλους τους τόνους από την ελληνική Κυβέρνηση από τον Δεκέμβριο του 2022 να αυξηθούν τα επιτόκια των καταθέσεων όχι από όλες τις τράπεζες ταυτόχρονα, αλλά η κάθε τράπεζα διακριτά. Αυτό επιβάλλει και ο ανταγωνισμός. Ήταν πάρα πολύ χαμηλά. Όμως, θα μου επιτρέψετε να σας πω εκτός από τα μηδενικά -ανοικτό δεν υπάρχει πλέον, είναι κοντά στο μηδέν- μιλήσατε για τα νοικοκυριά μιας ημέρας ή για τις επιχειρήσεις μίας ημέρας. Αυτές είναι κοντά στο μηδέν. Πλέον όμως τα νοικοκυριά με συμφωνημένη διάρκεια ως ένα έτος τον Δεκέμβριο του 2022 προσέφεραν στους πολίτες επιτόκιο 0,33% και τώρα προσφέρουν 1,03%. Σε επιχειρήσεις με συμφωνημένη διάρκεια ως ένα έτος προσέφεραν 0,83%, Τώρα προσφέρουν 1,29%.

Άρα, έχουν γίνει κάποια βήματα. Δεν είναι τα βήματα τα οποία προσδοκούμε. Εκτιμούμε ότι θα γίνουν και άλλα μελλοντικά και σίγουρα τα βήματα αυτά είναι αντίστοιχα του μέσου ευρωπαϊκού όρου.

Σε κάθε περίπτωση, όμως -επαναλαμβάνω πρέπει να γίνουν περισσότερα βήματα από το τραπεζικό σύστημα και στις δυο κατευθύνσεις- υπάρχει, πράγματι, μια πρόκληση μπροστά μας την οποία και αναδείξατε και θα είναι, αν θέλετε, η γέφυρα για την δευτερολογία μου.

Η πρόκληση είναι ότι η νομισματική πολιτική εξαιτίας του υψηλού και επίμονου πληθωρισμού σε όλη την Ευρώπη -αν και εξαιρετικά χαμηλός σε σχέση με την ευρωπαϊκή εικόνα στην Ελλάδα, όπως είδαμε και με τα σημερινά στοιχεία- αυτός ο επίμονος πληθωρισμός έχει οδηγήσει την Ευρωπαϊκή Κεντρική Τράπεζα στην άσκηση πιο συσταλτικής νομισματικής πολιτικής, δηλαδή, στην αύξηση των επιτοκίων. Και εκτιμάται, σύμφωνα με τα στοιχεία που δίνουν οι ίδιοι, τα ίδια τα ηγετικά στελέχη της Ευρωπαϊκής Κεντρικής Τράπεζας, ότι πιθανόν μελλοντικά να υπάρξει και περαιτέρω αύξηση των επιτοκίων της νομισματικής πολιτικής.

Αυτό έχει δυσμενείς συνέπειες στην δανειοδότηση κρατών, νοικοκυριών και επιχειρήσεων. Και εκεί το ζητούμενο δεν είναι απλώς η ανάγνωση του προβλήματος ή η αναγνώριση του προβλήματος αλλά η λήψη συγκεκριμένων αποφάσεων και πρωτοβουλιών για τις οποίες θα σας μιλήσω στην δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Κωνσταντινόπουλε, έχετε τον λόγο για την δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, μιλήσατε, πράγματι, με τα στοιχεία που αφορούν το μέσο όρο της Ευρωπαϊκής Ένωσης. Όμως, γνωρίζετε καλύτερα από εμένα ότι η χώρα μετά από πολλά χρόνια κρίσης, μετά από όλα αυτά που πέρασαν επιχειρήσεις και νοικοκυριά, δεν είναι στο ίδιο σημείο για να μπορέσουμε να συγκρίνουμε. Τι συγκρίνουμε; Τα κέρδη. Οι τράπεζες, πράγματι, στην Ελλάδα έχουν τα ίδια κέρδη και περισσότερα ίσως με την Ευρώπη, αλλά δεν φέρνουν και τα ίδια αποτελέσματα.

Θα σας πω δυο παραδείγματα και είμαι σίγουρος ότι τα ξέρετε: Από το πρόγραμμα επιδοτήσεων, εσείς είπατε για 3,8 δισεκατομμύρια, το δημοσίευμα για 5,44 δισεκατομμύρια. Εγώ θέλω να μην πάω σε υψηλά επίπεδα και να πω ότι οι τράπεζες –να μην τους στεναχωρήσουμε- κερδίζουν 2 δισεκατομμύρια, για τη συζήτησή μας. Στο πρόγραμμα επιδοτήσεων που κάνουν κατά 50% επί των αυξήσεων, που έχουν επιβαρύνει τη μηνιαία δόση, απευθύνεται περίπου σε εικοσιπέντε με τριάντα χιλιάδες ευάλωτους.

Κύριε Υπουργέ, ξέρετε -και γνωρίζετε, είμαι σίγουρος, αλλά θέλω να το πω δημόσια- τι κόστισε στις τράπεζες; Περίπου στα 30 εκατομμύρια ευρώ. Έπεσαν έξω. Να σας πω ένα παράδειγμα γιατί είναι πάρα πολύ σημαντικό, και θα μας πείτε μετά για τους δανειολήπτες και νομίζω πως περιμένει όλος ο κόσμος να το ακούσει αυτό: Σε ένα στεγαστικό δάνειο 100.000 ευρώ, διάρκειας δεκαπέντε ετών, όταν το EURIBOR ήταν μηδενικό και το επιτόκιο 3%, η δόση ήταν 690 ευρώ. Σήμερα ξέρετε πόσο είναι; Είναι 850 ευρώ. Μιλάμε για 2.000 ευρώ επιπλέον τον χρόνο.

Άρα, οι τράπεζες τις οποίες στήριξε το ελληνικό δημόσιο και στηρίξαμε όλοι γιατί πιστεύουμε ότι είναι ένας πυλώνας ανάπτυξης, πρέπει να γίνουν πραγματικός πυλώνας ανάπτυξης. Βεβαίως, εάν θέλετε να σας πω ότι ο τρόπος που αφελληνίστηκαν οι τράπεζες επί ΣΥΡΙΖΑ, τώρα σήμερα έχουν όλα διοικήσεις με funds του εξωτερικού, τώρα πρέπει να έρθει η Κυβέρνηση να επιβάλλει δικαιοσύνη. Δικαιοσύνη απέναντι σε αυτά που κερδίζουν.

Κύριε Υπουργέ, εγώ δεν είμαι από αυτούς που ήρθα εδώ πέρα να σας πω «σήμερα οι τράπεζες να τα χάσουν όλα, να μην μπορούν να λειτουργήσουν» όχι, αλλά τουλάχιστον μέσα από τη στήριξη των δανειοληπτών, μέσα από τη στήριξη των επιτοκίων για τις καταθέσεις να προκύψει κάτι. Και ξέρετε τι σημαίνει αυτό, κύριε Υπουργέ. Μου δώσατε στοιχεία που αφορούν το να κλειδώσει κάποιος τα χρήματά του. Ναι, αλλά οι μικρομεσαίες επιχειρήσεις αν κλειδώσουν τα χρήματά τους, πώς μετά θα μπορέσουν να εξυπηρετήσουν τις ανάγκες τους; Ή ο άλλος που έχει κάποια χρήματα να του τα κρατήσει η τράπεζα για ένα χρόνο;

Άρα, εδώ το πολιτικό σύστημα, σήμερα η Κυβέρνηση πρέπει να αποκτήσει μια ενιαία φωνή απέναντι στα κέρδη, όχι απέναντι στις ζημιές. Γιατί αυτοί θέλουν στις ζημιές να είμαστε μαζί και στα κέρδη μόνοι τους. Αυτή είναι η διαφωνία μας, κύριε Υπουργέ. Και, ξέρετε, δεν σας μιλώ με μεγάλα λόγια, γιατί πιστεύω ότι η δουλειά δεν γίνεται με μεγάλα λόγια, γίνεται με προσεκτική δουλειά, με στοιχεία, αλλά κυρίως με αυτό που βγαίνει στον κόσμο, ότι οι τράπεζες κερδίζουν πάρα πολλά και ένα μέρος από αυτά πρέπει να το επιστρέψουν στο λαό, στις επιχειρήσεις για να μπορέσουν να επιβιώσουν.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευθέως θα σας πω, κύριε Κωνσταντινόπουλε, ότι οι τράπεζες πρέπει να κάνουν περισσότερα. Και πρέπει όλοι μας να σταθούμε στο ύψος των περιστάσεων: Πολιτικά κόμματα, τράπεζες και διαχειριστές δανείων -για να ανοίξω λίγο και την ενότητα των υφιστάμενων.

Άρα, σε αυτή τη λογική, θέλω να σας πω ότι οι έντονες οχλήσεις της ελληνικής Κυβέρνησης σε όλα τα επίπεδα, δημόσιες οχλήσεις προς το τραπεζικό σύστημα έχουν κάποια ορατά αποτελέσματα: Από την αύξηση -τη μικρή αύξηση, που πρέπει να γίνει μεγαλύτερη- των αποδόσεων στις καταθέσεις, από το γεγονός ότι υφίσταται ήδη ένα σχήμα για τα ευάλωτα νοικοκυριά, από το γεγονός ότι εκτιμάται ότι τις αμέσως προσεχείς ημέρες, τη Μεγάλη Εβδομάδα, θα υπάρχουν περαιτέρω ανακοινώσεις του τραπεζικού συστήματος για τη βοήθεια ενήμερων δανειοληπτών εξαιτίας των προβλημάτων που αναδείξατε προηγουμένως.

Σπεύδω, όμως, να σας πω το εξής: Οι λύσεις δεν είναι εύκολες. Και αυτό γιατί υπάρχει ένα πολύ αυστηρό, πλέον, θεσμικό πλαίσιο στην Ευρώπη, όχι το αντίστοιχο που υπήρχε κατά την περίοδο του κορωνοϊού. Να το πω διαφορετικά: Αν επέλεγε το Υπουργείο Οικονομικών να βοηθήσει μέσα από τον κρατικό προϋπολογισμό τα νοικοκυριά που έχουν αυξηθεί σημαντικά οι δόσεις τους, αυτομάτως αυτά τα δάνεια θα γράφονταν ως κόκκινα δάνεια από την Ευρωπαϊκή Εποπτική Αρχή, σε αντιδιαστολή με το τι γινόταν με το πρόγραμμα «ΓΕΦΥΡΑ» κατά την περίοδο του κορωνοϊού. Οπότε, ουσιαστικά, δεν θα είχαμε καμμία ωφέλεια. Τουναντίον, θα δημιουργούσαμε σοβαρά προβλήματα και στη χώρα και στις τράπεζες και στους πολίτες.

Συνεπώς τι μπορεί να γίνει ρεαλιστικά;

Πρώτον, οφείλει η πολιτεία -και το κάνει- να στηρίζει όσο είναι εφικτό το διαθέσιμο εισόδημα του πολίτη. Στηρίζοντας το διαθέσιμο εισόδημα του πολίτη, μειώνοντας φόρους και ενισχύοντας μέσα από επιδοτήσεις - επιχορηγήσεις νοικοκυριά και επιχειρήσεις, ουσιαστικά, διευκολύνεις αυτά τα νοικοκυριά να αντεπεξέλθουν σε μία ακόμα δύσκολη εξωγενή συγκυρία. Το πραγματικό διαθέσιμο εισόδημα του πολίτη, δηλαδή ενσωματώνοντας και την ακρίβεια, έχει βελτιωθεί την τελευταία διετία, αλλά, δυστυχώς, παραμένει από τα χαμηλότερα στην Ευρώπη. Άρα αυτό δείχνει πώς πρέπει να κινηθούμε την επόμενη τετραετία.

Το δεύτερο που κάναμε ήταν, πράγματι, να συμφωνήσουμε. Δεν ήταν εύκολη η συμφωνία. Αν ανατρέξουμε τρεις μήνες πίσω, σάς θυμίζω το τραπεζικό σύστημα ήθελε αυτό το 50% για το οποίο μιλήσατε, κύριε Κωνσταντινόπουλε, να το βάλει ο κρατικός προϋπολογισμός. Γι’ αυτό το ποσό το οποίο αναφερθήκατε και γι’ αυτή την περίμετρο, στην οποία, πράγματι, αναφερθήκατε: τις τριάντα χιλιάδες δανειολήπτες. Αυτό το πρόγραμμα το έχει.

Αυτό το πρόγραμμα, σήμερα που μιλάμε, δεν έχει την προσδοκώμενη επιτυχία. Δηλαδή, ο αριθμός των ευάλωτων ενήμερων νοικοκυριών που μπορούν να μπουν στην υφιστάμενη πλατφόρμα των ευάλωτων και να πληρώσουν οι τράπεζες για ένα χρόνο το 50% της αύξησης των δόσεων, ακόμα είμαστε σε τελικά ποσά που δεν υπερβαίνουν τις δύο χιλιάδες δανειολήπτες. Και προσπαθούν να βρούνε τους πολίτες μέσα από τηλεφωνικές κλήσεις -το χρηματοπιστωτικό σύστημα- έτσι ώστε να συμβάλλουν παραπάνω.

Στην κατεύθυνση αυτή, για να βοηθήσουμε, κύριε Κωνσταντινόπουλε, όπως πολύ σωστά είπατε, να διευρυνθεί η περίμετρος των ευάλωτων, ήρθαμε την προηγούμενη Δευτέρα -πριν από μία εβδομάδα- και νομοθετήσαμε την Πέμπτη τη δυνατότητα που έχει ο Υπουργός Οικονομικών να διευρύνει τον ορισμό της περιμέτρου των ευάλωτων.

Άρα, με αυτόν τον τρόπο σε ένα υφιστάμενο εργαλείο που πιάνει τριάντα χιλιάδες δανειολήπτες αυξάνουμε -εκτιμάται από το τραπεζικό σύστημα- περίπου μέχρι τις πενήντα χιλιάδες τον αριθμό αυτόν που μέχρι 31-7-2023 μπορούν να μπουν στην καινούργια πλατφόρμα που θα είναι με διευρυμένα χαρακτηριστικά και περιουσιακά και εισοδηματικά, έτσι ώστε –επαναλαμβάνω- το τραπεζικό σύστημα να πληρώσει το 50% της αύξησης της δόσης. Εκτιμούμε ότι αυτό θα γίνει. Πλέον τα μέσα εισοδηματικά κριτήρια είναι είκοσι επτά χιλιάδες τριακόσια από είκοσι μια χιλιάδες που ήταν, και τα περιουσιακά κριτήρια είναι διακόσιες τριάντα τέσσερις χιλιάδες από εκατόν ογδόντα χιλιάδες που ήταν. Αυτή είναι η δεύτερη πρωτοβουλία συνεπώς η οποία τρέχει.

Η τρίτη πρωτοβουλία είναι αυτή που έχει δει το φως δημοσιότητας αλλά περιμένω να ολοκληρωθεί, να συμφωνηθεί με τις εποπτικές αρχές και να ανακοινωθεί επίσημα τις επόμενες -εκτιμώ- δύο ημέρες από το τραπεζικό σύστημα. Είναι η επιδότηση της αύξησης επιτοκίων, με ανώτατο όριο επιτοκίου σε στεγαστικά δάνεια με κυμαινόμενο επιτόκιο. Άρα, θα έρθουν οι τράπεζες συμπληρωματικά με το εργαλείο το οποίο πριν από λίγο σας μίλησα και θα βάλουν μία οροφή στα στεγαστικά δάνεια, στο κόστος αυτών που έχουν κυμαινόμενο επιτόκιο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Και επιχειρηματικά;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όχι, για τα φυσικά πρόσωπα, διότι φαίνεται ότι μέχρι εκεί μπορεί να πάει η περίμετρος που γίνεται αποδεκτή από τις ευρωπαϊκές εποπτικές αρχές. Αναμένεται αυτό να συμφωνηθεί από τράπεζες και εποπτικές αρχές τις επόμενες σαράντα οκτώ ώρες. Με αυτόν τον τρόπο θα έχουμε συνδυαστικά για κάποιους συμπατριώτες μας δύο εργαλεία. Γιατί το να μιλάμε για ευάλωτους, δεν σημαίνει κατ’ ανάγκη ότι έχουν όλοι αυτοί οι ευάλωτοι και μεγάλη αύξηση των δόσεων τους. Υπάρχει, δε, περίπτωση –όπως πολύ σωστά αναδείξατε- αρκετοί συμπατριώτες μας να έχουν αύξηση σημαντική των δόσεων και να μην τους πιάνει η περίμετρος των ευάλωτων. Άρα, αυτό είναι το τρίτο εργαλείο το οποίο αναμένουμε τις επόμενες ώρες, αλλά τα βασικά χαρακτηριστικά τους τα έχετε δει και έχουν δει το φως της δημοσιότητας. Θα είναι και τα δάνεια με ελβετικό φράγκο, γιατί ξέρω ότι έχετε μια ιδιαίτερη επιθυμία να βοηθήσουμε όσο μπορούμε κι αυτούς τους συμπατριώτες.

Τέταρτον -έμμεσα αφορά αυτή την ενότητα, αλλά λέω ένα στοιχείο το οποίο είναι ενθαρρυντικό για όλους μας, κυρίως για τη χώρα-, είναι ότι πάει πάρα πολύ καλύτερα ο εξωδικαστικός μηχανισμός. Κάθε μήνα περίπου δύο χιλιάδες πολίτες έμπαιναν στην πλατφόρμα προκειμένου να υποβάλουν οριστική αίτηση. Τον μήνα Μάρτιο αυτός ο αριθμός ήταν πέντε χιλιάδες εκατόν εννιά. Αυτό σημαίνει ότι όλο και περισσότεροι πολίτες -παρά τα πολιτικά φληναφήματα που ακούν πριν από τις εκλογές από διάφορα κόμματα- προσπαθούν και επιδιώκουν να ρυθμίσουν. Μέχρι τώρα έχουν ρυθμίσει τέσσερις χιλιάδες τριακόσιοι πενήντα έξι συμπατριώτες μας, υπερδιπλάσιος αριθμός από ό,τι είχε ρυθμιστεί την προηγούμενη τετραετία. Δεν είναι στοιχείο πανηγυρισμού αλλά είναι ένα ικανοποιητικό στοιχείο αν δούμε την πορεία κάθε μήνα. Το ενδιαφέρον είναι ότι το μέσο κούρεμα ήταν 31,6% στους χρηματοδοτικούς φορείς και 22,1% για το δημόσιο. Άρα, γίνονται και ρυθμίσεις οι οποίες είναι βιώσιμες.

Όμως -και κλείνω- έχετε δίκιο, το τραπεζικό σύστημα πρέπει να κάνει περισσότερα και για να βοηθήσει στο κομμάτι των αποδόσεων των καταθέσεων αλλά και για να βοηθήσει στο κομμάτι των δανειοληπτών οι οποίοι μπορεί να έχουν πολύ μεγάλες δυσκολίες μελλοντικά εξαιτίας της αύξησης των επιτοκίων. Οι διαχειριστές δανείων οφείλουν στις πολλές ρυθμίσεις που έχουν γίνει την προηγούμενη τετραετία να τις επαναξιολογήσουν, να έρθουν πιο κοντά με τον πολίτη -γιατί πολλές φορές ο πολίτης τους αναζητά και δεν τους βρίσκει- και να δουν πώς θα υποβάλουν στον πολίτη βιώσιμες ρυθμίσεις. Γιατί, πράγματι, την τελευταία διετία εξαιτίας των νέων προκλήσεων και της ακρίβειας πολλοί από αυτούς που ρύθμισαν δυσκολεύονται να τηρήσουν τη ρύθμιση, άρα θα πρέπει να υποβάλουν πιο βιώσιμες ρυθμίσεις για την κοινωνία.

Σε κάθε περίπτωση επαναξιολογείται κάθε μήνα η κατάσταση. Η πίεση συνεχίζεται σε όλους μας, έτσι ώστε να κάνουμε το καλύτερο για την ελληνική κοινωνία και, κυρίως, για τα πιο ευάλωτα νοικοκυριά.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ. Όπως βλέπετε, ο χρόνος ήταν πάρα πολύ μεγάλος, γιατί αυτά που είπατε ενδιαφέρουν την ελληνική κοινωνία.

Συνεχίζουμε με την τέταρτη με αριθμό 653/3-4-2023 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Απαγόρευση των πλειστηριασμών λαϊκών κατοικιών και της δέσμευσης λογαριασμών αρωγής των σεισμόπληκτων στους Δήμους Μινώα Πεδιάδας και Αρχανών – Αστερουσίων».

Έχετε τον λόγο, κύριε Συντυχάκη, για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ.

Κύριε Υπουργέ, βρισκόμαστε δεκαεπτά μήνες μετά τον σεισμό στο Αρκαλοχώρι και εκατοντάδες οικογένειες εξακολουθούν να ζουν με την αγωνία για το πότε θα μπουν ξανά στα καινούργια σπίτια, για το πώς θα ορθοποδήσουν. Αυτές οι σεισμόπληκτες οικογένειες διαπιστώνουν όχι μόνο τις μεγάλες καθυστερήσεις σε ό,τι αφορά ακόμα και τα στοιχειώδη μέτρα ανακούφισης που τους είχε υποσχεθεί η Κυβέρνηση, αλλά και τη βαρβαρότητα του κράτους που τους αφήνει απροστάτευτους ακόμα και σε πλειστηριασμούς περιουσιακών στοιχείων και δεσμεύσεις των λογαριασμών αρωγής.

Ειδικότερα, οι σεισμόπληκτοι βρίσκονται αντιμέτωποι με την επίθεση των κορακιών, των funds στην κατοικία τους ή σε άλλα περιουσιακά στοιχεία των λαϊκών οικογενειών όπως οι ίδιοι καταγγέλλουν. Εταιρείες στέλνουν ειδοποιητήρια για κατασχέσεις και πλειστηριασμούς ακινήτων ενάμιση χρόνο μετά τον ισχυρό σεισμό.

Συγκεκριμένα, μέχρι πρόσφατα έχουν καταχωρηθεί στο Υποθηκοφυλακείο Αρκαλοχωρίου δώδεκα κατασχέσεις ακινήτων σε κτηματικές περιφέρειες του Δήμου Μινώα Πεδιάδας και του Δήμου Αρχανών - Αστερουσίων από 24-3-2022 έως 28-2-2023 -πιθανά τώρα να είναι περισσότερες- και μάλιστα πριν καν λήξει η αναστολή λόγω συνεπειών του σεισμού των πλειστηριασμών.

Ταυτόχρονα, πληθαίνουν οι καταγγελίες των σεισμοπλήκτων ότι υπάρχουν δεσμεύσεις λογαριασμών των χρημάτων της κρατικής αρωγής το οποίο είναι ακατάσχετο και αφορολόγητο με βάση κοινή υπουργική απόφαση. Να υπενθυμίσω, βέβαια, επί τη ευκαιρία ότι περίπου χίλιοι διακόσιοι σεισμόπληκτοι έχουν καταθέσει αιτήσεις για επισκευή και ανακατασκευή των σπιτιών τους, αλλά μόλις οι δώδεκα έχουν εγκριθεί από τους αρμόδιους, και επαναλαμβάνω δεκαεπτά μήνες μετά τον σεισμό. Αυτή, λοιπόν, η σκληρή πραγματικότητα στο Αρκαλοχώρι που οδηγεί στη δίκαιη οργή και αγανάκτηση, επιβεβαιώνει με τον πιο κυνικό τρόπο ότι στον βωμό της κερδοφορίας του κεφαλαίου όλες οι κυβερνήσεις θυσιάζουν την ικανοποίηση των σύγχρονων αναγκών.

Επιβεβαιώνεται το κοινό αντιλαϊκό πλαίσιο των κυβερνήσεων που νομοθέτησαν και νομοθετούν εναλλάσσοντας τη σκυτάλη δίνοντας στα funds το ελεύθερο να πετάνε τον κόσμο στους δρόμους και να είναι χρεωμένοι για δύο και τρεις ζωές. Είναι τα δικά σας τα κόμματα, της Νέας Δημοκρατίας, του ΣΥΡΙΖΑ και του ΠΑΣΟΚ που απορρίψατε την τροπολογία του ΚΚΕ για παύση κάθε πράξης αναγκαστικής εκτέλεσης σε βάρος της πρώτης κύριας κατοικίας και άλλων περιουσιακών στοιχείων των λαϊκών οικογενειών. Επιβεβαιώνεται, επίσης, η απαίτηση που έβαλε το ΚΚΕ μετά τον σεισμό για πλήρη απαγόρευση πλειστηριασμών και όχι αναστολή τους.

Σας ρωτάμε, λοιπόν, κύριε Υπουργέ: Τι μέτρα προτίθεται να πάρει η Κυβέρνηση για να απαγορεύσει τους πλειστηριασμούς σε βάρος της πρώτης κύριας κατοικίας και άλλων περιουσιακών στοιχείων, των λαϊκών οικογενειών, των ανέργων, των αυτοαπασχολούμενων, των μικρών ΕΒΕ των αγροτοκτηνοτρόφων και ουσιαστική ανακούφιση από τα δυσβάσταχτα δάνεια των σεισμοπλήκτων στους Δήμους Μινώα, Πεδιάδα και Αρχανών – Αστερουσίων, για να γίνει άρση των δεσμεύσεων λογαριασμών των χρημάτων της αρωγής και άμεση επιστροφή των χρημάτων που τυχόν έχουν κατασχεθεί, να υπάρξει διαγραφή των στεγαστικών δανείων για όσες κατοικίες έχουν κριθεί ακατάλληλες ή χρήζουν μεγάλων επισκευών, να καταργηθεί ο ΕΝΦΙΑ για τους σεισμόπληκτους, πάγωμα των χρεών σε εφορία, ΟΑΕΕ, τράπεζες χωρίς προσαυξήσεις και τόκους για τους πληγέντες και τέλος να επιστραφεί ο ΦΠΑ ή να απαλλαγούν οι σεισμόπληκτοι από τα παραστατικά υλικών και των εργασιών επισκευής και ανακατασκευής κτήρίων.

Ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, μου δίνετε την ευκαιρία -και σας ευχαριστώ πολύ γι’ αυτό- να κάνουμε μια αποτίμηση και απολογισμό του πώς η ελληνική κρατική μηχανή έχει βρεθεί κοντά σε αυτούς τους συμπατριώτες μας οι οποίοι έχουν πληγεί το προηγούμενο χρονικό διάστημα και μέσα από εννέα πρωτοβουλίες θα επανέλθω στη δευτερολογία μου για τον πυρήνα του ερωτήματος σας να έχουν μέχρι τώρα δοθεί οι εντάξεις πιστώσεων και οι εγκρίσεις χρηματοδότησης που υπερβαίνουν τα 300 εκατομμύρια ευρώ για το Αρκαλοχώρι.

Πρώτον, χορήγηση πρώτης αρωγής έναντι στεγαστικής συνδρομής προς ιδιοκτήτες και επιχορηγήσεις προς επιχειρήσεις 66 εκατομμυρίων σε επτά χιλιάδες δικαιούχους. Τα 36,5 εκατομμύρια εξ αυτών χορηγήθηκαν σε δικαιούχους από τον Δήμο Μινώα Πεδιάδας. Η διαδικασία διασταύρωσης των εκκρεμών αιτήσεων μετά και την τρίτη φάση λειτουργίας της πλατφόρμας συνεχίζεται, προκειμένου να καταβληθούν και οι υπόλοιποι πόροι προς τους αιτούντες.

Δεύτερον, έκτακτη χρηματοδότηση σε οργανισμούς τοπικής αυτοδιοίκησης πρώτου και δευτέρου βαθμού 14,79 εκατομμυρίων ευρώ. Έγκριση πιστώσεων 8 εκατομμυρίων ευρώ για την περιφέρεια, αποκατάσταση ζημιών σε υποδομές και δίκτυα από το Πρόγραμμα Δημοσίων Επενδύσεων του Υπουργείου Ανάπτυξης Επενδύσεων. Έκτακτη χρηματοδότηση 5,2 εκατομμυρίων ευρώ προς τον Δήμο Μινώα Πεδιάδας και 1,6 εκατομμυρίων ευρώ προς τον Δήμο Αρχανών Αστερουσίων από το Πρόγραμμα Δημοσίων Επενδύσεων του Υπουργείου Εσωτερικών. Το Υπουργείο Ναυτιλίας και Νησιωτικής Πολιτικής: 650.000 προς τον Δήμο Μινώα Πεδιάδας, 365.000 προς τον Δήμο Αρχανών Αστερουσίων και 1 εκατομμυρίου από το Υπουργείο Υποδομών και Μεταφορών προς στον Δήμο Μινώα Πεδιάδας για αποκατάσταση ζημιών σε οδικές και σχετικές υποδομές.

Τρίτον, το πλαίσιο στεγαστικής συνδρομής προχωρά από τις υπηρεσίες του αρμόδιου Υπουργείου, του Υπουργείου Υποδομών και Μεταφορών, ώστε οι σεισμόπληκτοι συμπατριώτες μας να επισκευάσουν είτε να ανακατασκευάσουν, όπως είπατε, το κτήριο που έχει πληγεί από τον σεισμό με χρηματοδοτική στήριξη από το κράτος. Το ύψος της συνολικής στήριξης στο πλαίσιο της στεγαστικής συνδρομής εκτιμάται, όπως έχει ήδη εγκριθεί, στα 175 εκατομμύρια ευρώ, κύριε συνάδελφε. Μέχρι στιγμής έχουν κατατεθεί χίλιοι τετρακόσιοι εβδομήντα φάκελοι για ανακατασκευή ή επισκευή, είναι σε εξέλιξη πεντακόσιοι είκοσι τέσσερις, έχουν ολοκληρωθεί δέκα, ενώ έχουν διαπιστωθεί ελλείψεις σε τριακόσιους είκοσι δύο. Σημειώνεται ότι έχουν διενεργηθεί συσκέψεις μεταξύ των αρμόδιων φορέων, προκειμένου να προχωρήσει πιο γρήγορα η διαδικασία, όπως εύλογα ρωτάτε σήμερα.

Τέταρτον, η απαλλαγή από τον ΕΝΦΙΑ προβλέφθηκε από την πρώτη στιγμή. Όπως έχει ήδη διευκρινιστεί, τυχόν καταβληθέντα ποσά φόρου για ακίνητα που απαλλάσσονται από τον ΕΝΦΙΑ θα συμψηφιστούν με υφιστάμενες φορολογικές οφειλές ή θα επιστραφούν. Βάσει των διαθέσιμων στοιχείων, δύο χιλιάδες πεντακόσια ενενήντα φυσικά και νομικά πρόσωπα ιδιοκτήτες ακινήτων έχουν επωφεληθεί από την απαλλαγή με το συνολικό ποσό της απαλλαγής να ανέρχεται περίπου στις 372.000 για το 2022 και σε 455.000 για το 2021, δηλαδή σύνολο περίπου 827.000 για τη διετία 2021 - 2022.

Πέμπτον, η υλοποίηση της χορήγησης του επιδόματος ενοικίου συγκατοίκησης προχώρησε με συνολικό προϋπολογισμό 16,5 εκατομμύρια ευρώ και χρονικό ορίζοντα διετίας από τη δημοσίευση της εν λόγω ΚΥΑ. Έχουν υποβληθεί πεντακόσιες δεκαοκτώ αιτήσεις, εκ των οποίων έχουν εγκριθεί εκατόν ενενήντα πέντε, έχουν απορριφθεί σαράντα πέντε και είναι υπό επεξεργασία διακόσιες εβδομήντα.

Έκτον, χορήγηση προκαταβολής έναντι επιχορήγησης προς τις σεισμόπληκτες επιχειρήσεις για ζημιές σε λοιπά στοιχεία του ενεργητικού τους ολοκληρώθηκε. Βάσει αυτών των αποφάσεων χορηγήθηκε προκαταβολή 416.000 ευρώ σε εκατόν σαράντα δύο δικαιούχους.

Έβδομον, αναφορικά με την τελική επιχορήγηση των επιχειρήσεων έχει ήδη εκδοθεί η σχετική απόφαση προβλέπεται για αποζημίωση τριακοσίων εξήντα πέντε συνολικά δικαιούχων.

Όγδοον, αναφορικά με τη διαμόρφωση ειδικού καθεστώτος ενίσχυσης των επιχειρήσεων του Αρκαλοχωρίου είναι ήδη σε εξέλιξη διαδικασία υποβολής αιτήσεων για την απόδοση μη επιστρεπτέας επιχορήγησης σε ποσοστό 50% των ετήσιων δαπανών τους και με ανώτατο ύψος τα 18.000 ευρώ ανά επιχορήγηση. Μέχρι στιγμής έχουν εγκριθεί εκατόν είκοσι πέντε αιτήσεις χρηματοδότησης με συνολικό ποσό επιχορήγησης περίπου 975.000 ευρώ.

Τέλος, ένατον, για τις επιχειρήσεις που δεν κατάφεραν να ενταχθούν στο πρόγραμμα του Υπουργείου Ανάπτυξης και Επενδύσεων προβλέφθηκε νέο ειδικό σχήμα στήριξης, με αποτέλεσμα εκατόν ογδόντα τρεις δικαιούχοι να έχουν επιχορηγηθεί με ποσό άνω του 1 εκατομμυρίου ευρώ.

Συμπερασματικά, παρά τις όποιες καθυστερήσεις, παρά τις όποιες δυσλειτουργίες σε σχέση με το παρελθόν, η ελληνική Κυβέρνηση ενήργησε πιο συντονισμένα, πιο συνεκτικά, πιο αποτελεσματικά. Έχουν δοθεί ή προβλέπεται να δοθούν σημαντικοί πόροι στην τοπική αυτοδιοίκηση, στα φυσικά πρόσωπα, στα νομικά πρόσωπα, για να τους στηρίξουμε στην καθημερινότητά τους και να έχουν ένα καλύτερο μέλλον.

Στη δευτερολογία μου θα απαντήσω και σε ένα - δύο πιο ακόμα εξειδικευμένα θέματα, που μου αναδείξατε, σχετικά με το ακατάσχετο των ενισχύσεων προς τους πληγέντες από θεομηνίες.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, τόσα λεφτά που είπε ο κ. Σταϊκούρας ότι έδωσε στο Αρκαλοχώρι, τι θα τα κάνουν οι άνθρωποι, πού θα τα βάλουν; Πολλά λεφτά! Τρέχουν από τα μπατζάκια τους! Μα, μιλάμε σοβαρά, τώρα;

Κύριε Σταϊκούρα, εσείς κάνατε αποτίμηση του κυβερνητικού έργου. Θα μπορούσαμε κάλλιστα να συνεννοηθούμε οι δυο μας και να είναι και οι υπόλοιποι Κοινοβουλευτικοί Εκπρόσωποι, Βουλευτές κ.λπ., να κάνουμε μία συνολική αποτίμηση με θέμα: Δεκαεπτά μήνες μετά, σεισμοί στο Αρκαλοχώρι και στην ευρύτερη περιοχή.

Είπατε πάρα πολλά, δεν απαντήσατε, όμως, στα ερωτήματα τα οποία έθεσα. Θα απαντήσετε, είπατε, στη δευτερολογία. Είναι ένα θέμα και αυτό. Θα υπάρξει, μήπως, τριτολογία δική μου, για να απαντήσω στη δευτερολογία τη δική σας; Όχι! Είναι μία τακτική, η οποία, κύριε Πρόεδρε, παρακαλώ να ληφθεί υπ’ όψιν και στη Διάσκεψη των Προέδρων, ότι δεν μπορεί ο κοινοβουλευτικός έλεγχος να γίνεται υπό τέτοιες συνθήκες.

Τώρα, τα προβλήματα των σεισμοπλήκτων είναι πάρα πολλά, είναι βουνό! Παρά τις μεγαλοστομίες, τις εξαγγελίες της Κυβέρνησης κ.λπ., για άμεση αποκατάσταση των ζημιών -να σας θυμίσω τι έλεγε ο Πρωθυπουργός, όταν είχε έρθει στο Αρκαλοχώρι, στην πρώτη του επίσκεψη, που επέρριψε και ευθύνες στους κατοίκους του Αρκαλοχωρίου για το γεγονός ότι ισοπεδώθηκε το Αρκαλοχώρι-, η κατάσταση έχει χειροτερεύσει, δεν έχει βελτιωθεί. Η κρατική αρωγή και οι όποιες χορηγίες δεν αντιστοιχούν στο ύψος της πραγματικής ζημιάς, που έχουν υποστεί οι σεισμόπληκτοι.

Μόλις πριν από λίγο είπατε ότι μόλις δέκα φάκελοι έχουν εγκριθεί από πόσους; Από χίλιους διακόσιους σεισμόπληκτους που έχουν καταθέσει αιτήσεις έχουν εγκριθεί μόλις δέκα! Μα, προϋπόθεση για να πάρουν τα χρήματα από τους λογαριασμούς, είναι να έχουν εγκριθεί οι φάκελοι. Τι να το κάνω, όταν έχουν μπει χρήματα σε λογαριασμούς, αλλά δεν έχουν εγκριθεί οι φάκελοι;

Πολλές οικογένειες θα μείνουν οριστικά άστεγες λόγω των καθυστερήσεων, των κατασχέσεων και δεσμεύσεων λογαριασμών, λόγω των προϋποθέσεων για τα ενυπόθηκα δάνεια, του κόστους για έκδοση άδειας επισκευής κτηρίου, που δεν αποζημιώνεται ως ξεχωριστή δαπάνη του τιμολογίου και που υπολογίζεται με κατασκευαστικές τιμές που δεν έχουν καμμία σχέση με τις σημερινές ιλιγγιώδεις ανατιμήσεις σε οικοδομικά υλικά και εργασίες. Το πραγματικό κόστος που καλύπτει η στεγαστική συνδρομή είναι μόνο το 45% ή το πολύ έως 50/%-55% του πραγματικού κόστους επισκευής και ανακατασκευής των κτηρίων.

Οι κάτοικοι στις σεισμόπληκτες περιοχές δεν ξέρουν πότε και αν θα επιστρέψουν στα σπίτια τους. Τους λέγατε -προσέξτε!- επιχορήγηση 80% κρατική αρωγή μέσω της στεγαστικής συνδρομής και 20% άτοκο δάνειο από την τράπεζα.

Κι, όμως, κύριε Υπουργέ, όσοι σεισμόπληκτοι -το καταγγέλλουν οι ίδιοι, δεν το λέω εγώ, δεν το λέει το Κομμουνιστικό Κόμμα Ελλάδας- έχουν απευθυνθεί σε τράπεζες για το 20% άτοκο δάνειο, οι τράπεζες είτε δηλώνουν άγνοια είτε άρνηση συμμετοχής. Τί θα κάνετε γι’ αυτό; Δηλαδή, ούτε αυτό!

Βέβαια, εμείς είχαμε προειδοποιήσει, είχαμε επισημάνει εξαρχής και σε εσάς και στον κ. Τριαντόπουλο, ότι άτοκο δάνειο από μια τράπεζα είναι δύσκολο να δοθεί. Με απλά λόγια, εάν ένας ιδιοκτήτης δεν μπορούσε πιο πριν να πάρει κάποιο δάνειο, δεν θα μπορέσει ούτε τώρα να το πάρει. Ειδικά, όσοι ιδιοκτήτες βαρύνονται ήδη με τραπεζικά δάνεια, οι τράπεζες δεν θα δεχτούν να τους εγκρίνουν νέο άτοκο δάνειο. Αλλά και όποιοι καταφέρουν να λάβουν αυτό το άτοκο δάνειο, θα πρέπει να γνωρίζουν ότι για ποσά μέχρι 10.000 ευρώ δεν απαιτείται έγγραφη υποθήκη, ενώ για ποσά μεγαλύτερης αξίας το επισκευαζόμενο κτήριό τους ή άλλο ακίνητο θα μπαίνει σε υποθήκη αξίας που να καλύπτει το δάνειο.

Έτσι δεν είναι; Αυτοί δεν είναι αυτοί οι τραπεζικοί κανόνες; Οι κάτοικοι στις σεισμόπληκτες περιοχές δεν αγανακτούν μόνο για την ανεπάρκεια των μέτρων στήριξής τους, για τη γραφειοκρατία, την ολιγωρία, την έλλειψη οργανωμένης κρατικής μέριμνας, αλλά και για το γεγονός ότι δεν υλοποιούνται οι κυβερνητικές δεσμεύσεις ούτε για τα ελάχιστα. Δηλαδή πείτε μου τώρα. Είναι επτακόσιοι άνθρωποι ξεχασμένοι μέσα σε κοντέινερ χωρίς να προχωρούν οι σχετικές άδειες. Υπάρχει ακόμα και περίπτωση σεισμοπλήκτου ατόμου με ειδικές ανάγκες, με εμφανή τα σημάδια της αναπηρίας του, το οποίο δεκαεπτά μήνες φιλοξενείται σε ξένο σπίτι, καθώς η αίτηση για επιδότηση ενοικίου που έκανε έχει απορριφθεί.

Τα δώδεκα κατασχετήρια που ανέφερα στην πρωτολογία μου αφορούν ακόμα και πρώτες κατοικίες, αλλά και καταστήματα σεισμόπληκτων, αποθήκες που χρησιμοποιούνται για επαγγελματικούς λόγους, έως και το δικαίωμα επέκτασης σε ύψος. Οι κατασχέσεις αυτές εντοπίστηκαν στους οικισμούς Αρκαλοχωρίου, Αστριτσίου, Σκοινιά, Γάσι, Δεμάτι, ενώ η διαδικασία πλειστηριασμού ακινήτου ενεργοποιήθηκε έξι μέρες πριν από τη λήξη της αναστολής, δηλαδή του εξαμήνου του παγώματος των υποχρεώσεων των σεισμοπλήκτων.

Σε κάθε περίπτωση, κύριε Σταϊκούρα, εδώ πρέπει να απαντήσετε σε πολύ συγκεκριμένα πράγματα τα οποία θέτουν οι ίδιοι. Έχουν κινητοποιηθεί, έχουν κάνει πορεία, έχουν κατέβει από τα χωριά τους στο κέντρο του Ηρακλείου στην αποκεντρωμένη διοίκηση, έχουν καταθέσει τα αιτήματά τους και ζητούν:

Να αποζημιωθούν στο σύνολο της ζημιάς που έχουν υποστεί τα σπίτια τους, οι επιχειρήσεις τους, οι αγροτοκτηνοτροφικές εκμεταλλεύσεις, χωρίς όρους και προϋποθέσεις. Να απαγορευτούν οι πλειστηριασμοί πρώτης κύριας κατοικίας και άλλων περιουσιακών στοιχείων. Να διαγραφούν τα στεγαστικά δάνεια για όσες κατοικίες έχουν κριθεί ακατάλληλες. Να γίνει άρση δεσμεύσεων λογαριασμών των χρημάτων της αρωγής. Να διαγραφούν τα χρέη σε εφορία. Να γίνει αναστολή σε ΔΕΗ, ΟΤΕ, ύδρευση. Τον ΕΝΦΙΑ τον πληρώνουν. Τα ραβασάκια έρχονται για τον ΕΝΦΙΑ. Λέτε τώρα εσείς να συμψηφιστούν κ.λπ.. Λέτε κάτι. Το λέτε προεκλογικά. Γιατί δεν το λέγατε αυτό δεκαεπτά μήνες τώρα, το να γίνει συμψηφισμός, και το λέτε λίγες μέρες πριν από τις εκλογές; Να απαλλαγούν από καταβολή εισφορών ατομικής ασφάλισης για όσο χρονικό διάστημα χρειαστεί. Να καταργηθεί το τέλος επιτηδεύματος, η επιστροφή του ΦΠΑ που σας είπα. Πρέπει να απαντήσετε σε αυτό. Και φυσικά να υπάρξει και επιδότηση ενοικίου.

Και για να κλείνω -και ευχαριστώ πολύ, κύριε Πρόεδρε, για την ανοχή, γιατί θεωρώ ότι και αυτό, όπως και η προηγούμενη ερώτηση του συναδέλφου ήταν ιδιαίτερα σοβαρή- η Κυβέρνηση με όλα αυτά μένει εκτεθειμένη, διότι, όπως και οι προηγούμενες κυβερνήσεις του ΣΥΡΙΖΑ και του ΠΑΣΟΚ στο όνομα της δημοσιονομικής σταθερότητας της οικονομίας, δηλαδή των λίγων, των ισχυρών ομίλων και των μνημονιακών δεσμεύσεων, θυσιάζει τις λαϊκές ανάγκες, τις ανάγκες δηλαδή των σεισμοπλήκτων στην προκειμένη περίπτωση. Όπως αποδείχτηκε, το ίδιο κάνατε και με το έγκλημα στα Τέμπη και είχαμε τους πενήντα επτά νεκρούς. Ο λαός, λοιπόν, τιμωρός θα δώσει την απάντησή του στις επερχόμενες εκλογές, ενισχύοντας το Κομμουνιστικό Κόμμα Ελλάδας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να απαντήσετε στον κ. Συντυχάκη.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα είμαι πολύ συνοπτικός, γιατί νομίζω ότι, σε αντιδιαστολή με αυτό που υποστήριξε ο κύριος συνάδελφος, στην πρωτολογία μου τοποθετήθηκα επί της συνολικής, ολιστικής προσέγγισης της Κυβέρνησης για το σοβαρό θέμα που προέκυψε στην Κρήτη και για το οποίο με κατηγόρησαν και ο ίδιος στη δευτερολογία του έκανε ακριβώς το ίδιο. Μίλησε για όλο το φάσμα των θεμάτων.

**ΕΜΜΑΝΟΥΗΛ ΣΥΝΤΥΧΑΚΗΣ:** Το έκανα στη δευτερολογία μου, όμως, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άρα, ουδέποτε υποστηρίξαμε ότι δεν υπάρχουν δυσκολίες στην υλοποίηση συγκεκριμένων κυβερνητικών πρωτοβουλιών. Αλλά κανείς δεν μπορεί να αμφισβητήσει -και ξέρετε, κύριε συνάδελφε, ότι πρόσφατα πήγα και εγώ στο Ηράκλειο Κρήτης και μίλησα με συμπατριώτες σας- ότι λειτουργήσαμε ταχύτερα, πιο αποτελεσματικά από το παρελθόν -πάντα σε σχέση με το παρελθόν- και ότι δώσαμε σημαντικούς δημόσιους πόρους για να στηρίξουμε την καθημερινότητα αυτών των συμπατριωτών μας.

Τώρα, ως προς τα 300 εκατομμύρια ευρώ, το επαναλαμβάνω, ως προς το αφορολόγητο και ακατάσχετο της κρατικής αρωγής, σύμφωνα με τον ν.4839/2021 προβλέπεται και αφορολόγητο και ακατάσχετο για τις ενισχύσεις. Προβλέπεται δηλαδή ότι οι ενισχύσεις πρώτης αρωγής που καταβάλλονται στο πλαίσιο κρατικής αρωγής είναι ακατάσχετες στα χέρια του δημοσίου ή τρίτων. Κατά παρέκκλιση κάθε γενικής ή ειδικής διάταξης, τα πιστωτικά ιδρύματα οφείλουν να πραγματοποιούν τον έλεγχο αυτών κάθε φορά που κατατίθενται ποσά σε τραπεζικούς λογαριασμούς οφειλετών του δημοσίου στους οποίους έχει επιβληθεί κατάσχεση από τη δημόσια διοίκηση, βασικά από τη φορολογική διοίκηση.

Δηλαδή, εφόσον αυτά τα ποσά προβλέπονται ρητά ως ακατάσχετα στις κείμενες διαδικασίες και διατάξεις, τα πιστωτικά ιδρύματα οφείλουν να μην τα αποδίδουν στη φορολογική διοίκηση, αλλά στους δικαιούχους τους.

Καταθέτω στα Πρακτικά, γιατί είχαν γίνει πάρα πολλές σχετικές κοινοβουλευτικές ερωτήσεις, την από 23-3-2023 επιστολή του γενικού γραμματέα Οικονομικής Πολιτικής προς την Ελληνική Ένωση Τραπεζών και την Ένωση Συνεταιριστικών Τραπεζών Ελλάδος, κοινοποιηθείσα -μεταξύ άλλων- και στην Τράπεζα της Ελλάδος, όπου ορίζεται πώς τα πιστωτικά ιδρύματα, το ακατάσχετο των ενισχύσεων κρατικής αρωγής προς πληγέντες και ζητείται η λήψη των κατάλληλων ενεργειών από τις τράπεζες για τη διασφάλιση της ορθής εφαρμογής των διατάξεων που έχουν ψηφιστεί αναφορικά, όπως είπα, με το ακατάσχετο των ενισχύσεων που χορηγούνται για τη στήριξη των επιχειρήσεων.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω στα Πρακτικά και την απαντητική επιστολή της Ελληνικής Ένωσης Τραπεζών, η οποία αναφέρει ότι εφόσον όλες οι ακατάσχετες πιστώσεις που ισχύουν για τους πληγέντες από θεομηνία γίνονται μέσω των ειδικών προϊόντων του ΔΙΑΣ, είναι σχεδόν αδύνατο να κατασχεθούν από τα πιστωτικά ιδρύματα προς απόδοση σε τρίτους ή στο ίδιο το πιστωτικό ίδρυμα.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως προέκυψε από πρόσφατο περιστατικό με δικαιούχο επιδόματος σεισμόπληκτου στο Αρκαλοχώρι, ο δικαιούχος ανέλαβε κανονικά το συνολικό ποσό που πιστώθηκε ως επίδομα.

Παράκληση: Εάν έχετε άλλες σχετικές αντίστοιχες περιπτώσεις, αμέσως να ενημερώσετε την πολιτική ηγεσία του Υπουργείου Οικονομικών.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κύριο Υπουργό.

Ακολουθεί η όγδοη με αριθμό 666/3-4-2023 επίκαιρη ερώτηση δευτέρου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ**.** Ιωάννη Μπαλάφαπρος τον Υπουργό Οικονομικών, με θέμα: «Αίτημα του Δήμου Γλυφάδας για επαναξιολόγηση των τιμών ζώνης στην κατεύθυνση της άμεσης, καθολικής και σημαντικής μείωσής τους».

Κύριε Μπαλάφα, έχετε τον λόγο για την πρωτολογία σας.

**ΙΩΑΝΝΗΣ ΜΠΑΛΑΦΑΣ:** Ευχαριστώ πολύ, κύριε Πρόεδρε.

Κύριε Υπουργέ, η παρούσα επίκαιρη ερώτησή μας είναι συνέχεια προηγηθείσας ερώτησής μας, της 25ης Ιανουαρίου του τρέχοντος έτους, η οποία βασίζεται σε ομόφωνο ψήφισμα του Δημοτικού Συμβουλίου της Γλυφάδας, με το οποίο εκφράζεται έντονη δυσαρέσκεια και διαφωνία για την απόφαση του Υπουργείου Οικονομικών -πρόκειται για την απόφαση 57732/2021- περί αναθεώρησης των τιμών ζώνης των ακινήτων της πόλης.

Με τη συγκεκριμένη απόφαση αυξήθηκαν εκθετικά οι τιμές ζώνης και συνακόλουθα οι αντικειμενικές αξίες των ακινήτων σε όλες τις περιοχές της Γλυφάδας, με συνέπεια να αυξηθεί σε κάποιες, μάλιστα, περιπτώσεις δραματικά η φορολογία της ακίνητης περιουσίας, καθώς και ο προσδιορισμός τελών που γίνεται σε συνάρτηση με τις τιμές ζώνης.

Γνωρίζουμε ότι η έκθεση εκτίμησης των εμπορικών αξιών των ακινήτων του Δήμου Γλυφάδας έγινε από ορκωτούς εκτιμητές, χωρίς όμως αυτή η διαδικασία να κληθεί και να συμμετάσχει ο Δήμος Γλυφάδας σε καμμία περίπτωση και σε καμμία φάση.

Η έκκληση αυτή δεν γνωστοποιήθηκε, μάλιστα, στον Δήμο Γλυφάδας πριν την καθιέρωση των νέων τιμών ζώνης, ώστε να μπορέσει να υπάρξει ένας έλεγχος και επαλήθευση των πορισμάτων της. Ακόμα η εκτίμηση που οδήγησε στην καθολική αύξηση των τιμών ζώνης δεν απηχεί τις περυσινές -θα ήθελα να το επισημάνω αυτό- κυβερνητικές εξαγγελίες για μείωση των τιμών και συνακόλουθα και της φορολογίας.

Υπάρχουν σημαντικότατες αδικίες ως προς το θέμα που συζητάμε στον Δήμο Γλυφάδας και αυτές οι αδικίες καταγράφονται λεπτομερώς σε σχετική απόφαση, ομόφωνη απόφαση του δημοτικού συμβουλίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το ερώτημα, λοιπόν, είναι συγκεκριμένο και σαφές: Εάν εξετάζει το Υπουργείο σας το ενδεχόμενο να επαναξιολογήσει τις τιμές ζώνης με βάση τις συνθήκες της πραγματικότητας, όχι όπως αναφέρετε στην απάντησή σας τη διεθνή εν γένει πείρα, και να προβεί με σχετική υπουργική απόφαση σε άμεση, καθολική και σημαντική μείωση των συγκεκριμένων τιμών με τη συμμετοχή και των οικονομικών υπηρεσιών του Δήμου Γλυφάδας με παράλληλη φυσικά ανάκληση της υπ’ αριθμόν 57732 υπουργικής αποφάσεως.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Μπαλάφα.

Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, ευχαριστώ πολύ για την ερώτησή σας. Θα επαναλάβω όμως την ίδια απάντηση που έχω δώσει πάρα πολλές φορές σε αυτή την Αίθουσα, δεν αλλάζει κάτι.

Σχετικά με την υπ’ αριθμόν 57732/2021 υπουργική απόφαση, περί αναπροσαρμογής της τιμής εκκίνησης των αντικειμενικών αξιών, της οποίας την ανάκληση ζητάτε, έχουμε να πούμε τα εξής:

Πρώτον, για την έκδοση της υπουργικής απόφασης ακολουθήθηκε η διαδικασία η οποία ορίζεται από εξουσιοδοτική διάταξη του ν.1249/1982. Σύμφωνα με αυτή την προβλεπόμενη διαδικασία, η εισήγηση των τιμών εκκίνησης του συστήματος αντικειμενικού προσδιορισμού αξιών μεταβιβαζόμενων ακινήτων ανατέθηκε σε εκτιμητές εγγεγραμμένους στο Μητρώο Πιστοποιημένων Εκτιμητών του Υπουργείου Οικονομικών, κατόπιν δημόσιων προσκλήσεων εκδήλωσης ενδιαφέροντος και διεξαγωγής δημόσιων κληρώσεων για την επιλογή τους.

Δεύτερον, οι ως άνω υπουργικές αποφάσεις περιγράφουν εκτενώς τη συγκεκριμένη μεθοδολογία που θα πρέπει να ακολουθηθεί σε όλα τα στάδια, αναφέρουν αναλυτικά όλα τα απαιτούμενα στοιχεία, που θα πρέπει να περιλαμβάνουν οι εισηγήσεις των εκτιμητών προκειμένου να γίνουν αποδεκτές και προβλέπει μια πιο οργανωμένη πλατφόρμα εισαγωγής των στοιχείων επιφέροντας σημαντικές βελτιώσεις στην όλη διαδικασία, εναρμονισμένες με τις διεθνείς καλές πρακτικές, που ακολουθούνται στον τομέα των ακινήτων σε παγκόσμιο επίπεδο επί τη βάσει των διεθνών και ευρωπαϊκών εκτιμητικών προτύπων.

Τρίτον, ο καθορισμός των τιμών έγινε σύμφωνα με τις σχετικές εισηγήσεις των πιστοποιημένων εκτιμητών κατά ζώνες, που παρουσιάζουν ομοιογενή χαρακτηριστικά αξίας των ακινήτων ώστε να αιτιολογείται ο καθορισμός ενιαίας τιμής για τα ακίνητα που βρίσκονται εντός των ορίων καθεμιάς εξ αυτών. Οι τιμές κάθε ζώνης εξετάστηκαν από τους εκτιμητές ξεχωριστά και αυτόνομα με κριτήρια τις πραγματικές αγοραίες αξίες των ακινήτων τους και σύμφωνα με τα πρόσφορα αληθή διαθέσιμα στοιχεία της κτηματαγοράς προκειμένου να καταλήξουν στην επιστημονικά τεκμηριωμένη εισήγησή τους, ανά περίπτωση, η οποία θεμελιώνεται επί τη βάσει των οικείων ευρωπαϊκών και διεθνών εκτιμητικών προϊόντων.

Και, τέταρτον, επισημαίνω ότι δεν ευσταθεί ο ισχυρισμός ότι δήθεν δεν κλήθηκε να συμμετάσχει δήμος στη διαδικασία. Σε κανένα στάδιο της διαδικασίας, η οποία ορίζεται από την εξουσιοδοτική διάταξη του ν.1249/1982, όπως σας είπα, δεν προβλέπεται γνωστοποίηση των εκθέσεων των εκτιμητών προς τους δήμους. Προβλέπεται όμως από τις διατάξεις ότι για τον καθορισμό των τιμών λαμβάνεται υπ’ όψιν και η γνώμη των οικείων δημοτικών συμβουλίων. Βάσει συνεπώς των οριζόμενων στις διατάξεις του νόμου 2010 απεστάλη έγγραφο προς τους δήμους, μεταξύ άλλων και στον συγκεκριμένο δήμο, με επιτυχία αποστολής στις 10-3-2020 και ώρα 15.04΄ με θέμα: «Παροχή γνώμης δημοτικού συμβουλίου επί αντικειμενικών αξιών ακινήτων». Σχετική γνώμη του δημοτικού συμβουλίου δεν κατατέθηκε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κύριε Μπαλάφα, έχετε τον λόγο για τη δευτερολογία σας.

**ΙΩΑΝΝΗΣ ΜΠΑΛΑΦΑΣ:** Κατ’ αρχάς να τονίσω, κύριε Υπουργέ, -το ξέρετε, αλλά το τονίζω- ότι δεν είναι δικές μας ανακαλύψεις ή ευφυείς σκέψεις τα όσα λέμε. Είναι ομόφωνες αποφάσεις του Δημοτικού Συμβουλίου Γλυφάδας, το οποίο Δημοτικό Συμβούλιο Γλυφάδας κάθε άλλο παρά διακρίνεται, ως προς τη σύνθεσή του και κ.λπ., από προδιάθεση κριτικής προς την Κυβέρνηση. Το γνωρίζετε.

Επίσης, δεν είναι μόνο πρόβλημα του συγκεκριμένου δήμου. Πάρα πολλοί δήμοι στην Αττική, για τους οποίους έχω γνώση, δεν ξέρω γενικότερα, αλλά υποθέτω ότι θα συμβαίνει το ίδιο, έχουν το ίδιο ακριβώς πρόβλημα. Αναφέρεστε σε νόμους τους οποίους εφαρμόζετε. Δεν το αμφισβητώ, ούτε το δημοτικό συμβούλιο αμφισβητεί ότι εφαρμόσατε τους νόμους. Ξέρετε, όμως, πολλές φορές χρειάζεται να αναθεωρήσουμε κάποιους νόμους προκειμένου να βρεθούμε πιο κοντά στην πραγματικότητα.

Περί αυτού πρόκειται στη συγκεκριμένη περίπτωση όταν έχουμε αύξηση της τάξεως μέχρι και 81% και κατά μέσο όρο 35%. Ξέρετε η Γλυφάδα δεν είναι μόνο η παραλιακή της ζώνη. Είναι και περιοχές στις οποίες βρίσκονται μεσαία και πιο λαϊκά στρώματα, κατοικίες και ακίνητη περιουσία. Σε τελευταία ανάλυση η ακίνητη περιουσία θα έπρεπε να εξετάζεται όχι σαν ένα οποιοδήποτε εμπόρευμα θα έλεγα. Κατά κανόνα πρόκειται για ιδιοκατοίκηση στις συγκεκριμένες περιοχές.

Έχω μια-δυο ακόμα παρατηρήσεις. Πρώτον, αναφέρεστε στις διεθνείς πρακτικές, στα διεθνή πρότυπα. Ξέρετε κάτι; Συγγνώμη που θα μιλήσω έτσι, αλλά δεν με ενδιαφέρει. Τι σημαίνει διεθνή πρότυπα; Τι γίνεται στη Μινεσότα ή στο Ναγκασάκι; Εδώ έχουμε την Ελλάδα μας, τους δήμους της περιοχής μας και επομένως, χρειάζεται συγκεκριμένη μελέτη, συγκεκριμένη ανάλυση της συγκεκριμένης πραγματικότητας, όχι τυφλή ή μηχανιστική μεταφορά μιας διεθνούς εμπειρίας και διεθνούς πρακτικής.

Ακόμα λέτε ότι δεν προβλέπεται κάποια γνωστοποίηση ή συμμετοχή των δήμων στην όλη διαδικασία. Δηλαδή, δεν προβλέπεται γνωστοποίηση της έκθεσης προς τους δήμους. Θα σας επεσήμαινα ότι ούτε το αντίθετο ισχύει. Δεν λέει κάπου ότι δεν επιτρέπεται να ενημερώσετε τους δήμους. Έτσι δεν είναι; Άρα, γιατί δεν το κάνατε; Δεν απαγορεύεται πουθενά.

Τέλος, να επισημάνω ότι η φορολογία της ακίνητης περιουσίας είναι υπέρμετρη. Φτάνει στα όρια της ανάγκης για εκποίηση, όπως αναφέρει το δημοτικό συμβούλιο. Αναφέρει τις περιπτώσεις του ΕΝΦΙΑ όπου έχουμε αυξήσεις πολλών εκατοντάδων ποσοστιαίων μονάδων. Να μην πω το νούμερο γιατί θα τρομάξουμε.

Λέτε, τελειώνοντας την ενημέρωση που μου κάνατε, απαντώντας στην ερώτησή μου, ότι παρακολουθείτε, αξιολογείτε, εξετάζετε τις προτάσεις και προχωράτε στις απαραίτητες αλλαγές και βελτιώσεις. Περί αυτού πρόκειται. Προχωρήστε, λοιπόν, σε βελτιώσεις και αλλαγές με βάση την εμπειρία, την πείρα, το τι λένε οι άνθρωποι που υφίστανται αυτές τις συνέπειες. Και όπως λέγεται «ιδού η Ρόδος, ιδού και το πήδημα», κύριε Υπουργέ.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, μέσα στην τοποθέτησή σας μιλήσατε για τη φορολόγηση ακίνητης περιουσίας. Καλύτερη πάσα που μπορείτε να κάνετε σε οποιοδήποτε μέλος της Κυβέρνησης είναι να μιλήσετε για φορολόγηση ακίνητης περιουσίας, διότι σε αυτό το πεδίο η Κυβέρνηση όχι μόνο ήταν συνεπής στις προεκλογικές δεσμεύσεις, αλλά μειώσαμε τη φορολόγηση ακίνητης περιουσίας περισσότερο απ’ ό,τι είχαμε πει και προεκλογικά. Είχαμε πει προεκλογικά για 30% κι έχει μειωθεί ο ΕΝΦΙΑ 35% σε σχέση με το 2018.

Να το πω με πιο απλούς όρους. Όλοι μας, τα φυσικά πρόσωπα, πληρώνουμε 1 δισεκατομμύριο ευρώ λιγότερο ΕΝΦΙΑ από το 2018. Αυτή είναι η απόλυτη συνέπεια προεκλογικών λόγων και μετεκλογικών δεσμεύσεων της Κυβέρνησης. Ξέρω βεβαίως ότι η πολιτική σας παράταξη έχει μια αδυναμία στην επιβολή φόρων, αλλά εκτιμώ ότι οι πολίτες θα συνεχίσουν να στηρίζουν αυτή την Κυβέρνηση που μειώνει φόρους και όχι την προηγούμενη κυβέρνηση που αύξησε φόρους και λέει ότι θα επαναφέρει μια σειρά από φόρους.

Δεύτερη παρατήρηση. Μίλησα, πράγματι, για βέλτιστες πρακτικές. Είμαι υπέρμαχος των βέλτιστων πρακτικών στις διαδικασίες, στους εκτιμητές, στις πλατφόρμες, σε όλες τις πρακτικές που ακολουθούν. Άλλο αυτό που πρέπει να ακολουθούμε τις βέλτιστες πρακτικές και άλλο το αποτέλεσμα.

Τρίτη παρατήρηση. Σας είπα κάτι το οποίο το προσπεράσατε. Όλοι οι δήμοι της χώρας πήραν επιστολή από το Υπουργείο Οικονομικών με τίτλο: «Παροχή γνώμης δημοτικού συμβουλίου επί αντικειμενικών αξιών ακινήτου» από τον Μάρτιο του 2020. Το 10% των δήμων σε όλη την Ελλάδα ανταποκρίθηκαν. Πριν κάνουμε την άσκηση, δηλαδή, ζητήσαμε από δήμους σε όλη την Ελλάδα να μας φέρουν τις εκτιμήσεις τους. Το 10% ανταποκρίθηκε στις 10 Μαρτίου 2020. Πήγε επιστολή σε όλους.

Πράγματι, όμως -επειδή συγκλίνουμε σε αυτό- πρέπει πάντα να επαναξιολογούμε την πραγματικότητα και θέλουμε να δίνουμε κι εμείς, για να υπάρχει άρση οποιασδήποτε αμφισβήτησης, δεύτερη ευκαιρία. Δεύτερη ευκαιρία σε όσους δήμους έχουν δυνατότητα τεκμηριωμένα να προσκομίσουν στοιχεία σοβαρών διαφοροποιήσεων στις εκτιμήσεις κι έτσι προχωρήσαμε σε νέες πρωτοβουλίες. Έτσι, με διατάξεις του ν.5000/2022 δόθηκε η δυνατότητα στους δήμους εντός προθεσμίας από 10-12-2022 έως 20-1-2023, να υποβάλλουν τη γνώμη τους για τις τιμές ζώνης της χωρικής τους αρμοδιότητας. Αυτή η προθεσμία παρατάθηκε κι άλλο μέχρι 6-2-2023, σύμφωνα με νέο άρθρο, 29 του ν.5015/2023.

Βλέπετε, δηλαδή, ότι όχι μόνο δίνουμε και δεύτερη ευκαιρία, δίνουμε και τρίτη ευκαιρία σε δήμους και σε δημοτικά συμβούλια να εκφράσουν, τεκμηριωμένα όμως, τους όποιους προβληματισμούς τους. Γι’ αυτή τη δυνατότητα ενημερώθηκαν όλοι οι δήμοι εγγράφως από το Αυτοτελές Τμήμα Εκτιμήσεων και Προσδιορισμού Αξιών Ακινήτων.

Όσον αφορά -και κλείνω- τις αιτιολογημένες γνώμες των αρμοδίων δημοτικών συμβουλίων, θα ακολουθηθεί η προβλεπόμενη από τον νόμο διαδικασία. Η επιτροπή, ύστερα από πρόσβαση στην ηλεκτρονική βάση δεδομένων που τηρείται στη Γενική Γραμματεία Πληροφοριακών Συστημάτων Δημόσιας Διοίκησης, εξετάζει τις γνώμες των δήμων, χωρίς προηγούμενη εισήγηση του Αυτοτελούς Τμήματος Εκτιμήσεων και Προσδιορισμού Αξιών Ακινήτων και εισηγείται στον Υπουργό Οικονομικών, τις ζώνες για τον καθορισμό των τιμών εκκινήσεως, των οποίων πιθανολογείται ισχυρά η ανάγκη επανάληψης της διαδικασίας. Ο Υπουργός Οικονομικών, δύναται βάσει της εισήγησης αυτής, να αποφασίσει την επανάληψη της διαδικασίας. Η διαδικασία είναι σε εξέλιξη και γίνεται σχετική αξιολόγηση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό.

Συνεχίζουμε με την πέμπτη, με αριθμό 663/3-4-2023 επίκαιρη ερώτηση δεύτερου κύκλου της Βουλευτού Πέλλας του Συνασπισμού Ριζοσπαστικής Αριστεράς, κ. Θεοδώρας Τζάκρη, προς την Υπουργό Παιδείας και Θρησκευμάτων, με θέμα: ««Κεστεκίδειο» ελληνικό σχολείο Βρυξελλών».

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Σας ευχαριστώ πολύ, κύριε Πρόεδρε.

Κυρία Υπουργέ, το απόγευμα της 15ης Μαρτίου του 2022, αποφασίσατε να κλείσετε το Κεστεκίδειο αμιγές δημοτικό σχολείο των Βρυξελλών.

Για να είμαι πιο ακριβής, ανακοινώσατε το κλείσιμο του σχολείου μέχρι νεωτέρας και ότι θα συνεχιστούν τα μαθήματα με τηλεκπαίδευση, μέχρι το τέλος της σχολικής χρονιάς και μόνο για τους μαθητές της Γ΄ λυκείου και επειδή αντιμετωπίζουν τη δοκιμασία των πανελληνίων εξετάσεων, θα εξευρεθεί μια λύση για τη συνέχιση της δια ζώσης διδασκαλίας με χώρο που θα παραχωρούσε η Ελληνική Πρεσβεία των Βρυξελλών.

Το γεγονός αυτό, όπως ήταν επόμενο, κυρία Υπουργέ, δημιούργησε ανησυχία, θα έλεγα, προβληματισμό και θλίψη στα μέλη της ελληνικής κοινότητας των Βρυξελλών, μια ιδιαιτέρως ζωντανή ελληνική κοινότητα, που αριθμεί περίπου τριάντα πέντε χιλιάδες Έλληνες και με έγγραφό τους στο συμβούλιο του συλλόγου γονέων και κηδεμόνων, μας λέει ότι «είναι απαράδεκτο περίπου τρεις μήνες πριν το τέλος σχολικής χρονιά, να κλείνει το σχολείο, χωρίς να υπάρχει καμμία πρόβλεψη για τη διατήρηση ισότιμου επιπέδου ποιότητας παρεχόμενης εκπαίδευσης στους μαθητές».

Να πω εδώ για την ιστορία ότι στο «Κεστεκίδειο» δημοτικό σχολείο φοιτούν από το δημοτικό και μέχρι το λύκειο εκατόν πενήντα εννέα περίπου μαθητές, το αμιγές αυτό ελληνικό σχολείο και υπάρχει εκτός αυτού και τμήμα ελληνικής γλώσσας, στο οποίο φοιτούν άλλοι σαράντα μαθητές.

Να πω ότι το κλείσιμο του σχολείου δημιούργησε, όπως ήταν λογικό και επόμενο, πολύ μεγάλη αναστάτωση στην καθημερινότητα τόσο των μαθητών που φοιτούν σε αυτό όσο και των γονέων τους. Γιατί όπως αντιλαμβανόμαστε όλοι θα πρέπει οι μαθητές να προσαρμόσουν την εκπαιδευτική διαδικασία στην τηλεκπαίδευση. Οι γονείς τους δε, θα πρέπει να προσαρμόσουν την καθημερινότητά τους και κυρίως να διαχειριστούν την παρουσία των παιδιών τους στο σπίτι τους, ενώ αυτοί εργάζονται.

Κυρία Υπουργέ, δεν ξέρω για ποιο λόγο οδηγηθήκαμε σε αυτή την απόφαση. Πληροφορούμαστε, βεβαίως, ότι τον προηγούμενο Οκτώβριο, πριν από έξι, επτά, περίπου μήνες δηλαδή, κλιμάκιο εμπειρογνωμόνων του Υπουργείου σας επισκέφθηκε το σχολείο αυτό και πραγματοποίησε αυτοψία. Μάλιστα, το περιεχόμενο της αυτοψίας αυτής, μετά από έξι μήνες, δεν είχε καν συζητηθεί πουθενά αρμοδίως και ούτε είχε κοινοποιηθεί κάποιο έγγραφο που να περιγράφει τα προβλήματα σε ό,τι αφορά το κτίριο αυτό. Οι πληροφορίες μας λένε ότι υπάρχει ένα πρόβλημα με το σύστημα ηλεκτροδότησης.

Και εγώ σας ρωτώ: Είναι μόνο αυτό; Διότι ό,τι έχουμε μέχρι τώρα είναι μόνο από πληροφορίες. Και πόσο σοβαρό είναι το πρόβλημα αυτό στο σύστημα της ηλεκτροδότησης, που θα κρατήσει το σχολείο κλειστό μέχρι το τέλος του σχολικού έτους;

Όπως ήδη είπα, πρόκειται για το μοναδικό δημόσιο ελληνικό σχολείο στις Βρυξέλλες. Σε αυτό φοιτούν ως επί το πλείστον οι μαθητές των Ελλήνων στρατιωτικών που υπηρετούν στο ΝΑΤΟ, καθώς επίσης και τα παιδιά των εργαζομένων σε ιδιωτικές επιχειρήσεις, που δεν θέλουν βεβαίως να βάλουν τα παιδιά τους στη δοκιμασία ενός άλλου, του βελγικού, ενδεχομένως, εκπαιδευτικού συστήματος.

Και να πω, επίσης, ότι στις Βρυξέλλες λειτουργεί και το ευρωπαϊκό σχολείο, όπου εντός αυτού λειτουργεί επίσης ελληνικό τμήμα, στο οποίο όμως έχουν τη δυνατότητα και το δικαίωμα να φοιτούν μόνο τα παιδιά των Ελλήνων διπλωματών, καθώς επίσης και των υπαλλήλων της Ευρωπαϊκής Επιτροπής και γενικά, όσων εργάζονται στο Ευρωκοινοβούλιο.

Κυρία Υπουργέ, θα ήθελα να μας ενημερώσετε ακριβώς ποιο είναι το περιεχόμενο της αυτοψίας, που πραγματοποιήθηκε στο σχολείο και γιατί το εν λόγω έγγραφο και το περιεχόμενο αυτού δεν έχει γίνει γνωστό μέχρι σήμερα ούτε καν έχει συζητηθεί ούτε στην Ελληνική Πρεσβεία στις Βρυξέλλες ούτε βεβαίως έγινε αποδέκτης κάποιας πληροφόρησης ο σύλλογος γονέων και κηδεμόνων του σχολείου αυτού και δεν γνωρίζουμε αν ενημερώθηκε και ο συντονιστής εκπαίδευσης.

Θέλω, επίσης, να σας ρωτήσω πώς αφήσατε επί ένα εξάμηνο τους μαθητές να πηγαίνουν στο σχολείο, θέτοντας σε κίνδυνο την ασφάλειά τους, εφόσον το κτήριο αυτό βρέθηκε στεγαστικά ακατάλληλο και γιατί εδώ και έξι μήνες δεν έχετε προβεί είτε στην αποκατάσταση του τεχνικού προβλήματος είτε -αν θέλετε- και στην εξεύρεση νέου χώρου για την κανονική συνέχιση των μαθημάτων, των σπουδών των εκατόν πενήντα εννιά αυτών μαθητών του αμιγούς δημοτικού σχολείου και των σαράντα, επίσης, μαθητών του τμήματος ελληνικής γλώσσας.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, κυρία Κεραμέως, έχετε τον λόγο να απαντήσετε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Ευχαριστώ πολύ, κυρία συνάδελφε, για την ερώτησή σας. Πρόκειται, πράγματι, για ένα ζήτημα που απασχόλησε το τελευταίο διάστημα τη μαθητική κοινότητα του ελληνικού σχολείου Βρυξελλών και πολύ περισσότερο καιρό το Υπουργείο Παιδείας. Γιατί; Διότι, όπως συνέβη και με πάρα πολλά άλλα εκκρεμή εκπαιδευτικά ζητήματα, τα οποία παραλάβαμε από την κυβέρνησή σας, αποφασίσαμε να το λύσουμε. Προβλήματα της εκπαίδευσης, που χρόνιζαν τολμήσαμε να τα θίξουμε, με το βλέμμα στραμμένο στο συμφέρον των μαθητών και των εκπαιδευτικών μας, αψηφώντας το όποιο πολιτικό κόστος, αντίθετα με την κυβέρνηση του ΣΥΡΙΖΑ, που έκρυβε συχνά κάτω από το χαλί προβλήματα γνωστά, με την ελπίδα να σκάσουν στα χέρια του επόμενου.

Εμείς, από τη στιγμή που περιήλθαν εν γνώσει μας κτηριακά προβλήματα του εν λόγω σχολείου, ξεκινήσαμε μια διαδικασία επίλυσής τους. Στην πορεία, συστήσαμε ομάδα τεχνικών εμπειρογνωμόνων για τη διενέργεια ελέγχου στο εν λόγω κτήριο του ελληνικού σχολείου των Βρυξελλών. Η επιτροπή συστάθηκε το καλοκαίρι του 2022, μετέβη στις Βρυξέλλες στα τέλη Σεπτεμβρίου, αλλά δυστυχώς, εν τω μεταξύ ένα μέλος εκ των τριών απεβίωσε αιφνιδίως.

Το πόρισμα της εν λόγω επιτροπής έφτασε στην υπηρεσία μας τον Μάρτιο του 2023 και από εκεί προέκυψαν στοιχεία επικινδυνότητας του κτηρίου και με προτεραιότητα την ασφάλεια των μαθητών, εκπαιδευτικών και προσωπικού, από το Υπουργείο δόθηκε αμέσως έγγραφη οδηγία στη συντονίστρια εκπαίδευσης Βρυξελλών, με κοινοποίηση στην Ελληνική Πρεσβεία, για την προσωρινή αναστολή της διά ζώσης λειτουργίας του σχολείου και την έναρξη παροχής εξ αποστάσεως εκπαίδευσης στους μαθητές.

Κυρία συνάδελφε, το Υπουργείο έδρασε αστραπιαία μόλις έλαβε το πόρισμα, επειδή ακριβώς ετίθετο θέμα για την ασφάλεια των μαθητών.

Σε ό,τι αφορά τις άμεσες ενέργειες για την αντιμετώπιση του στεγαστικού αυτού ζητήματος και την ανάγκη εκπόνησης ενός σχεδίου-πλαισίου της λειτουργίας του, ανελήφθησαν αμέσως οι κάτωθι πρωτοβουλίες. Αναζητήθηκε αμέσως συνεργασία με την πρεσβεία, καθότι υπάγεται στην αρμοδιότητά της, νέο κτήριο για ενοικίαση ή αγορά με τη βοήθεια της πρεσβείας και διάθεση χώρων από την πρεσβεία των Βρυξελλών, το συντονιστικό γραφείο των βρυξελλών ή την ελληνική κοινότητα Βρυξελλών για την εξεύρεση των απαραίτητων χώρων-αιθουσών για προσωρινή και μόνιμη στέγαση.

Τι έγινε, λοιπόν, στην πράξη; Πολύ γρήγορα βρέθηκε κατάλληλος χώρος για τη μεταστέγαση του σχολείου. Έχει δοθεί εδώ και αρκετές ημέρες η οδηγία προς υπογραφή. Αναμένεται να υπογραφεί άμεσα από την πρεσβεία η σχετική σύμβαση μίσθωσης. Αμέσως, λοιπόν, βρέθηκε κατάλληλος χώρος.

Το νέο αυτό κτήριο, λοιπόν, με πολύ μικρές επεμβάσεις είναι έτοιμο για να στεγάσει πολύ γρήγορα το σχολείο αυτό. Η δε Γ΄ λυκείου έχει ήδη ξεκινήσει μαθήματα διά ζώσης σε κατάλληλα διαμορφωμένο χώρο εντός της Ελληνικής Πρεσβείας και θα μεταφερθεί στο νέο κτήριο μόλις αυτό λειτουργήσει. Ταυτόχρονα, διερευνάται και το κατά πόσο το παλιό κτήριο μπορεί να επιδιορθωθεί για να στεγάσει εκ νέου σε μεταγενέστερο χρόνο, μετά τις επιδιορθώσεις, το ελληνικό σχολείο.

Αξίζει να σημειωθεί, κυρία συνάδελφε, ότι το σχολείο δεν έκλεισε, δεν έχουν χαθεί διδακτικές ώρες. Τα μαθήματα διεξάγονται μέσω τηλεκπαίδευσης από την ημερομηνία προσωρινής αναστολής της διά ζώσης λειτουργίας του σχολείου μέχρι σήμερα. Ο αρμόδιος Γενικός Γραμματέας, ο κ. Κόπτσης, είναι σε καθημερινή επικοινωνία με τον πρέσβη, με τη συντονίστρια του Γραφείου Εκπαίδευσης Βρυξελλών, με τον πρόεδρο του συλλόγου γονέων και κηδεμόνων, ο οποίος μάλιστα ευχαρίστησε το Υπουργείο για την άμεση και συντονισμένη προσπάθεια.

Θα επανέλθω στη δευτερολογία μου και σε περαιτέρω στοιχεία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Τζάκρη, έχετε τον λόγο για τη δευτερολογία σας.

**ΘΕΟΔΩΡΑ ΤΖΑΚΡΗ:** Κυρία Υπουργέ, αν δεν το έχετε καταλάβει, αύριο η παρούσα Βουλή επί της διακυβέρνησης Νέας Δημοκρατίας κλείνει τις εργασίες της. Από αύριο, λοιπόν, βρισκόμαστε και τυπικά σε προεκλογική περίοδο και είναι τουλάχιστον απαράδεκτο να επικαλείστε για υπαρκτά προβλήματα της δικής σας διακυβέρνησης τον ΣΥΡΙΖΑ.

Είναι, για μας, απαράδεκτο, κυρία Υπουργέ, ότι από τότε που διαπιστώσατε αυτό το κτηριακό πρόβλημα στο σχολείο των Βρυξελλών, που θυμίζω ότι το κλιμάκιο των εμπειρογνωμόνων επισκέφθηκε αυτό το σχολείο τον Οκτώβριο του 2022, αφήσατε μέχρι να πάρετε την απόφαση για το κλείσιμο του σχολείου και τη συνέχεια των εργασιών, να περάσουν έξι μήνες, θέτοντας σε κίνδυνο την ασφάλεια των μαθητών και των εκατόν πενήντα εννιά που φοιτούσαν εκεί και των άλλων σαράντα που φοιτούν στο τμήμα ελληνικής γλώσσας, που φιλοξενείται στο ίδιο σχολείο.

Και επίσης, είναι απαράδεκτο, κυρία Υπουργέ, που δεν κάνατε και μέχρι σήμερα ακόμα -γιατί δεν μου λέτε συγκεκριμένα πράγματα- τίποτα ούτε για να αποκαταστήσετε το τεχνικό πρόβλημα που υπάρχει εκεί, το οποίο οφείλετε κάποια στιγμή να μας πείτε και ποιο είναι, ούτε βεβαίως και να βρείτε έναν χώρο για να υπάρξει αυτό που σας ζητάει και ο Σύλλογος Γονέων και Κηδεμόνων του Σχολείου των Βρυξελλών, του «Κεστεκίδιου». Σας ζητούν, δηλαδή, να εξασφαλίσετε ισότιμες ευκαιρίες, ισότιμες δυνατότητες παρεχόμενης εκπαίδευσης στους μαθητές του σχολείου αυτού.

Και τι κάνετε εδώ; Αυτό, βέβαια, που συμβαίνει με το «Κεστεκίδιο» σχολείο, κυρία Υπουργέ, δεν είναι παρά μόνο η κορυφή του παγόβουνου και το ίδιο περίπου αποτελεί μικρογραφία για ό,τι γίνεται με την ελληνόγλωσση εκπαίδευση σε ολόκληρο τον κόσμο επί των ημερών σας.

Να σας πω, κατ’ αρχάς, ότι, ενώ η ελληνόγλωσση εκπαίδευση αποτελεί τον σημαντικό συνδετήριο κρίκο της μητέρας πατρίδας με τους Έλληνες ομογενείς και σημαντικό φορέα για τη μετάδοση των ιδεωδών και της ελληνικής παιδείας και του ελληνικού πολιτισμού στα πέρατα του κόσμου, επί των ημερών σας η ελληνόγλωσση εκπαίδευση, κυρία Υπουργέ, αφέθηκε στην τύχη της. Και μάλιστα, επιτρέψατε στους Έλληνες -και θα έλεγα περισσότερο της δεύτερης και τρίτης γενιάς- επειδή ακριβώς αντιμετώπιζαν προβλήματα στην πρόσβασή τους στην ελληνόγλωσση εκπαίδευση, να απορροφηθούν από εκπαιδευτικά ιδρύματα άλλων χωρών.

Ξέρετε ποιο είναι το αποτέλεσμα; Φθίνει η ομιλία της ελληνικής γλώσσας: Αυτό είναι το ζητούμενο σήμερα, κυρία Υπουργέ.

Να σας πω, επίσης, ότι ο κίνδυνος αφελληνισμού των Ελλήνων ομογενών, κυρίως δεύτερης και τρίτης γενιάς, είναι πλέον υπαρκτός, γιατί αυτοί οι Έλληνες αφομοιώνονται, αν θέλετε, από τις προηγμένες τεχνολογικά και πολιτισμικά χώρες στις οποίες ζουν, κυρίως της Ευρώπης και της Αμερικής και βεβαίως, σε αυτόν τον κίνδυνο, κυρία Υπουργέ, η ελληνική πολιτεία όφειλε να απαντήσει συντεταγμένα και όχι αποσπασματικά, όπως κάνατε εσείς.

Να σας υπενθυμίσω, κυρία Υπουργέ, ότι με τη συνυπογραφή όλων των Βουλευτών του ΣΥΡΙΖΑ που μετέχουν στις Επιτροπές Παιδείας και Πολιτισμού, Μορφωτικών Υποθέσεων και επίσης, στην Επιτροπή Ελληνισμού της Διασποράς, ζητήσαμε να γίνει σύγκληση των δύο επιτροπών, με μοναδικό αντικείμενο τα προβλήματα που αντιμετωπίζει ακριβώς η ελληνόγλωσση εκπαίδευση εξωτερικού, με έγγραφό μας στις 24 Οκτωβρίου του 2022.

Βεβαίως, κωφεύσατε και επί των ημερών σας -τυχαίνει, μάλιστα, εσείς να είστε Υπουργός Παιδείας τέσσερα χρόνια με την Κυβέρνηση Μητσοτάκη- ουδέποτε συζητήθηκε το σοβαρό αυτό πρόβλημα.

Το τελευταίο διάστημα, κυρία Υπουργέ, έχω γίνει επίσης αποδέκτης εκκλήσεων αντίστοιχων προβλημάτων που υπάρχουν στα σχολεία της Γαλλίας και κυρίως, των Τμημάτων Ελληνικής Γλώσσας, της Ολλανδίας και του Βελγίου και βεβαίως και της Γερμανίας, με πολύ σοβαρά προβλήματα εκπαιδευτικών κενών, με ζητήματα σε ό,τι αφορά την αποστολή των ελληνικών βιβλίων, με μαθήματα που δεν καλύπτονταν. Και δυστυχώς, η δική σας απάντηση ήταν η απόλυτη κώφευση.

Μάλιστα, αυτό που σας είπα προηγουμένως είναι η γενικευμένη κατάσταση, δυστυχώς, για όλα τα σχολεία του εξωτερικού και γενικά, για την ελληνόγλωσση εκπαίδευση, με αποτέλεσμα πολλοί μαθητές, πολλοί Έλληνες ομογενείς δεύτερης και τρίτης γενιάς να μη μιλούν επαρκώς την ελληνική γλώσσα. Αυτό που σας είπα, επομένως, ισχύει και στην αρχή.

Το ξαφνικό κλείσιμο του Κεστεκίδιου Σχολείου, κυρία Υπουργέ, είναι πραγματικά μόνο η κορυφή του παγόβουνου. Και όπως σας είπα, τα προβλήματα είναι ουσιαστικά. Ουδέποτε συζητήθηκαν, ουδέποτε προσεγγίστηκαν σοβαρά από την Κυβέρνησή σας, ουδέποτε αντιμετωπίστηκαν παρά μόνο αποσπασματικά και μάλιστα, επιτρέψτε μου να πω, με τελείως αναποτελεσματικό τρόπο.

Προβλήματα, επομένως, σημειώστε και με τα σημαντικά εκπαιδευτικά κενά σε Έλληνες εκπαιδευτικούς, προβλήματα με μαθήματα που δεν καλύφθηκαν ποτέ, προβλήματα στην αποστολή των ελληνικών βιβλίων.

Και το κυριότερο, προβλήματα σε ό,τι αφορά την ασφάλεια των μαθητών. Για εσάς, φαίνεται η ασφάλεια σε οτιδήποτε και αν αφορά -είτε αφορά σιδηροδρομικές μεταφορές, είτε για τους μαθητές, είτε για τους ΟΤΑ- είναι θέμα τριτεύουσας σημασίας, απ’ ό,τι αντιλαμβανόμαστε.

Εάν, κυρία Υπουργέ, ισχύει αυτό που είπατε στην αρχή, δηλαδή, ότι το πρόβλημα αυτό υπάρχει από τη διακυβέρνηση του ΣΥΡΙΖΑ και αφήσατε τέσσερα χρόνια εκεί τους μαθητές να φοιτούν σε ένα σχολείο, το οποίο κρίθηκε ότι είναι ακατάλληλο, από την πλευρά μας αυτό δεν είναι μόνο απαράδεκτο, είναι και εγκληματικό.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κυρία Τζάκρη, σας ευχαριστώ πάρα πολύ, γιατί με την ίδια την απάντησή σας δείξατε πόσο αντιφατικά είναι τα επιχειρήματά σας.

Τι μας είπατε; Μας εγκαλείτε ότι από την ημέρα που λάβαμε το πόρισμα κλείσαμε αμέσως το σχολείο. Βέβαια το κάναμε, κυρία Τζάκρη, και ξέρετε γιατί; Γιατί για εμάς πρώτα απ’ όλα μετράει η ασφάλεια των μαθητών. Και από την άλλη λέτε: «μα, το ξέρατε έξι μήνες πιο πριν». Βλέπετε πόσο αντιφατικά είναι αυτά τα δύο τα οποία υπερασπίζεστε;

Απάντηση, λοιπόν. Το κάναμε μόλις λάβαμε αυτό το πόρισμα, επειδή ετίθετο θέμα ασφάλειας μαθητών. Και αυτό, κυρία Τζάκρη για εμάς, σε αντίθεση με εσάς -γιατί θα έρθω με στοιχεία τώρα για εσάς και το κόμμα σας- είναι το πρωτεύον, το μείζον είναι η ασφάλεια των μαθητών και γι’ αυτό το Υπουργείο έδρασε αστραπιαία, γιατί ακριβώς προτεροποιεί την ασφάλεια των μαθητών.

Λέτε πως αυτό το ξέραμε έξι μήνες πριν. Μα, δεν το ξέραμε, κυρία Τζάκρη. Σας λέω ότι η επιτροπή πήγε το Φθινόπωρο του 2022, απεβίωσε ένα μέλος, δεν είχαμε πόρισμα. Μόλις λάβαμε το πόρισμα, τότε δόθηκε η εντολή για να κλείσει το σχολείο.

Δεν κατανοώ όμως τι λέτε πραγματικά, διότι εσείς μας εγκαλείτε σήμερα που κλείσαμε ένα σχολείο στο οποίο τίθενται σοβαρά θέματα ασφαλείας. Αλήθεια, κυρία Τζάκρη, για να καταλάβω, τι μήνυμα περνάτε; Και το ίδιο που λέτε εσείς, λένε και οι συνάδελφοί σας. Ο κ. Φίλης και η κ. Τζούφη σε γραπτή ερώτησή τους χαρακτήρισαν απαράδεκτο το κλείσιμο του ελληνικού σχολείου των Βρυξελλών.

Να ρωτήσω, λοιπόν, για να καταλάβω. Ποια θα ήταν η δική σας επιλογή; Προκειμένου να μην αναστατώσετε τη σχολική κοινότητα και να μην αναγκαστείτε να λάβετε δυσάρεστες αποφάσεις, θα προτιμούσατε να αφήσετε τους μαθητές, το εκπαιδευτικό προσωπικό και όλο το προσωπικό του σχολείου να κινδυνεύουν; Αυτό θέλατε, κυρία Τζάκρη;

Έρχομαι, λοιπόν, στο εξής…

**ΘΕΟΔΩΡΑ ΤΖΑΚΡΗ:** Γιατί να το κλείσετε αμέσως;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, παρακαλώ, κυρία Τζάκρη.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Η ιστορία δείχνει πως αυτό κάνατε στην πράξη και μιλώ με στοιχεία. Όταν ήταν Υφυπουργός η κ. Μερόπη Τζούφη επισκέφτηκε το εν λόγω σχολείο, έβγαλε και δελτίο Τύπου, από το οποίο διαβάζω από το site του Υπουργείου επί λέξει: «κατά τη διάρκεια της επίσκεψής της η κυρία Υφυπουργός –η κ. Τζούφη- διαπίστωσε τα σοβαρά προβλήματα των κτηριακών υποδομών του σχολικού συγκροτήματος». Και μετά, τίποτα; Το ίδιο και ο κ. Ζουράρις, κι αυτός επισκέφτηκε το σχολείο. Και εκεί, ως διά μαγείας, τίποτα. Καμμία αντίδραση!

Λυπάμαι πάρα πολύ, κυρία Τζάκρη, που ο Κανονισμός δεν σας δίνει το δικαίωμα να απαντήσετε. Διότι, θα έπρεπε να μας πείτε για την υποκρισία του ΣΥΡΙΖΑ, που ενώ γνώριζε επί σειρά ετών αποδεδειγμένα, με δελτίο Τύπου, τα μείζονα κτηριακά προβλήματα ενός σχολείου, δεν έκανε απολύτως τίποτα για να τα θεραπεύσει. Και έρχεται σήμερα να μας εγκαλέσει εμάς, που δράσαμε αστραπιαία μόλις λάβαμε το πόρισμα, για να αναστείλουμε και να προστατεύσουμε την ασφάλεια των παιδιών…

**ΘΕΟΔΩΡΑ ΤΖΑΚΡΗ:** Μετά από έξι μήνες;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Τζάκρη.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Καταλαβαίνω, κυρία Τζάκρη, ότι δεν περιμένατε στοιχεία. Καταλαβαίνω ότι δεν περιμένατε ότι υπάρχουν στοιχεία που δείχνουν ότι οι δικοί σας Υπουργοί, ενώ ήξεραν το πρόβλημα, δεν έκαναν τίποτα.

Εμείς μόλις είχαμε στοιχεία που έθεταν σε ερωτηματικό την ασφάλεια των μαθητών, δεν το σκεφτήκαμε ούτε ένα λεπτό. Αμέσως προβήκαμε στη συγκεκριμένη ενέργεια, γιατί για εμάς προέχει η ασφάλεια των μαθητών και η αδιαφορία του ΣΥΡΙΖΑ είναι ότι άφηνε κινδύνους να ελλοχεύουν και από τύχη δεν είχαμε δυσάρεστα γεγονότα.

Είναι πραγματικά απύθμενο το θράσος του ΣΥΡΙΖΑ, που αντί να στηρίξει τις προσπάθειες αυτές της ελληνικής Κυβέρνησης, κάνει οτιδήποτε προκειμένου να λαϊκίσει, προκειμένου ακριβώς να επιρρίψει ευθύνες.

Εμείς, κυρία Τζάκρη, δράσαμε αστραπιαία, γιατί για εμάς, πάνω απ’ όλα, προέχει η ασφάλεια των μαθητών και ταυτόχρονα έχουμε ήδη προβεί σε όλες τις ενέργειες. Βρέθηκε χώρος, είναι έτοιμη η αίτησή μας προς υπογραφή, τα παιδιά της Γ’ λυκείου είναι στο σχολείο, στους χώρους της Πρεσβείας. Συνεπώς, θα έλεγα πως δράσαμε αστραπιαία, βάζοντας σε προτεραιότητα την ασφάλεια των μαθητών, αλλά και το παιδαγωγικό της σκέλος.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την πέμπτη με αριθμό 652/3-4-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Το Ινστιτούτο Εκπαιδευτικής Πολιτικής (ΙΕΠ) «απορροφά» με αμφίβολες διαδικασίες 50.000.000 την προηγούμενη των εκλογών για τον διαγωνισμό με κωδικό ΟΠΣ ΤΑ 5174140».

Ορίστε, κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, δεν σας βλέπουμε και πολύ συχνά σε αυτή την Αίθουσα -όχι τουλάχιστον σε επίκαιρες είναι η αλήθεια- και αναρωτιέμαι τι σας έκανε να επιλέξετε να έρθετε αυτή τη φορά. Δεν ξέρω εάν ήταν το σχολείο των Βρυξελλών, αλλά εάν πάμε στην ερώτηση που συζητάμε τώρα, τι το ιδιαίτερο έχει αυτή η ερώτηση για εσάς;

Ας δούμε τι ιδιαίτερο μπορεί να έχει. Έχετε δώσει 52 εκατομμύρια ευρώ στην «COSMOTE» για να κάνει μια πλατφόρμα εκπαίδευσης που ήδη υπάρχει. Έχετε δώσει 30 εκατομμύρια ευρώ σε διακριτά προγράμματα στην «COSMOTE», σε άλλο πρόγραμμα στη «WIND» και σε άλλο πρόγραμμα στη «VODAFONE» για το ΚΙΤ ρομποτικής. Έχετε δώσει από το e-school στη μητρική της «WIND» 13 εκατομμύρια ευρώ. Περίπου 100 εκατομμύρια ευρώ το σύνολο για εκπαιδευτικά προγράμματα, για εκπαίδευση σε εταιρείες τηλεπικοινωνιών, που δεν έχουν καμμία σχέση με το αντικείμενο. Τα 100 εκατομμύρια ευρώ είναι όσο το ένα τρίτο του προϋπολογισμού του αεροδρομίου «Ελευθέριος Βενιζέλος» για την κατασκευή του. Τόσα ήταν τα παραστατικά του «Βενιζέλος».

Τι κοινό έχουν αυτές οι τρεις εταιρείες, λοιπόν; Δεν έχουν σχέση με τις πλατφόρμες εκπαίδευσης. Δεν νομίζω σε καμμία άλλη χώρα να συμμετέχουν σε τέτοιους διαγωνισμούς. Αυτό, βέβαια, που έχουν κοινό είναι ότι και οι τρεις αυτές εταιρείες -οι εταιρείες τηλεπικοινωνιών- είναι οι βασικοί πάροχοι, πληρωτές, δηλαδή, διαφημίσεων στις τηλεοράσεις και στις εφημερίδες. Αυτό είναι που τις ενώνει, κυρία Κεραμέως.

Είναι μία κρυφή λίστα Πέτσα αυτή; Πείτε μας εσείς τι είναι. Πώς ξαφνικά οι εταιρείες τηλεπικοινωνιών βρέθηκαν να παίρνουν 100 εκατομμύρια ευρώ για την παιδεία, αυτή την παιδεία που είναι σε τέτοια διάλυση η σχολική στέγη, που πέφτουν σοβάδες στα κεφάλια των παιδιών και που οι εκπαιδευτικοί έχουν τον μισό μισθό απ’ ό,τι είχαν πριν από δέκα χρόνια, με τις μειώσεις στο 45%;

Θέλετε, δηλαδή, να μας πείτε ότι έχετε κάνει ό,τι μπορούσατε για την παιδεία, επειδή κάνατε είκοσι πέντε χιλιάδες προσλήψεις; Πόσες ήταν οι αποχωρήσεις λόγω συνταξιοδοτήσεων; Γύρω στις δεκαοκτώ, είκοσι χιλιάδες; Και ποιες προσλήψεις, όταν βέβαια –κυρία Κεραμέως, να μην τα ξεχνάμε αυτά- τους ανθρώπους τους έχετε όμηρους, δεν τους έχετε νομιμοποιήσει. Οπότε οι προσλήψεις δεν έχουν γίνει ακόμη, θα γίνουν όταν νομιμοποιηθούν.

Πείτε μας όμως, για ποιον λόγο δίνετε εκατό –περίπου- εκατομμύρια ευρώ στις τρεις εταιρείες τηλεπικοινωνιών που μας παρέχουν το πιο ακριβό ίντερνετ στη χώρα και στην Ευρώπη και όπως φέραμε πριν από λίγο καιρό εδώ στη Βουλή, έχουν καταδικαστεί-καταγγελθεί για παράνομες παρακολουθήσεις των πελατών τους. Πάντως εκπαιδευτικό έργο δεν γνωρίζω να κάνουν. Πείτε μας, λοιπόν, γιατί δώσατε τα 100 εκατομμύρια ευρώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για την πρωτολογία σας.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε. Ευχαριστώ πολύ, κύριε συνάδελφε.

Μπαίνω ευθύς στο θέμα, αν και θέσατε και άλλα στην ερώτησή σας. Δράττομαι της ευκαιρίας για να απαντήσω και στα άλλα με πολύ μεγάλη χαρά. Μπαίνω, λοιπόν, στο ερώτημά σας το οποίο δεν ήταν άλλο παρά για τη χρησιμότητα και την οικονομική διαχείριση του συγκεκριμένου έργου που αφορά στον μετασχηματισμό συμβατικών προγραμμάτων σπουδών και εκπαιδευτικού περιεχομένου, σε υλικά διαδραστικά, ψηφιακά, προσβάσιμα σε όλους, με δυνατότητες τεχνητής νοημοσύνης, δυναμικής ενημέρωσης και συνέργειες με τις κοινότητες των εκπαιδευτικών.

Ας μιλήσουμε, πρώτα απ’ όλα για τη χρησιμότητα και την αναγκαιότητα του συγκεκριμένου έργου. Ίσως να ξέρετε, κύριε Αρσένη, ότι μερικά από τα προγράμματα σπουδών στα σχολεία μας είναι τριάντα ολόκληρων ετών. Δεν έχουν ανανεωθεί. Και όμως, ανανεώθηκαν επί της Κυβέρνησής μας χτίζοντας, βεβαίως και επάνω σε προσπάθειες και προηγούμενων κυβερνήσεων. Έχουν ήδη παρουσιαστεί εκατόν εξήντα έξι νέα προγράμματα σπουδών. Παρουσιάστηκαν πριν από περίπου ενάμιση χρόνο -τον Δεκέμβριο του 2021- νέα προσέγγιση στην εκπαίδευση για όλα τα μαθήματα, για όλες τις τάξεις. Νέα, λοιπόν, προγράμματα σπουδών, τα οποία έχουν νέα προσέγγιση και με ιδιαίτερη έμφαση στην αξιοποίηση ψηφιακών τεχνολογιών.

Ένα σημαντικό κομμάτι αυτών των νέων προγραμμάτων σπουδών είναι οι ψηφιακές τεχνολογίες, είναι τα ψηφιακά περιβάλλοντα, είναι τα ψηφιακά εργαλεία. Παράλληλα με αυτό έρχεται και το πολλαπλό βιβλίο, το οποίο έχει ψηφιστεί και είναι ήδη σε φάση υλοποίησης, προκειμένου να έρθει να συνδράμει σε αυτή την προσπάθεια. Μαζί με αυτό έρχονται και ψηφιακά εργαλεία όπως διαδραστικοί πίνακες που για πρώτη φορά μπαίνουν οριζόντια στα σχολεία μας.

Κύριε Αρσένη, αν κατάλαβα καλά από την ερώτησή σας, μάλλον δεν συμφωνείτε με το να έχουν τα σχολεία μας διαδραστικούς πίνακες. Ξέρετε, προχτές πήγαμε σε ένα σχολείο στους Αγίους Αναργύρους και παραδώσαμε τους πρώτους διαδραστικούς πίνακες. Δεν μπορείτε να φανταστείτε τον ενθουσιασμό των παιδιών που έκαναν μάθημα ιστορίας και μάθαιναν για την αρχαία Ρώμη και ταυτόχρονα μπορούσαν να περιηγηθούν διαδραστικά στις αρχαίες ρωμαϊκές κατοικίες. Αυτό είναι το μέλλον που αξίζουν τα παιδιά μας.

Γι’ αυτόν ακριβώς τον λόγο, λοιπόν, έχουμε νέα προγράμματα σπουδών μετά από είκοσι και τριάντα χρόνια, νέα ψηφιακά εργαλεία, νέο πολλαπλό βιβλίο. Όλα αυτά τα ψηφιακά εργαλεία, όπως η ρομποτική και οι διαδραστικοί πίνακες έρχονται να ενισχύσουν, να εμπλουτίσουν αυτά τα προγράμματα σπουδών.

Για όλα αυτά, λοιπόν, χρειαζόμαστε νέο ψηφιακό εκπαιδευτικό οικοσύστημα. Πώς θα λειτουργήσουν οι διαδραστικοί πίνακες; Με ποιο ψηφιακό περιεχόμενο; Γι’ αυτόν ακριβώς τον λόγο, λοιπόν, έχουμε την ανάπτυξη ενός ψηφιακού εκπαιδευτικού οικοσυστήματος υψηλής απόδοσης. Σημειωτέον ότι τα νέα προγράμματα σπουδών έχουν διασύνδεση μέσω QR codes για συμπληρωματικό ψηφιακό υλικό. Ένα παράδειγμα είναι αυτό που σας είπα.

Τι λέτε, λοιπόν; Δεν πρέπει να αξιοποιήσουμε όλη αυτή την προσπάθεια για να δώσουμε περισσότερα εφόδια στα παιδιά; Αυτό, λοιπόν, κάνουμε. Δημιουργούμε ένα νέο αναβαθμισμένο ψηφιακό και διαδραστικό περιεχόμενο, εκπαιδευτικά σενάρια και μαθήματα. Προχωράμε, λοιπόν, ακριβώς σε αυτήν την ανάγκη, να εμπλουτίσουμε το εκπαιδευτικό υλικό που υπάρχει στη βάση των νέων προγραμμάτων σπουδών, σε εκατόν εξήντα έξι νέα προγράμματα σπουδών τα οποία δημιουργήθηκαν χτίζοντας, τονίζω, πάνω σε προσπάθειες και προηγούμενων κυβερνήσεων.

Όσον αφορά το για ποιους λόγους δεν επαρκεί το υπάρχον σύστημα, σας απαντώ, κύριε Αρσένη, τα εξής. Πρώτα απ’ όλα γιατί μιλάμε για νέο εκπαιδευτικό περιεχόμενο. Είναι στη βάση των εκατόν εξήντα έξι νέων προγραμμάτων σπουδών που έγιναν πριν από έναν χρόνο. Μιλάμε, λοιπόν, για νέο εκπαιδευτικό περιεχόμενο, απόρροια της εκπόνησης των νέων προγραμμάτων σπουδών, για νέο εκπαιδευτικό υλικό.

Δεύτερον, μιλάμε και για υποστηρικτικές δράσεις, όπως είναι η επιμόρφωση και οι υποδομές φιλοξενίας πληροφοριακού υλικού και συστημάτων. Και τρίτον, διότι θέλουμε μία ολοκληρωμένη λύση που να μπορεί να υποστηρίξει εκπαιδευτικό περιεχόμενο και λειτουργίες που να βασίζονται σε τελευταίες τεχνολογίες και πρότυπα και παράλληλα να διαλειτουργούν με τα υφιστάμενα συστήματα. Ο στόχος είναι να χτίσουμε πάνω στα υφιστάμενα συστήματα, να τα εμπλουτίσουμε, να τα ενισχύσουμε και να παραδώσουμε στην ελληνική εκπαιδευτική κοινότητα ένα πλήρες ψηφιακό οικοσύστημα το οποίο να υποστηρίζει αυτά τα νέα εκπαιδευτικά προγράμματα, τα νέα προγράμματα σπουδών.

Με άλλα λόγια, κύριε Αρσένη, όσον αφορά όλα αυτά τα εργαλεία, οφείλουμε ως πολιτεία να εξελισσόμαστε κι εμείς και να παρέχουμε στα παιδιά μας ολοκληρωμένες λύσεις με τα πιο σύγχρονα μαθησιακά εφόδια. Σε αντίθετη περίπτωση, θα μας εγκαλούσατε -και τότε θα είχατε δίκιο- ότι τους στερούμε την επιβίβαση στο όχημα της τεχνολογικής προόδου.

Παρεμπιπτόντως, στο πρώτο ερώτημά σας επικαλείστε εργαζόμενους στο «ΙΤΥΕ ΔΙΟΦΑΝΤΟΣ». Ωστόσο, το Ινστιτούτο έχει απαντήσει επισήμως -και καταθέτω την απάντηση στα Πρακτικά- ότι ουδεμία σχέση έχει με τα ερωτήματά σας.

(Στο σημείο αυτό η Υπουργός Παιδείας και Θρησκευμάτων κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σε προηγούμενη ανακοίνωσή του έχει πει ρητά ο ίδιος ο «ΔΙΟΦΑΝΤΟΣ» ότι σχετικά με το θέμα των αρμοδιοτήτων του «ΙΤΥΕ ΔΙΟΦΑΝΤΟΣ» σημειώνουμε ότι αυτές καθορίζονται στον ν.3966, ο οποίος ισχύει και εφαρμόζεται μέχρι σήμερα, και δεν υφίσταται θέμα τροποποίησης ούτε περιορισμού των αρμοδιοτήτων του «ΙΤΥΕ ΔΙΟΦΑΝΤΟΣ».

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Και έρχομαι και σε κάτι τελευταίο, κύριε Αρσένη. Λέτε στην ερώτησή σας ότι αυτό το έργο το κάνουμε στην εκπνοή του χρόνου προ των εκλογών. Αλήθεια; Ξέρετε πότε ξεκίνησε το έργο αυτό; Πριν από δύο χρόνια, πάνω από δύο χρόνια. Τον Μάρτιο του 2021. Αλήθεια, αυτό είναι στην εκπνοή πριν από τις εθνικές εκλογές;

Και τελειώνω με το εξής. Όλες οι εταιρείες που αναφέρατε βγήκαν από διεθνή διαγωνισμό. Όλες! Και ευχαρίστως θα αναφερθώ και σε άλλους διαγωνισμούς, στους διαδραστικούς πίνακες και στα κιτ ρομποτικής. Δεν ήταν μόνες τους. Είχαν συμπράξεις με πάρα, πάρα πολλές εταιρείες. Πρόκειται για πολύ μεγάλες συμπράξεις. Έγινε ένας διεθνής διαγωνισμός και από εκεί και πέρα, προχωράει η παιδεία στην επόμενη μέρα.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, δεν μας απαντήσατε στο βασικό ερώτημα. Το βασικό ερώτημα είναι ότι αυτή τη στιγμή δίνετε 100 εκατομμύρια ευρώ, ας πούμε 95, στις τρεις εταιρείες τηλεπικοινωνιών. Έχουμε έργα τα οποία τα παίρνει η κάθε μία ξεχωριστά, ενώ εν τω μεταξύ είναι εντυπωσιακή η περίπτωση του κιτ ρομποτικής, όπου όλως τυχαίως -όλως τυχαίως!- το ένα έργο το παίρνει η «COSMOTE», το άλλο η «WIND» και το άλλο η «VODAFONE».! Οπότε, θέλουμε να μας εξηγήσετε ποια ήταν κατ’ αρχήν η υπηρεσιακή εισήγηση που έχετε εσείς στα χέρια σας και η οποία ζήτησε αυτή τη νέα πλατφόρμα. Πού είναι η υπηρεσιακή εισήγηση που σας ζήτησε την ανάγκη γι’ αυτή τη νέα πλατφόρμα. Αναφέρομαι στη νέα πλατφόρμα την οποία δώσατε με 52 εκατομμύρια στην «COSMOTE». Πώς, κατά τη γνώμη σας, στη χώρα μας 100 περίπου εκατομμύρια για την εκπαίδευση πάνε στις εταιρείες τηλεπικοινωνιών; Γνωρίζετε και γνωρίζουν οι υπηρεσίες σας σε ποια άλλη χώρα οι εταιρείες τηλεπικοινωνιών συμμετέχουν σε αυτούς τους διαγωνισμούς και κερδίζουν τέτοια ποσά; Εγώ δεν γνωρίζω καμμία τέτοια χώρα. Δεν γνωρίζω καμμία εισήγηση του Υπουργείου σας, όπως δεν γνωρίζω να έχει τεθεί το θέμα και η αναγκαιότητα από κανέναν συνδικαλιστικό φορέα. Έχω πάρα πολλά ερωτήματα, κυρία Υπουργέ.

Μας λέτε πόσο χάρηκαν τα παιδιά στην εκλογική περιφέρεια, στους Αγίους Αναργύρους, με τους διαδραστικούς πίνακες. Προφανώς και χαίρονται τα παιδιά. Όμως, γνωρίζετε τι συμβαίνει, τι έχετε προκαλέσει στη δυτική Αθήνα; Στο 9ο Δημοτικό Σχολείο αυτή τη στιγμή -επειδή αρνηθήκατε να φέρετε την τροπολογία για την αναγκαστική εκμίσθωση, την οποία είχε δεσμευτεί ο κ. Πέτσας ότι θα φέρει- είναι πακτωμένα τα παιδιά σε ένα σχολείο που δεν τα χωράει, σε μια αυλή που είναι μικρότερη από ένα μικρό γήπεδο μπάσκετ και έχετε βάλει διακόσια παιδιά στο 14ο. Δέκα σχολεία στο Αιγάλεω είναι πακτωμένα σε άλλα σχολεία, τα σεισμόπληκτα.

Το ΕΝΕΕΓΥΛ Περιστερίου, Γυμνάσιο και Λύκειο, για το οποίο μας λέτε ότι έχετε κάνει για πρώτη φορά προσλήψεις στην ειδική εκπαίδευση, έχει μόνο τρεις μόνιμους καθηγητές. Το έχετε πάρει και το έχετε στοιβάξει πάλι σε ένα άλλο σχολείο, στο 14ο Γυμνάσιο, σε ανοιχτού τύπου 1ο όροφο. Έχετε πάει τα μισά παιδιά του 14ου στο 11ο. Αυτή είναι η πραγματικότητα για τη σχολική στέγη στη δυτική Αθήνα και παντού. Αυτή την πραγματικότητα εσείς τη λύνετε με διαδραστικούς πίνακες; Βεβαίως και είναι πολύ χρήσιμοι, αλλά όχι όταν τα παιδιά δεν έχουν αυλή να παίξουν και αίθουσες να κάνουν μάθημα και κάνουν στα αμφιθέατρα.

Κυρία Κεραμέως, θέλουμε να μας απαντήσετε ρητά πώς βρέθηκε το Υπουργείο σας να δίνει 100 εκατομμύρια ευρώ σε τρεις εταιρείες τηλεπικοινωνιών που δεν έχουν καμμία σχέση με αυτό το αντικείμενο. Σε ποια άλλη χώρα έχει συμβεί αυτό; Και βέβαια, θέλουμε να μας πείτε και ποιος είναι ο τελικός ωφελούμενος από αυτή τη διαδικασία. Πείτε μας, ισχύει ότι είναι άλλη μια λίστα Πέτσα; Ναι ή όχι;

**ΠΡΟΕΔΡΕΥΩΝ (Δημήτριος Βίτσας):** Ορίστε, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Αρσένη, πολλές φορές το Κόμμα σας έρχεται σε αυτή την Αίθουσα και παραπονείται ότι δεν επενδύουμε αρκετά στην παιδεία. Ε, λοιπόν, αυτή η Κυβέρνηση επενδύει στην παιδεία, κύριε Αρσένη και ίσως τελικά αυτό να είναι που σας ενοχλεί, διότι μέσω του Ταμείου Ανάκαμψης 1,3 δισεκατομμύρια ευρώ πηγαίνουν στην παιδεία και ναι, είμαστε υπερήφανοι γι’ αυτό. Είμαστε υπερήφανοι που επενδύουμε στην παιδεία. Είμαστε υπερήφανοι που για πρώτη φορά ο προϋπολογισμός του Υπουργείου Παιδείας ξεπέρασε τα 6 δισεκατομμύρια. Όμως, δεν καταλαβαίνω, γιατί το ίδιο το Κόμμα σας παραπονιόταν γι’ αυτό και δικαίως. Είχατε δίκιο σ’ αυτό κι εσείς και άλλα κόμματα και όλοι μας. Και γι’ αυτόν ακριβώς τον λόγο αυτή η Κυβέρνηση επενδύει στην εκπαίδευση. Ναι, επενδύει και μέσω του Ταμείου Ανάκαμψης. Και ναι, θεωρούμε μείζονος σημασίας να αρχίζει η ρομποτική από πάρα πολύ νωρίς και γι’ αυτό και την έχουμε ενσωματώσει στο υποχρεωτικό ωρολόγιο πρόγραμμα. Γι’ αυτό ξεκινάει από τα τέσσερα και γι’ αυτό εξοπλίζουμε τα σχολεία μας με εξοπλισμό ρομποτικής. Και ναι, ξεκίνησαν οι παραδόσεις, κύριε Αρσένη.

Αντί να βλέπουμε, όπως στο παρελθόν, να ψηφίζονται νόμοι και να μην εφαρμόζονται, εδώ ψηφίστηκαν, εφαρμόστηκαν, έτρεξαν οι διαδικασίες, οι διεθνείς διαγωνισμοί και ολοκληρώσαμε και παραδίδουμε. Αυτή είναι η διαφορά μας, κύριε Αρσένη. Και ναι, ξέρετε γιατί από τα τέσσερα έτη; Γιατί εκεί είναι το πρόσφορο έδαφος, γιατί τα παιδιά μας σε αυτή την ηλικία είναι σφουγγάρια και γι’ αυτό οφείλουμε σε κάθε σχολείο της χώρας να υπάρχουν αυτές οι ίσες ευκαιρίες στο ξεκίνημα.

Ναι, λοιπόν, με τα χρήματα αυτά τα οποία εσείς δεν θέλετε να δίνουμε στα παιδιά μας -ο καθένας κρίνεται, εκλογές έρχονται- εμείς θεωρούμε ότι είναι μείζον να επενδύουμε στην παιδεία. Γι’ αυτό επενδύουμε σε κιτ ρομποτικής. Διότι η ρομποτική έχει μπει στο υποχρεωτικό ωρολόγιο πρόγραμμα. Γι’ αυτό επενδύουμε σε διαδραστικούς πίνακες σε κάθε τμήμα δημοσίου λυκείου, γυμνασίου και Ε΄ και ΣΤ΄ Δημοτικού. Γι’ αυτό επενδύουμε σε διορισμούς, κύριε Αρσένη. Σας θυμίζω ότι για δώδεκα χρόνια στη χώρα από το 2008 μέχρι το 2020 δεν είχαν διοριστεί εκπαιδευτικοί. Και ήρθε αυτή η Κυβέρνηση, εν μέσω πρωτοφανών δυσκολιών, εν μέσω μεγάλης υγειονομικής διεθνούς κρίσης της πανδημίας, και έχει ήδη διορίσει είκοσι τέσσερις χιλιάδες επτακόσιους εκπαιδευτικούς και προχωράει αυτή τη στιγμή στον διορισμό άλλων τριών χιλιάδων επτακοσίων εβδομήντα δύο εκπαιδευτικών.

Έτσι επενδύουμε, κύριε Αρσένη, στην παιδεία. Επενδύουμε σε δύο βασικούς άξονες: Πρώτον στο εκπαιδευτικό υλικό, στα βιβλία, στα προγράμματα σπουδών, στο ψηφιακό εκπαιδευτικό περιεχόμενο και δεύτερον στους ανθρώπους, σε ό,τι πολυτιμότερο έχει η εκπαίδευση που είναι οι εκπαιδευτικοί της. Πώς; Με διορισμούς, με επιμορφώσεις, με συνεχή σεμινάρια για να εξελίσσονται. Έτσι ακριβώς, κύριε Αρσένη, επενδύουμε εμείς στην εκπαίδευση. Απ’ ό,τι φαίνεται εσείς δεν επιθυμείτε αυτή την επένδυση.

Ξανάρχομαι, λοιπόν, στο θέμα το συγκεκριμένο και θέλω να κλείσω σχετικά με το θέμα που θέσατε. Όλοι αυτοί, κύριε Αρσένη, είναι διεθνείς διαγωνισμοί. Και ξαναλέω, δεν είναι μόνο αυτοί οι πάροχοι που λέτε. Είναι μεγάλες συμπράξεις. Για πείτε όλες τις άλλες εταιρείες που συμμετέχουν. Δεν τα λέτε. Όλως τυχαίως, αναφέρετε μόνο τρεις εταιρείες. Γιατί δεν αναφέρετε όλες τις άλλες συμμετέχουσες; Γιατί; Γιατί άραγε; Για τη δημιουργία εντυπώσεων;

Το ερώτημα είναι ένα, κύριε Αρσένη: Χαίρεστε ή δεν χαίρεστε που μπαίνουν διαδραστικοί πίνακες στα σχολεία μας; Χαίρεστε ή δεν χαίρεστε που επιτέλους τα σχολεία μας σε κάθε δημόσιο νηπιαγωγείο της χώρας θα έχουν κιτ ρομποτικής; Σε κάθε νηπιαγωγείο, σε κάθε δημοτικό, σε κάθε γυμνάσιο. Γιατί περί αυτού πρόκειται. Θέλουμε ή δεν θέλουμε να επενδύσουμε στη σύγχρονη εποχή; Θέλουμε ή δεν θέλουμε με το βλέμμα στο 2040 να δώσουμε στα παιδιά μας τα εφόδια που θα χρειάζονται, όταν με το καλό ολοκληρώσουν τη σχολική τους διαδρομή;

Εμείς γι’ αυτό αγωνιζόμαστε και είμαστε υπερήφανοι που ένα τόσο μεγάλο κονδύλι του Ταμείου Ανάκαμψης αφιερώθηκε στην παιδεία. Καθόλου αυτονόητο. Ξέρετε γιατί δεν ήταν καθόλου αυτονόητο; Ξέρετε γιατί οι προηγούμενες κυβερνήσεις δεν επένδυαν στην παιδεία; Θα σας πω γιατί. Γιατί το όποιο όφελος ήταν μακροπρόθεσμο ενδεχομένως. Αυτή, όμως, η Κυβέρνηση έχει κάνει τεράστιες τομές προκειμένου ακριβώς να επενδύσει στην παιδεία παρ’ ότι, ναι, το όφελος θα είναι μακροπρόθεσμο.

Θα σας το πω με ένα παράδειγμα. Όταν βάζεις έναν επιπλέον χρόνο στο νηπιαγωγείο στην πράξη αυτό απαιτεί να προσλάβεις πάρα πολλούς νηπιαγωγούς. Απαιτεί να είσαι σε συνεργασία με την Τοπική Αυτοδιοίκηση για να βρεθούν χώροι. Πότε θα δεις το όφελος από τον έναν επιπλέον χρόνο στο νηπιαγωγείο; Σε δέκα χρόνια. Γι’ αυτόν ακριβώς τον λόγο, παρ’ ότι το όφελος είναι πολύ μακροπρόθεσμο, αν θέλει κανείς να επενδύσει σε αυτή τη χώρα η επένδυση ξεκινάει από την παιδεία.

Και, ναι, κύριε Αρσένη, εγώ ήμουν σ’ αυτό το σχολείο και είδα τα μάτια των παιδιών στο δημοτικό των Αγίων Αναργύρων να βγάζουν λάμψεις που στο μάθημα της Ιστορίας μπορούσαν ταυτόχρονα με το βιβλίο τους που έλεγε για την αρχαία Ρώμη να περιηγηθούν διαδραστικά στις αρχαίες ρωμαϊκές κατοικίες. Αυτή η Κυβέρνηση είναι που το έκανε πράξη αυτό.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τώρα θα συζητηθεί η έβδομη με αριθμό 668/3-4-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Να εξασφαλιστεί άμεσα η συνέχιση των πληρωμών των πρακτικών σε Δημόσια και Ιδιωτικά ΙΕΚ και να καθιερωθεί άμεσα η υποχρεωτικότητα στην πληρωμή τους».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, η ερώτησή μας αφορά σε χιλιάδες σπουδαστές και σπουδάστριες των δημόσιων, αλλά και των ιδιωτικών Ινστιτούτων Επαγγελματικής Κατάρτισης, τα γνωστά ΙΕΚ.

Το συγχρηματοδοτούμενο, λοιπόν, πρόγραμμα από εγχώριους και ευρωενωσιακούς πόρους από το οποίο πληρώνεται η πρακτική άσκηση των σπουδαστών στα δημόσια και τα ιδιωτικά ΙΕΚ τυπικά λήγει στις 30 Νοεμβρίου του 2023. Και λέμε τυπικά γιατί ενώ για το οικονομικό έτος 2022 η δαπάνη ανήλθε στο ποσό των 59 εκατομμυρίων ευρώ περίπου, για τη φετινή χρονιά, για το φετινό οικονομικό έτος αυτή η δαπάνη ανέρχεται μόλις σε 10 εκατομμύρια ευρώ. Δηλαδή, αντιστοιχεί στο ένα έκτο του ποσού της προηγούμενης χρονιάς.

Αυτό έχει ως αποτέλεσμα σε τηλεφωνική επικοινωνία του Συλλόγου Σπουδαστών των δημοσίων ΙΕΚ Αττικής με το Υπουργείο Παιδείας να γίνει ενημέρωση στους σπουδαστές ότι αυτοί που θα ολοκληρώσουν την πρακτική τους τον Ιούλιο θα είναι και οι τελευταίοι οι οποίοι θα πληρωθούν για την πρακτική αυτή άσκηση. Εν τω μεταξύ, σπουδαστές από διάφορα ΙΕΚ και δημόσια και ιδιωτικά, οι οποίοι συμπλήρωσαν τα χαρτιά τους μέχρι την 1η του Μάρτη, κατέθεσαν τα δικαιολογητικά τους δηλαδή στις διευθύνσεις των τμημάτων τους, αυτές οι διοικήσεις των ΙΕΚ τους ενημέρωναν ότι δεν εντάσσονται στο πρόγραμμα, δεν μπορούν να ενταχθούν και δεν θα πληρωθούν.

Έχω εδώ και θα καταθέσω για τα Πρακτικά επίσημες ανακοινώσεις άλλων δημοσίων ΙΕΚ, του δημοσίου ΙΕΚ Χαλανδρίου, του δημοσίου των Αγίων Αναργύρων, του δημοσίου ΙΕΚ Ζωγράφου, όπου λένε ότι: «Σας ενημερώνουμε ότι όσοι καταρτιζόμενοι ολοκληρώσουν την πρακτική τους άσκηση μετά τις 30 Ιουνίου 2023, σύμφωνα με το ΙΝΕΔΙΒΙΜ δεν θα μπορούν να διεκδικήσουν την επιδότηση από το συγκεκριμένο πρόγραμμα του ίδιου του ΙΝΕΔΙΒΙΜ». Το καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως καταλαβαίνετε η ανησυχία είναι πολύ μεγάλη και δικαιολογημένη βέβαια στους σπουδαστές των ΙΕΚ. Αυτή η ανησυχία καταγράφεται ήδη σε μια επιστολή του Συλλόγου Σπουδαστών των ΙΕΚ Αττικής η οποία έγινε στις 28 Μαρτίου του 2023 και την οποία βεβαίως απέστειλαν και προς εσάς και την οποία θα καταθέσω και αυτή για τα Πρακτικά -την έχω στα χέρια μου- με την οποία οι σπουδαστές ζητούν να μη μείνει χωρίς μισθό κανένας σπουδαστής, ο οποίος ξεκίνησε την πρακτική του άσκηση μετά την 1η του Μάρτη της φετινής χρονιάς, να πληρώνονται οι σπουδαστές στην πρακτική τους κάθε μήνα και όχι εφάπαξ, στο τέλος του προγράμματος πρακτικής τους, και να καθιερωθεί βεβαίως άμεσα χωρίς παραθυράκια και αστερίσκους, όπως γράφουν, η υποχρεωτικότητα της πληρωμής της πρακτικής άσκησης των σπουδαστών από το κράτος και την εργοδοσία για να είναι υποχρεωτική η πληρωμή τους. Θα εξηγήσω παρακάτω γιατί ζητούν αυτή την υποχρεωτικότητα.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ρωτάμε, λοιπόν, πώς τοποθετείστε απέναντι σε αυτά τα εύλογα και δικαιολογημένα και απολύτως δίκαια αιτήματα των σπουδαστών.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Δελή, για την ερώτησή σας που μας δίνει τη δυνατότητα να μιλήσουμε εκτενέστερα για ένα νέο πρόγραμμα, το πρόγραμμα της αμειβόμενης πρακτικής άσκησης για τους καταρτιζόμενους των ΙΕΚ στη χώρα.

Όπως ξέρετε, για πρώτη φορά υλοποιήσαμε το πρόγραμμα αυτό της αμειβόμενης πρακτικής άσκησης και πάνω από είκοσι πέντε χιλιάδες καταρτιζόμενοι έχουν ήδη ενταχθεί στο έργο από το 2020. Ο στόχος είναι η εξασφάλιση στους καταρτιζόμενους των ΙΕΚ με τη διδασκαλία επιστημονικών, τεχνικών, επαγγελματικών και πρακτικών γνώσεων και την καλλιέργεια ανάλογων δεξιοτήτων, αντίστοιχων προσόντων, ώστε να διευκολύνεται η επαγγελματική τους ένταξη και η προσαρμογή τους θα έλεγα στις μεταβαλλόμενες ανάγκες της παραγωγικής διαδικασίας.

Τώρα σε σχέση με τα επιμέρους ερωτήματα που θέτετε, θέλω ευθύς εξ αρχής σας καθησυχάσω ότι έχει προβλεφθεί η κάλυψη οικονομικά για όλα τα επόμενα έτη, τουλάχιστον ως το 2025 και εξηγούμαι. Στο πλαίσιο, λοιπόν, του επιχειρησιακού προγράμματος «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση» έχουν ενταχθεί και υλοποιούνται μια σειρά από πράξεις με ωφελούμενους τους καταρτιζόμενους δημοσίων και ιδιωτικών ΙΕΚ, οι οποίοι πραγματοποιούν την πρακτική τους άσκηση με ημερομηνία έναρξης 1-9-2021. Μιλάμε ΟΠΣ 5131399 με τίτλο «Πρακτική άσκηση καταρτιζόμενων ΙΕΚ» ένα έργο που λήγει στις 30-11-2023. Υπάρχει, όμως, και ο ΟΚΣ με τίτλο «Ειδικά προγράμματα διεξαγωγής πρακτικής άσκησης και απόκτησης επαγγελματικής εμπειρίας ΙΕΚ». Ο φορέας υλοποίησης θα προβεί σε τροποποίηση του τεχνικού δελτίου για να καλύψει το χρονικό διάστημα μέχρι τέλος Δεκεμβρίου του 2024.

Επιπλέον, έχουν εγκριθεί οι πράξεις επαγγελματική κατάρτιση σπουδαστών των δημόσιων ΙΕΚ αρμοδιότητας Υπουργείου Παιδείας και επαγγελματική κατάρτιση σπουδαστών δημοσίων ΙΕΚ αρμοδιότητας Υπουργείου Παιδείας, οι οποίες θα περιλαμβάνουν κατά τη δεύτερη φάση τους και αμοιβή πρακτικής άσκησης. Η δεύτερη φάση αυτή καλύπτει έως και το 2024.

Συνεπώς, απαντώ στην ερώτησή σας λέγοντας ότι έχουν γίνει ενέργειες προκειμένου να καλυφθούν οικονομικά όλα τα επόμενα έτη -κι όταν λέω όλα τα επόμενα έτη εννοώ έως το 2025- κι έχουμε συνεπώς δημιουργήσει τις συνθήκες εκείνες ώστε το έργο να ενταχθεί και σε επόμενες φάσεις του ΕΣΠΑ με προοπτική συνέχισης της χρηματοδότησής τους.

Επιπλέον, η αποζημίωση του πρακτικά ασκούμενου και η ασφαλιστική κάλυψη των καταρτιζόμενων στα ΙΕΚ αρμοδιότητας Υπουργείου Παιδείας μπορεί να είναι επιδοτούμενη και να χρηματοδοτείται από εθνικούς ή ενωσιακούς πόρους. Με την έκδοση οδηγού υλοποίησης και εφαρμογής του φυσικού και οικονομικού αντικειμένου της πράξης δίνεται παράταση προθεσμίας ολοκλήρωσης πρακτικής μέχρι 31 Αυγούστου του 2023 και για όσους απασχολούνται στον κλάδο του τουρισμού μέχρι 30 Σεπτεμβρίου του 2023.

Ο πρακτικά ασκούμενος λαμβάνει αποζημίωση ίση με το 80% του νόμιμου νομοθετημένου κατώτατου ορίου ημερομισθίου του ανειδίκευτου εργάτη ή όπως αυτό διαμορφώνεται από το Υπουργείο Εργασίας και Κοινωνικών Υποθέσεων ή αναλογικά εάν η ημερήσια διάρκεια της πρακτικής είναι μικρότερη των οκτώ ημερών.

Η αποζημίωση καταβάλλεται στον πρακτικά ασκούμενο μετά την ολοκλήρωση της πρακτικής άσκησης. Κατά τη διάρκεια της πρακτικής άσκησης ο καταρτιζόμενος υπάγεται στην ασφάλιση του ΕΦΚΑ για τον κλάδο του ατυχήματος, καταβάλλονται οι προβλεπόμενες ασφαλιστικές εισφορές οι οποίες βαρύνουν το φυσικό ή νομικό πρόσωπο στο οποίο υλοποιείται η πρακτική άσκηση.

Να τονίσω επίσης ότι όσον αφορά αιτήματα για συμβάσεις εργασίας και όχι πρακτικής άσκησης, για καταβολή του ημερομισθίου στο 100% και ούτω καθεξής, θυμίζω ότι η πρακτική άσκηση είναι μέρος της φοίτησης, δεν αποτελεί τυπική εργασία, όπως την ξέρουμε, αλλά αποτελεί μέρος της φοίτησης.

Θα επανέλθω, κύριε Δελή, και στη δευτερολογία και με περαιτέρω στοιχεία.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Ευχαριστώ.

Μόλις αναγνωρίσατε, κυρία Υπουργέ, ότι η πληρωμή της πρακτικής άσκησης χιλιάδων σπουδαστών ΙΕΚ, δημόσιων και ιδιωτικών, βρίσκεται στον αέρα, λέγοντας, επειδή σας πρόσεχα πάρα πολύ καλά, ότι θα προβείτε σε τροποποίηση του αντίστοιχου επιχειρησιακού προγράμματος ώστε να καλυφθούν οι πληρωμές της πρακτικής αυτών των παιδιών.

Διότι εγώ αυτό που κρατάω στο χέρι μου και που είναι ο οδηγός υλοποίησης και εφαρμογής του βασικού επιχειρησιακού προγράμματος λέει, όπως σας είπα, ότι λήγει στις 31 Νοεμβρίου του 2023, με το ποσό που σας ανέφερα. Τι έγινε ξαφνικά και το ποσό αυτό είναι το ένα έκτο σε σχέση με το 2022; Είναι λιγότεροι οι σπουδαστές; Εσείς είπατε ότι αυξάνονται οι σπουδαστές.

Άρα, λοιπόν, νομίζω το πρόβλημα είναι ολοφάνερο και πρέπει να μεριμνήσετε να βρείτε κάθε τρόπο, αυτόν που πρέπει τέλος πάντων, έτσι ώστε να πληρωθεί η πρακτική αυτών των παιδιών.

Μιας και μιλάμε για την πρακτική, κύριε Πρόεδρε, στην ουσία αυτό που λέγεται πρακτική άσκηση είναι μια εργασία κανονική, κανονικότατα και μάλιστα, πολλές φορές είναι άσχετη, κυρία Υπουργέ, με το αντικείμενο το οποίο σπουδάζουν αυτοί οι σπουδαστές στα ΙΕΚ, όταν αυτό βεβαίως εξυπηρετεί τις ανάγκες της επιχείρησης στην οποία καλούνται να κάνουν πρακτική.

Ο βαθμός όμως εκμετάλλευσης αυτής της νεανικής και άρα της πολύ φρέσκιας αυτής εργατικής δύναμης είναι πολύ μεγαλύτερος από τις υπόλοιπες, τις επίσημες και θεσμοθετημένες μορφές εργασίας και εργατικής εκμετάλλευσης.

Αλήθεια, γιατί να μην παίρνουν το 100% του μισθού του ανειδίκευτου εργάτη αυτοί οι νέοι εργαζόμενοι και να παίρνουν μόνο το 80%; Μιλάμε για τον κατώτερο μισθό αυτή τη στιγμή. Και μάλιστα, αυτά τα χρήματα της πρακτικής τους να τα παίρνουν μετά το τέλος του εξαμήνου και αν, όχι μόνο γιατί οι πληρωμές τους αντί να δίνονται κάθε μήνα, αυτές καθυστερούν μέχρι και δέκα μήνες.

Σε μια πρόσφατη σχετικά ερώτηση -ήταν εδώ η κ. Μακρή- είχαμε πει ότι στο ΙΕΚ της Νίκαιας και στην ειδικότητα του βοηθού νοσηλευτή υπάρχουν σπουδαστές οι οποίοι ολοκλήρωσαν την πρακτική τους τον Μάιο του 2022 και ακόμη δεν έχουν πάρει χρήματα. Αντίστοιχα φαινόμενα έχουμε και στο ΙΕΚ Γλυφάδας, έχουμε σε πάρα πολλά ΙΕΚ.

Όχι μόνο γιατί η δουλειά τους στην πρακτική, αντί να έχει πλήρη ασφαλιστική κάλυψη και με ένσημα, τα οποία να μετράνε ως προϋπηρεσία, να είναι μετρήσιμα για το Ταμείο Ανεργίας, να είναι συντάξιμα δηλαδή, δουλεύουν αυτά τα παιδιά κανονικά. Αυτή η εργασία της πρακτικής ουσιαστικά είναι ανασφάλιστη, αφού υπάρχει μόνο ασφαλιστική κάλυψη με πρόβλεψη μόνο για την περίπτωση εργατικού ατυχήματος. Όχι μόνο γιατί, αντί οι σπουδαστές να συνάπτουν κανονικές συμβάσεις εργασίας με τους εργοδότες τους που θα καλύπτονται από τις συλλογικές συμβάσεις και θα αμείβονται με βάση αυτές τις συμβάσεις, εσείς τους οδηγείτε σε αυτές τις άθλιες, ειδικές, όπως λέτε, συμβάσεις που είναι βέβαια βούτυρο στο ψωμί των εργοδοτών τους.

Όχι μόνο γιατί η ανεύρεση του εργασιακού χώρου της πρακτικής άσκησης αντί να αποτελεί ευθύνη των Υπουργείων, στα οποία υπάγονται και τα διάφορα δημόσια ΙΕΚ και τα ιδιωτικά, καθώς και των διευθύνσεών τους, με μια ουσιαστική εποπτεία αυτού του ζητήματος, αυτή η ανεύρεση του εργασιακού χώρου για την πρακτική γίνεται μια εντελώς ατομική υπόθεση, με αποκλειστική μάλιστα ευθύνη του ίδιου του σπουδαστή.

Όχι μόνο για όλα αυτά, τώρα έρχεστε και τους λέτε ότι θα δουλεύουν και χωρίς να πληρώνονται, τελείως τζάμπα δηλαδή. Έρχεστε στην πραγματικότητα και εφαρμόζετε μια υπουργική απόφαση, κυρία Υπουργέ -και το γνωρίζατε, γιατί κι εσείς την υπογράψατε και ο κ. Χατζηδάκης- στην οποία λέτε εδώ -είναι η υπουργική απόφαση, για τα Πρακτικά να τη διαβάσω, με αριθμό 3938/26 Αυγούστου 2021- στο άρθρο 3 ότι: «Σε περίπτωση μη δυνατότητας της χρηματοδότησης της αποζημίωσης της πρακτικής άσκησης, δεν υφίσταται η υποχρέωση αποζημίωσης πρακτικής άσκησης, παρά μόνο η υποχρέωση του εργοδότη να αποδίδει τις ασφαλιστικές εισφορές σε περίπτωση ατυχήματος».

Δηλαδή, θεσμοθετήσατε με την υπουργική απόφαση την απλήρωτη εργασία και έρχεστε τώρα να την εφαρμόσετε. Εδώ αναγνωρίζετε, κυρία Υπουργέ -και κλείνω-, ότι εξαιτίας αυτής της μεγάλης καθυστέρησης στις πληρωμές στην πρακτική αυτών των παιδιών, αλλά και της διαφαινόμενης πλήρους διακοπής της πληρωμής τους -μακάρι να βγούμε ψεύτες, μακάρι να μη συμβεί αυτό, θα χαρούμε περισσότερο από εσάς- πολλοί σπουδαστές και σπουδάστριες αρκετά πάνω από τους μισούς -τους έχουμε συναντήσει- τελικά, εξαιτίας αυτών των προβλημάτων στην πληρωμή τους, πολλά παιδιά δεν κάνουν πρακτική άσκηση, κύριε Πρόεδρε, γιατί πολύ απλά δεν αντέχουν για έξι και παραπάνω μήνες να μην έχουν κανένα εισόδημα, γιατί είναι φτωχά παιδιά, είναι παιδιά λαϊκών οικογενειών. Δεν μπορούν να δουλεύουν τζάμπα και να μην έχουν κανένα εισόδημα. Προτιμούν λοιπόν να πάνε κάπου αλλού να δουλεύουν για να πληρώνονται.

Τι σημαίνει αυτό γι’ αυτούς; Σημαίνει ότι χάνουν και τη βεβαίωση σπουδών, χάνουν και το δικαίωμα στις εξετάσεις πιστοποίησης. Νομίζω ότι όλα αυτά είναι αρκετά για να μεριμνήσετε όσο γίνεται γρηγορότερα για να λυθούν αυτά τα προβλήματα.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Δελή, η Κυβέρνηση αυτή είναι που θέσπισε για πρώτη φορά την αμειβόμενη πρακτική άσκηση. Για πρώτη φορά θεσπίστηκε επί της Κυβέρνησης αυτής και αυτός ο θεσμός έχει αποδώσει, καθότι πάνω από είκοσι πέντε χιλιάδες καταρτιζόμενοι έχουν ήδη ενταχθεί σε αυτό το πρόγραμμα.

Σας απαντώ στην ερώτησή σας. Έχουν ήδη εγκριθεί οι πράξεις -και αν θέλετε, να σας δώσω και τους συγκεκριμένους αριθμούς- «Επαγγελματική κατάρτιση σπουδαστών των δημοσίων ΙΕΚ αρμοδιότητας ΥΠΑΙΘ MIS 5189726 και «Επαγγελματική κατάρτιση σπουδαστών δημοσίων ΙΕΚ αρμοδιότητας ΥΠΑΙΘ MIS 51897277, οι οποίες περιλαμβάνουν κατά τη Β΄ φάση τους και αμοιβή πρακτικής άσκησης που καλύπτει και το έτος 2024. Έχουν ήδη εγκριθεί. Απαντώ έτσι στην ερώτησή σας.

Κύριε Δελή, αυτή η Κυβέρνηση πιστεύει σε αυτόν τον θεσμό, γι’ αυτό και τον νομοθέτησε, γι’ αυτό τον προέβλεψε και αυτή η πρωτοβουλία εντάσσεται σε μια ευρύτερη σειρά πρωτοβουλιών που αφορούν στην ενίσχυση της επαγγελματικής εκπαίδευσης και κατάρτισης.

Θέλω να σας θυμίσω ότι περίπου 400 εκατομμύρια ευρώ δίνονται από Ταμείο Ανάκαμψης και από το ΕΣΠΑ για τη συνολική αναβάθμιση επαγγελματικής εκπαίδευσης και κατάρτισης.

Θέλω να σας θυμίσω ότι πλέον έχουμε τρία νέα όργανα διακυβέρνησης επαγγελματικής εκπαίδευσης και κατάρτισης. Έχουμε το κεντρικό συμβούλιο, την κεντρική επιστημονική επιτροπή και τα συμβούλια σύνδεσης με την παραγωγή και την αγορά εργασίας.

Θέλω να σας θυμίσουμε ότι εκσυγχρονίζουμε τριακόσια τριάντα έξι προγράμματα σπουδών και εκατόν τριάντα οδηγούς κατάρτισης. Έχουμε ιδρύσει τέσσερα νέα είδη καινοτόμων δομών επαγγελματικής εκπαίδευσης και κατάρτισης, είκοσι πέντε πρότυπα επαγγελματικά λύκεια. Για πρώτη φορά στην ιστορία της χώρας ο θεσμός του πρότυπου σχολείου εισάγεται στην επαγγελματική εκπαίδευση και κατάρτιση. Στα σχολεία αυτά φοιτούν πάνω από τρεις χιλιάδες μαθητές και για τη λειτουργία τους έχουν προβλεφθεί άνω των 33 εκατομμυρίων ευρώ πόροι από το Ταμείο Ανάκαμψης.

Πέντε θεματικά ΙΕΚ στα οποία φοιτούν χίλιοι επτακόσιοι καταρτιζόμενοι στους τομείς επιστήμης, τεχνολογίας, μηχανικής, τέχνης, μαθηματικών, υγείας, περιβάλλοντος, τουρισμού και ούτω καθεξής σε τέσσερις περιφέρειες της χώρας. Δέκα πειραματικά δημόσια υγεία σε όλη την επικράτεια, στα οποία φοιτούν τρεισήμισι χιλιάδες καταρτιζόμενοι. Όλα αυτά τα θεματικά και πειραματικά ΙΕΚ στηρίζονται από πόρους του Ταμείου Ανάκαμψης. Τρεις επαγγελματικές σχολές κατάρτισης σε Πέραμα, Μέτσοβο και Σύρο, γιατί επιτέλους καταγράφουμε τι ανάγκες έχει η χώρα, τι χρειάζεται η κοινωνία μας και το λαμβάνουμε αυτό υπ’ όψιν, όταν διαμορφώνουμε τις προσφερόμενες ειδικότητες.

Χιλιάδες μαθητευόμενοι συμμετέχουν στο μεταλυκειακό έτος «Τάξη μαθητείας». Θεσπίστηκε για πρώτη φορά και εφαρμόστηκε το παράλληλο μηχανογραφικό. Χάρη στο παράλληλο μηχανογραφικό σας θυμίζω πόσοι πολλοί νέοι και νέες ενεγράφησαν στα δημόσια ΙΕΚ στο στάδιο αυτό. Χιλιάδες. Θεσπίστηκε το Εθνικό Πλαίσιο Προσόντων που παρέχει πιστοποίηση προσόντων σε συγκεκριμένα επίπεδα κατ’ αντιστοιχία με αυτά του Ευρωπαϊκού Πλαισίου Προσόντων.

Ενδεικτικά, από το 2020 σχεδόν τριάντα έξι χιλιάδες υποψήφιοι συμμετείχαν σε εξετάσεις πιστοποίησης, προκειμένου να αναζητήσουν νέες ευκαιρίες για μόρφωση, για επαγγελματική εξέλιξη, προκειμένου ακριβώς να έχουν αντίκρισμα στην αγορά.

Νομίζω ότι όλα αυτά, κύριε Δελή, αποδεικνύουν σε τι βαθμό αυτή η Κυβέρνηση επενδύει στην επαγγελματική εκπαίδευση και κατάρτιση και ναι, είμαστε υπερήφανοι για τον θεσμό της αμειβόμενης μαθητείας και ναι, έχει ήδη δρομολογηθεί η συνέχισή του και όπως είπα, έχουν ήδη εγκριθεί οι σχετικές πράξεις για τουλάχιστον έως το 2025.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Συγγνώμη, κύριε Πρόεδρε, να πω κάτι τελευταίο. Δράττομαι της ευκαιρίας, μιας και αυτή είναι η τελευταία ερώτηση που απαντούμε σε αυτή την κοινοβουλευτική θητεία, για να ενημερώσω το Σώμα ότι το Υπουργείο Παιδείας έχει απαντήσει σε τέσσερις χιλιάδες εκατό ερωτήσεις σε αυτή την κοινοβουλευτική θητεία σε σύγκριση με την προηγούμενη στην οποία είχαν απαντηθεί δύο χιλιάδες ενενήντα έξι.

Και θέλω να πω ένα πολύ μεγάλο ευχαριστώ στην κ. Ζέττα Μακρή, στον κ. Άγγελο Συρίγο, στον κ. Βασίλη Διγαλάκη, στην κ. Σοφία Ζαχαράκη, που όλοι μαζί ανταποκριθήκαμε σε αυτόν τον πάρα πολύ σημαντικό θεσμό του κοινοβουλευτικού ελέγχου και βεβαίως σε όλους και όλες τις συναδέλφους για τις ερωτήσεις τους.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κυρία Υπουργέ.

Ακολουθεί η τρίτη με αριθμό 657/3-4-2023 επίκαιρη ερώτηση δευτέρου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Απαράδεκτες καθυστερήσεις στην καταβολή των αποζημιώσεων σε πυρόπληκτους παραγωγούς της Ηλείας από τις πυρκαγιές του 2021».

Θα απαντήσει ο Υφυπουργός κ. Στύλιος.

Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ενάμισης χρόνος, δηλαδή, πάνω από δεκαοχτώ μήνες έχουν περάσει από τις μεγάλες καταστροφικές πυρκαγιές στην Ηλεία τον Αύγουστο του 2021 και ιδιαίτερα στους Δήμους Αρχαίας Ολυμπίας και Πύργου.

Και παρ’ όλα αυτά η καταβολή των αποζημιώσεων εκκρεμεί. Το Κομμουνιστικό Κόμμα είχε καταθέσει έγκαιρα και μάλιστα είχε εξειδικεύσει τις ερωτήσεις ανά κοινότητα με βάση τις καταγεγραμμένες ζημιές που είχαν γίνει τότε από τις πυρκαγιές. Κάνουμε μία μικρή αναφορά περιεκτικά στην ερώτηση.

Το θέμα όμως είναι ότι παρά το γεγονός ότι είναι καταγεγραμμένες, παρά το γεγονός ότι εξαιτίας των κινητοποιήσεων των πυρόπληκτων αγροτών αλλά και συνολικά, η Κυβέρνηση εξήγγειλε μια σειρά αποζημιώσεις, προχώρησε τις διαδικασίες καταγραφής των ζημιών και καταβολής των προκαταβολών. Μέχρι σήμερα όμως οι περισσότεροι αγρότες έχουν πάρει μόνο τις προκαταβολές και κάποιοι δεν έχουν πάρει σχεδόν καμμία αποζημίωση.

Άρα λοιπόν εύλογα ερωτήματα υπάρχουν. Από τη στιγμή που έχουν καταγραφεί οι ζημιές, από τη στιγμή που έχουν γίνει οι έλεγχοι, για ποιο λόγο υπάρχουν αυτές οι καθυστερήσεις στην καταβολή του συνόλου των αποζημιώσεων; Ποιες εκκρεμότητες υπάρχουν; Και βεβαίως τι θα κάνετε ως Κυβέρνηση άμεσα για να δοθούν το σύνολο των αποζημιώσεων στους κατεστραμμένους αυτούς τους αγρότες, όχι μόνο για τις πραγματικές ζημιές που έπαθαν -και κύρια που ήταν τα λιοστάσια, τα ελαιόδεντρα- αλλά και για να αποκατασταθούν και οι απώλειες στο εισόδημα που είχαν εξαιτίας της κατεστραμμένης τους παραγωγής.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κύριος Υπουργός για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Να οργανώσουμε λίγο το θέμα και τη συζήτηση, για να δώσουμε απαντήσεις και στον συνάδελφο αλλά και στους ενδιαφερόμενους γι’ αυτό το ζήτημα. Ξεκαθαρίζω κατ’ αρχήν το εξής, ότι σε σχέση με την πυρκαγιά και τους πυρόπληκτους ο ΕΛΓΑ καλύπτει ζημιές μόνο στο ζωικό κεφάλαιο και όχι στο φυτικό κεφάλαιο. Στο ζωικό κεφάλαιο έχουν αποζημιωθεί όλοι στο 100% της αποζημίωσής τους. Τι σημαίνει αυτό; Σημαίνει μελισσοσμήνη, αιγοπρόβατα. Συγκεκριμένα για την Ηλεία το ποσό ανήλθε στις 70.000 ευρώ. Έφυγε λοιπόν το ζωικό κεφάλαιο και πάμε στη φυτική παραγωγή.

Στη φυτική παραγωγή τι κάνουμε, αφού δεν τους καλύπτει ο ΕΛΓΑ; Έχουμε τα εξής εργαλεία, τις ΚΟΕ, τις Κρατικές Οικονομικές Ενισχύσεις και έχουμε και το νόμο για την κρατική αρωγή. Και τα δύο πλαίσια είναι ευρωπαϊκά πλαίσια, υπάγονται σε ευρωπαϊκά πλαίσια για να μην έχουμε κρατικές ενισχύσεις οι οποίες δεν είναι νόμιμες. Άρα είμαστε σίγουρα μέσα σε ένα ευρωπαϊκό πλαίσιο.

Γι’ αυτόν τον λόγο λοιπόν η Κυβέρνηση προχώρησε και οργάνωσε το θεσμικό πλαίσιο ως εξής: Κατ’ αρχάς με το ν.4797/2021 για την κρατική αρωγή που αφορά επιχειρήσεις και μη κερδοσκοπικού χαρακτήρα φορείς για την κάλυψη έκτακτων αναγκών και ζημιών από θεομηνίες. Στη συνέχεια έχουμε δεύτερη νομοθετική πρωτοβουλία με το ν.4871/2021 για επιχορήγηση φυτικών μέσων παραγωγής όπως δενδρώδεις καλλιέργειες και αμπέλια.

Έχουμε τρίτη νομοθετική πρωτοβουλία, το ν.4914 για διευκρινίσεις σχετικά με τη διαδικασία επιχορήγησης αγροτικών εκμεταλλεύσεων για ζημιές σε φυτικά μέσα παραγωγής. Έχουμε επιπλέον τέταρτη νομοθετική πρωτοβουλία με το ν.4972/2022 για δυνατότητα επιχορήγησης των μη κατ’ επάγγελμα αγροτών. Και έχουμε έκδοση της ΚΥΑ για την επιχορήγηση αγροτικών εκμεταλλεύσεων η οποία είχε εκδοθεί τον Σεπτέμβριο του 2021.

Για ποιο σκοπό είναι όλο αυτό το νομοθετικό πλαίσιο; Πρώτον διότι έχουμε ένα φαινόμενο που πρέπει κάθε φορά να ορίζεται και να προσδιορίζεται το θεσμικό πλαίσιο για τις αποζημιώσεις. Δεύτερον, διότι το φαινόμενο της πυρκαγιάς δεν είναι το ίδιο παντού σε όλες τις περιοχές. Άρα οι εκτιμητές, οι γεωπόνοι δεν μπορούν να προσδιορίσουν από την πρώτη στιγμή την καταστροφή στο μέγεθός της για όλο το φυτικό κεφάλαιο. Γι’ αυτόν τον λόγο λοιπόν χρειάστηκε σε κύματα, σε βήματα αυτή να προσδιοριστεί το θεσμικό πλαίσιο για να μπορέσουμε να πάμε σε δεύτερη φάση να αποζημιώσουμε τους παραγωγούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δώστε μου ένα λεπτό, κύριε Πρόεδρε, γιατί το θέμα ενδιαφέρει πολλούς σε όλη τη χώρα, όχι μόνο στην Ηλεία αλλά και άλλες περιοχές.

Πόσο μπορούμε να αποζημιώσουμε; Αποζημιώνεται το 70% της παραγωγής. Στους κατ’ επάγγελμα αγρότες μπορεί να δοθεί το 50% ως προκαταβολή. Στους μη κατ’ επάγγελμα αγρότες δίνεται το 50% από το ποσό που δίνεται στους κατ’ επάγγελμα. Τι σημαίνει αυτό σε ποσό; Στα ελαιόδεντρα 144 ευρώ το δέντρο και στις υπόλοιπες δενδρώδεις καλλιέργειες 96 ευρώ το δέντρο. Επειδή μίλησα για ποσοστά να τα πω ως εξής: Για τους κατ’ επάγγελμα αγρότες 50,4 ευρώ το ελαιόδεντρο και 33,60 ευρώ για τους λοιπούς. Και για τους μη κατ’ επάγγελμα είναι το 50%. Δηλαδή, στα ελαιόδεντρα είναι 25,20 ευρώ και 16,80 ευρώ σε όλες τις υπόλοιπες δενδρώδεις καλλιέργειες και στα αμπέλια.

Έχει πολύ μεγάλη σημασία η σύγκριση. Τι γινόταν πριν, στις προηγούμενες κυβερνήσεις. Το ποσό ήταν 21 ευρώ το δέντρο συν 10 ευρώ σε περίπτωση εκρίζωσης και αντικατάστασης. Άρα καταλαβαίνετε ότι έχουμε μια τεράστια διαφορά όταν πάμε από τα 21 ευρώ στα 144 ευρώ. Είναι τεράστια η διαφορά. Οι διαδικασίες δε στο παρελθόν διαρκούσαν μέχρι και τέσσερα χρόνια, λόγω βεβαίως της εκτίμησης που πρέπει να γίνει και του διοικητικού ελέγχου για να πάρουν οι δικαιούχοι.

Στη δευτερολογία θα σας πω συγκεκριμένα ποσά για όλη την Ελλάδα και για τους δικαιούχους. Θα σας πω και για την Ηλεία βέβαια τι έχει συμβεί μέχρι τώρα, για να δούμε πόσοι μένουν που δεν έχουν αποζημιωθεί και για να δούμε τι θα γίνει και με αυτούς.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Καραθανασόπουλος για τρία λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Καταλαβαίνω, κύριε Υπουργέ, ότι δώσατε ορισμένες απαντήσεις. Μία απάντηση που δώσατε είναι για το χαμένο ζωικό κεφάλαιο. Αποζημιώσατε τους αγροτοκτηνοτρόφους της Ηλείας με 70.000 ευρώ. Εδώ υπήρξαν τεράστιες καταστροφές. Βλέπετε ότι οι ψαλίδες, οι κόφτες στην πραγματική καταγραφή του συνόλου των ζημιών στο ζωικό κεφάλαιο, σε τι εξευτελιστικά ποσά έχει οδηγήσει. Ένα το κρατούμενο. Και αυτό έχει να κάνει βεβαίως με το θεσμικό πλαίσιο.

Δεύτερον αναφέρατε και εσείς το ίδιο το θεσμικό πλαίσιο. Πήρατε μια σειρά από νομοθετικές πρωτοβουλίες. Όμως δεν ανακαλύψατε ξαφνικά την πυρίτιδα. Δεν ξεκίνησαν οι πυρκαγιές το 2021. Πυρκαγιές είχαμε και τις προηγούμενες δεκαετίες και πολύ μεγάλες πυρκαγιές. Άρα υπήρχε ένα νομοθετικό πλαίσιο.

Βεβαίως, όλα αυτά, οι εξελίξεις, οι αλλαγές, γίνονται για να υπάρξουν αυτές οι χρονοβόρες καθυστερήσεις και για να μην μπορούν να αποζημιώνονται άμεσα από τις καταστροφές που παθαίνουν οι άνθρωποι.

Τρίτο στοιχείο το οποίο μας δώσατε, με βάση τα λεγόμενά σας -περιμένω και τη δευτερολογία σας: Έχουν δοθεί μόνο οι προκαταβολές. Το επιβεβαιώνετε επί της ουσίας, γιατί ακόμη δεν έχει γίνει όλη η εκκαθάριση των εξελίξεων. Άρα, λοιπόν, μιλάμε για ενάμιση χρόνο μετά, μπαίνουμε στον δεύτερο και οι απώλειες των εισοδημάτων από τις καταστροφές είναι πάρα πολύ μεγάλες.

Τρίτο στοιχείο το οποίο μας δώσατε: Για τους κατά κύριο επάγγελμα αγρότες αποζημιώνεται μόλις το 70% και όχι το 100%. Το υπόλοιπο; Και αυτά τα αυξημένα ποσά που αναφέρθηκαν, θυμάμαι πάρα πολύ καλά ότι για τα ελαιόδεντρα το να δίνετε 50 ευρώ ως προκαταβολή για κάθε ρίζα είναι ελάχιστο ποσό. Γιατί, ακριβώς, η απώλεια του εισοδήματος είναι πάρα πολύ μεγάλη.

Άρα, λοιπόν, έχουμε και 70% αποζημίωση, παίρνοντας το 50% για να μπορέσει να επιβιώσει αυτός ο κόσμος. Δεύτερον, για τους μη κατά κύριο επάγγελμα αγρότες -δηλαδή, για αυτούς που είναι ο καφετζής του χωριού, ο οικοδόμος του χωριού, ο επαγγελματίας ο οποίος κάνει και κάποιες άλλες δουλειές- τι αποζημιώνετε; Μόλις το 35% του 70%. Δηλαδή, στην πραγματικότητα αποζημιώνετε μόλις το 20% περίπου της καταστροφής που έχουν πάθει. Δηλαδή, τίποτα, επί της ουσίας, με τις τιμές τις οποίες λέτε.

Άρα, λοιπόν, είναι ίδιο το ζήτημα πρώτον ότι είναι πάρα πολύ λίγες οι αποζημιώσεις, δεν καλύπτουν το σύνολο των καταστροφών και έρχονται πάρα πολύ αργά, γιατί αυτός ο κόσμος έπρεπε να καθαρίσει τα χωράφια του από τα καμένα, έπρεπε να φυτέψει νέα δέντρα εκεί όπου χρειάζονταν, έπρεπε να έχει ένα εισόδημα. Πώς; Δανειζόμενος; Με τι τρόπο; Με μια προκαταβολή, η οποία δεν φτάνει ούτε να καλύψει τις ανάγκες για να ζήσει ο ίδιος και η οικογένειά του; Πόσο μάλλον να αποκαταστήσει τις πολύ μεγάλες καταστροφές, γιατί ήταν πολύ μεγάλες καταστροφές στο φυτικό κεφάλαιο, στις δενδρώδεις καλλιέργειες, ιδιαίτερα στα ελαιόδεντρα και λιγότερο στα αμπέλια.

Λοιπόν, πώς θα γίνουν όλα αυτά, κύριε Υπουργέ; Από αυτή την άποψη φαίνεται η σοβαρή καθυστέρηση που υπάρχει, η οποία, κατά τη γνώμη μας, είναι αδικαιολόγητη. Γιατί όποιος δεν θέλει να ζύμωσης, κύριε Υπουργέ, κοσκινίζει επ’ άπειρον.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Να σας πω ορισμένα πράγματα. Επειδή αναφερθήκατε στο ζωικό κεφάλαιο, για να αποζημιωθεί κάποιος, θα πρέπει ο ίδιος να κάνει αίτηση. Προφανώς, και αποζημιώθηκαν στο 100%. Αυτές ήταν οι αιτήσεις. Δεν έχουμε αιτήσεις για αποζημίωση στο ζωικό κεφάλαιο από τις πυρκαγιές που δεν αποζημιώθηκαν. Αυτά είναι τα επίσημα στοιχεία που έχουμε εμείς στη διάθεσή μας και από τις υπηρεσίες ΔΑΟΚ και από τον ΕΛΓΑ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μα, έπρεπε να τα αποδείξει. Αν δεν μπορούσαν να το αποδείξουν, δεν μπορούσαν να κάνουν αίτηση.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Μισό λεπτό. Το αποδεικνύει πώς; Με τη δήλωση ΟΣΔΕ; Υπάρχουν κριτήρια. Θα σας τα πω στη δευτερολογία μου, στη συνέχεια. Θα έπρεπε να είσαι εγγεγραμμένος στο μητρώο αγροτών του Υπουργείου, είτε είσαι κάτοχος είτε είσαι κατ’ επάγγελμα αγρότης. Αυτό βγαίνει από το μητρώο. Να κάνεις δήλωση ΟΣΔΕ. Δεν μπορούμε να αποζημιώσουμε όποιον λέει ότι έχει εισοδήματα. Αποζημιώνουμε αυτόν ο οποίος είναι αγρότης, είτε κατ’ επάγγελμα είτε μη κατ’ επάγγελμα για αγροτικά εισοδήματα. Αυτούς θα τους αποζημιώσουμε. Το δικαιούνται και θα αποζημιωθούν. Χωράει πολύ μεγάλη συζήτηση αν θα πρέπει οι υπόλοιποι να αποζημιωθούν και αν αδικήθηκαν. Εγώ εκτιμώ ότι δεν υπάρχουν κάποιοι που να έχουν αδικηθεί και να μην έχουν συμπεριληφθεί.

Τι κάνουμε, λοιπόν; Προχωρήσαμε σε τρεις πληρωμές, για όλα αυτά που ανέφερα νωρίτερα στο θεσμικό πλαίσιο. Η πρώτη πληρωμή για τις πυρκαγιές του 2021 έγινε τον Απρίλιο του 2022, πριν από έναν χρόνο, όπου δόθηκαν σε όλη τη χώρα 20.332.000 ευρώ σε χίλιους τετρακόσιους εξήντα τρεις δικαιούχους. Στην Περιφερειακή Ενότητα Ηλείας, δόθηκαν 5.781.000 ευρώ σε τετρακόσιους δεκαεπτά δικαιούχους. Η πρώτη πληρωμή.

Στη δεύτερη πληρωμή, πάλι μιλάμε για κατά κύριο επάγγελμα αγρότες από τις πυρκαγιές του 2021, σε όλη τη χώρα δόθηκαν 4.217.000 ευρώ σε τριακόσιους πενήντα οκτώ δικαιούχους. Στην Ηλεία, δόθηκαν 998.000 ευρώ σε ογδόντα οκτώ δικαιούχους.

Στην τρίτη πληρωμή δόθηκε χορήγηση προκαταβολής σε μη κατά κύριο επάγγελμα αγρότες κατόχων αγροτικών εκμεταλλεύσεων 9.192.000 ευρώ σε χίλιους εννιακοσίους σαράντα εννέα δικαιούχους σε όλη τη χώρα. Στην Περιφερειακή Ενότητα Ηλείας δόθηκαν 2.200.000 ευρώ σε τετρακόσιους εξήντα δικαιούχους.

Ως αυτή τη στιγμή που μιλάμε, λοιπόν, έχουν δοθεί προκαταβολές σε επίπεδο χώρας 33.742.000 ευρώ και στην Περιφερειακή Ενότητα Ηλείας 8.979.000 ευρώ.

Άρα στην Ηλεία, για να το πούμε πιο συγκεκριμένα, είχαν υποβληθεί χίλιες εννιακόσιες δώδεκα δηλώσεις -έπρεπε να γίνει δήλωση. Εξ αυτών, οι χίλιες εξήντα πέντε περίπου αφορούσαν σε περιοχές που οριοθετήθηκαν ως πυρόπληκτες από το σύστημα «Copernicus» και εξ αυτών, οι εννιακόσιοι εξήντα πέντε κρίθηκαν δικαιούχοι επιχορήγησης και έχουν ήδη λάβει την προκαταβολή.

Ποιοι δεν έλαβαν την προκαταβολή; Ποιες ήταν οι προϋποθέσεις που είπατε; Οι προϋποθέσεις ήταν οι εξής:

Τα αγροτεμάχια να βρίσκονται εντός πυρόπληκτης περιοχής, όπως οριοθετήθηκε από το σύστημα «Copernicus».

Να έχει υποβληθεί αίτηση λήψης ενίσχυσης στον ΕΛΓΑ μετά την πυρκαγιά.

Να υπάρχει δήλωση ΟΣΔΕ. Δήλωση ΟΣΔΕ δεν κάνουν μόνο οι κατ’ επάγγελμα αγρότες. Δήλωση ΟΣΔΕ κάνουν όλοι όσοι έχουν αγροτικά εισοδήματα, όσοι παράγουν δηλαδή.

Και ο παραγωγός να είναι εγγεγραμμένος στο Μητρώο Αγροτών και Αγροτικών Εκμεταλλεύσεων. Εκεί πρέπει να είναι εγγεγραμμένοι όλοι. Είναι κανονισμός ότι θα πρέπει να είναι όλοι, να έχουμε μητρώο, το οποίο συντηρείται στο Υπουργείο, ώστε να μπορούμε να πληρώνουμε αυτούς που ξέρουμε ότι πραγματικά είναι αγρότες.

Ποιοι δεν έλαβαν ως τώρα προκαταβολή; Όσοι δεν πληρούσαν κάποια από τις προϋποθέσεις που προανέφερα, δηλαδή να μην τους κάλυψε το σύστημα «Copernicus», ή να μην είχαν κάνει δήλωση ΟΣΔΕ ή δεν έχουν αγροτικά εισοδήματα.

Υπάρχουν περιπτώσεις που μπορεί να μην προβλέπονται σε αυτές εδώ; Μόνο η περίπτωση όπου το Copernicus δεν ήταν ενεργοποιημένο και δεν τους κάλυπτε και είχαμε σε αυτές τις περιοχές πυρκαγιά, είτε είναι πυρόπληκτες οι προϋποθέσεις. Γι’ αυτούς, όμως, θα πρέπει οπωσδήποτε να έχουν κάνει δήλωση ΟΣΔΕ. Δηλαδή, αν δεν σε κάλυψε το Copernicus, θα πρέπει να έχεις κάνει δήλωση ΟΣΔΕ. Άνοιξε το σύστημα έκτακτα για να κάνουν δήλωση ΟΣΔΕ όσοι δεν πρόλαβαν, όσοι δεν είχαν κάνει. Καλύψαμε, δηλαδή, και αυτή την περίπτωση.

Επίσης, προχωράμε σε έκδοση ΚΥΑ για αυτή την περίπτωση που δεν είχαν κάνει δήλωση ΟΣΔΕ, ούτως ώστε να μπορέσουμε να καλύψουμε και τους υπόλοιπους.

Σε ό,τι αφορά την αποτύπωση από το σύστημα Copernicus των πραγματικά πυρόπληκτων περιοχών και σύμφωνα με τις εκτιμήσεις του ΕΛΓΑ -εκεί έχουμε αυτοψία επιτόπια από τους γεωπόνους, από τον ΕΛΓΑ, παίρνουμε τα στοιχεία από τους εκτιμητές-, προχωρούμε σε δεύτερη φάση σε συγκέντρωση των στοιχείων, ούτως ώστε να γίνει η πραγματική αποτύπωση και να καλυφθούν και αυτοί.

**ΠΡΟΕΔΡΕΥΩΝ (Δημήτριος Βίτσας):** Κύριε Υφυπουργέ, ολοκληρώστε.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Να κλείσει το κεφάλαιο των προκαταβολών, που είδατε ότι είναι μεγάλες και γενναίες οι προκαταβολές, να γίνουν τα τελικά πορίσματα, διότι θέλουμε ο καθένας να πάρει αυτό το οποίο δικαιούται και ανάλογα με τη ζημιά την οποία έχει υποστεί.

Θυμίζω πάλι ότι στο παρελθόν απαιτούνταν τέσσερα χρόνια και έχουμε πάει τώρα στον χρόνο. Και ξαναλέω γιατί έχει αξία ότι οι προκαταβολές πρώτη φορά θεσμοθετήθηκαν από αυτή την Κυβέρνηση. Και σας θυμίζω ότι μιλούσαμε για πληρωμές από πυρκαγιές που ήταν 21 ευρώ το δέντρο και έχουμε πάει στα 150 ευρώ.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Πάντως διαπιστώνεται -και εσείς το διαπιστώνετε- ότι υπάρχει μια καθυστέρηση. Έτσι δεν είναι; Έχουμε 2023 πια. Πρέπει να κάνετε μια προσπάθεια για να πάρουν όλη την αποζημίωση.

Τώρα θα συζητήσουμε την πρώτη με αριθμό 640/29-3-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Περιβάλλοντος και Ενέργειας, με θέμα: «Απόφαση του Συμβουλίου της Επικρατείας καθιστά απαγορευτική την εκτός σχεδίου δόμηση».

Στην ερώτηση θα απαντήσει ο Υφυπουργός κ. Ταγαράς.

Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριε Υπουργέ, παρουσιάζω το μεγάλο θέμα που αναστάτωσε εκατοντάδες χιλιάδες ιδιοκτήτες άρτιων και οικοδομήσιμων μέχρι πρότινος γηπέδων. Είναι πλέον βέβαιον ότι η υπ’ αριθμόν 176/2023 απόφαση της ολομέλειας του Συμβουλίου της Επικρατείας, η οποία ακύρωσε οικοδομική άδεια δεκαεπτά ολόκληρα χρόνια μετά την έκδοσή της, ανατρέπει τη μέχρι σήμερα ισχύουσα βασική ρύθμιση της εκτός σχεδίου δόμησης, η οποία όριζε ότι μοναδική προϋπόθεση για αρτιότητα και οικοδομησιμότητα ενός ακινήτου είναι το ελάχιστο εμβαδόν των τεσσάρων στρεμμάτων, αρκεί το ακίνητο αυτό να υφίσταται πριν την 31η Δεκεμβρίου του 2003.

Άμεσες συνέπειες από τις μη χαρακτηρισμένες οδούς είναι η εξής: Πρώτα από όλα, η αναδρομική υπονόμευση και ακύρωση δεκάδων εγκυκλίων του υπεύθυνου Υπουργείου προς τις πολεοδομίες της χώρας εδώ και δεκαετίες, οι οποίες επιβεβαίωναν επαναληπτικά τη βασική ρύθμιση της εκτός σχεδίου δόμησης, έχοντας δημιουργήσει μια πάγια πρακτική και συνακόλουθα, μια ασφάλεια δικαίου για τους ιδιοκτήτες, τους επενδυτές, οι οποίοι προχωρούσαν σε σχετικές αγοραπωλησίες, γονικές παροχές, αποδοχές κληρονομιάς, έκδοση οικοδομικών αδειών και κατασκευή οικοδομών.

Δεύτερον, η αναδρομική ακύρωση της νομιμότητας δεκάδων χιλιάδων οικοδομικών αδειών, οι οποίες έχουν εκδοθεί από το 1985 έως και σήμερα, πολλές εκ των οποίων έχουν παραπεμφθεί με νόμους έως το τέλος του 2024.

Τρίτον, η καταστροφή της αξίας εκατοντάδων χιλιάδων ακινήτων εκτός σχεδίου ανά την επικράτεια, τα οποία έχουν δημιουργηθεί νομίμως από συστάσεως του ελληνικού κράτους μέχρι την 31η Δεκεμβρίου του 2003. Όλα αυτά παύουν πλέον να είναι άρτια και οικοδομήσιμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο θα χρειαστώ, κύριε Πρόεδρε και το αφαιρείτε μετά.

Κατόπιν τούτων, ερωτάσθε, κύριε Υπουργέ, το εξής: Μέχρι την ολοκλήρωση των μελετών που έχει αναθέσει το Υπουργείο Περιβάλλοντος για καταγραφή και χαρακτηρισμό του συνόλου των οδών της χώρας, η οποία αναμένεται να ολοκληρωθεί, φαντάζομαι, σε μια διετία τουλάχιστον, πρόκειται να εκδώσει εγκύκλιο για την προσωρινή αντιμετώπιση του ζητήματος, που έχει αναστατώσει ιδιοκτήτες και επενδυτές σε ολόκληρη τη χώρα; Και αν ναι, πότε θα ανατεθεί αυτή η αντίστοιχη μελέτη για την καταγραφή και τον χαρακτηρισμό στο σύνολο της Ελλάδας; Πώς θα θωρακιστούν οι περιουσίες εκατοντάδων χιλιάδων ιδιοκτητών μέχρι την ολοκλήρωση των μελετών και την έκδοση των αναγκαίων προεδρικών διαταγμάτων; Πώς θα προστατευτεί το κράτος και η ασφάλεια δικαίου; Πώς θα αποτραπεί το απόλυτο χάος που θα επικρατήσει στις πολεοδομίες ολόκληρης της χώρας, εφόσον ο κάθε κακόβουλος, μετά την εν λόγω απόφαση του ΣτΕ, μπορεί να αιτείται την ακύρωση οικοδομικών αδειών που έχουν εκδοθεί προ δεκαετιών; Πώς θα αντιμετωπιστεί το ισχυρότατο πλήγμα που επιφέρει η συγκεκριμένη απόφαση στο επενδυτικό κλίμα και στην εθνική οικονομία;

Σας απασχολεί ότι η εν λόγω απόφαση δεν λαμβάνει υπ’ όψιν τον ν.3212/2003 και συγκεκριμένα, το άρθρο 23 παράγραφος 3, όπου προβλέπει η περίπτωση α΄ της παραγράφου 1 του άρθρου 1 και του από 24/31-1-1985 προεδρικού διατάγματος, όπως αντικαθίσταται με την παράγραφο 1 του άρθρου 10 του νόμου αυτού, δεν ισχύει για γήπεδα που υφίστανται κατά την έναρξη ισχύος του νόμου αυτού, πόσω μάλλον όταν την ισχύ ακριβώς του νόμου έχει επιβεβαιώσει ο προηγούμενος Υπουργός Περιβάλλοντος, ο κ. Χατζηδάκης, σε ομιλία του, που έλεγε: «Διότι σωστά επισημάνθηκε στη διαβούλευση ότι το κράτος με έναν νόμο το 2003 είχε δώσει τη βεβαιότητα σε όλους τους ιδιοκτήτες πάνω από τέσσερα στρέμματα ότι μπορούν να χτίζουν». Το έγραφε ο νόμος, χωρίς να υπάρχει μέτωπο σε δρόμο.

Επομένως, χιλιάδες συμπολίτες μας είχαν ήδη αγοράσει τέτοια τεμάχια και τα είχαν ήδη, με τη βεβαιότητα ότι μπορούν να τα αξιοποιήσουν και να προχωρήσουν μπροστά.

Και τέλος, στον Έλληνα φορολογούμενο ιδιοκτήτη μπορούν στις παρούσες συνθήκες το Υπουργείο Περιβάλλοντος και οι πολεοδομίες, οι ΥΔΟΜ ολόκληρης της χώρας να αποδείξουν αυτή τη στιγμή έστω και έναν νόμιμο τρόπο για την εκτός σχεδίου δόμηση, άσχετα από την επιφάνεια για τη χωροθέτηση του γηπέδου; Έμπειροι μηχανικοί υποστηρίζουν ότι κανένας τρόπος δεν υπάρχει πλέον για δόμηση εκτός σχεδίου. Η εξέλιξη αυτή συνιστά βίαιη αλλαγή, θίγει τον πυρήνα των ατομικών δικαιωμάτων, της ιδιοκτησίας και της οικονομικής ανάπτυξης, που προβλέπονται από το Σύνταγμα.

Αυτή ήταν η τοποθέτηση, κύριε Υπουργέ και παρακαλώ πολύ για την απάντησή σας.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, αναφέρατε πολύ παραστατικά και με κάποιες πρόσθετες παρατηρήσεις, μετά την απόφαση 176/2023 του Συμβουλίου της Επικρατείας, που αφορά στην οικοδομησιμότητα γηπέδων εκτός σχεδίου. Είναι ένα πολύ σημαντικό και κρίσιμο θέμα.

Η απόφαση εστιάζει στα γήπεδα τα οποία είχαν δημιουργηθεί μεταξύ 1985 και 2003. Είναι ο ν.3212/2003 -όπου αναφερθήκατε και εσείς- και τα άρθρα 10 και 23. Το άρθρο 10 παράγραφος 1 έβαλε την απαίτηση προσώπου στο διάταγμα του 1985 για την εκτός σχεδίου για πρώτη φορά τα εικοσιπέντε μέτρα. Παράλληλα, το άρθρο 23 ήταν μεταβατική διάταξη, ότι όσα είχαν δημιουργηθεί μέχρι τότε να μπορούσαν στην ουσία και με δουλεία διόδου. Είναι όπως τα είπατε.

Ήρθε η απόφαση του Συμβουλίου της Επικρατείας και ανέφερε ότι ακόμη και για αυτά από το 1985 ως το 2003 απαιτείται πρόσωπο σε κοινόχρηστο δρόμο. Είναι μια από τις διαχρονικές για εκατό χρόνια εκκρεμότητες που αφορά στην πολεοδομική νομοθεσία και την προσαρμογή στο Συμβούλιο της Επικρατείας.

Όμως, έχει δημιουργήσει αναστάτωση στους ιδιοκτήτες, γιατί επηρεάζει και η οικοδομησιμότητα την αξία των γηπέδων, αλλά και στους μηχανικούς και στις πολεοδομίες σε ό,τι αφορά τη δυνατότητα και το δικαίωμα έκδοσης οικοδομικής άδειας. Γι’ αυτό είναι ένα πολύ κρίσιμο ζήτημα. Δεν είναι θέμα εγκυκλίου. Είναι θέμα νομοθετικής ρύθμισης και η νομοθετική ρύθμιση αυτή πρέπει να είναι πολύ προσεκτική.

Πριν από μια εβδομάδα ακριβώς, εδώ, σε επερώτηση Βουλευτού, της κ. Τόνιας Αντωνίου, για το ίδιο θέμα είχα πει ότι επεξεργαζόμαστε ρύθμιση που θα δίνει διέξοδο σε αυτή την κρίσιμη εκκρεμότητα. Και είχα πει, επειδή πήραμε την απόφαση του Συμβουλίου της Επικρατείας στις 30 Μαρτίου, το εξής. Είχαμε ακούσει για κάποια σημεία, αλλά ολόκληρη την απόφαση επίσημα την πήραμε στις 30 Μαρτίου, πριν από δέκα μέρες.

Γι’ αυτό και δεσμεύτηκα, χωρίς να έχω όλη την εικόνα βεβαίως, γιατί ήταν πρόσφατη η απόφαση που μελετήσαμε, με στόχο πριν κλείσει η Βουλή, να καταφέρουμε να φέρουμε ρύθμιση και να δώσουμε διέξοδο σε αυτή τη διαδικασία.

Όμως και σε ό,τι μας αφορά, αλλά και προσωπικά με αφορά -και θέλω να είμαι ειλικρινής- έχουμε ετοιμάσει πρόταση ρύθμισης που δίνει διέξοδο στο πρόβλημα το οποίο έχει δημιουργηθεί, η οποία χρήζει περαιτέρω διερεύνησης και διαβούλευσης, για να είμαστε ασφαλείς στην απόφαση που θα περάσει, ότι δίνει διέξοδο και δεν μας οδηγεί ξανά πίσω.

Και επειδή είναι και περίοδος προεκλογική, γιατί ήρθε σε χρόνο προεκλογικό η απαίτηση να δώσουμε λύση σε ένα πρόβλημα, ξαναλέω, εκατό ετών, γι’ αυτό και πρέπει να είμαστε προσεκτικοί στην τελική ρύθμιση και όχι να δώσουμε ελπίδες και μετά να την πάρουμε ξανά πίσω.

Ακριβώς, λοιπόν, για αυτούς τους λόγους, χρήζει περαιτέρω επεξεργασίας και διαβούλευσης. Ξαναλέω, σε ό,τι με αφορά, την έχω καταθέσει και είναι συγκεκριμένη και απαντά στα ερωτήματα τα οποία υπάρχουν.

Θα συνεχίσω, όμως, στη δευτερολογία μου για να συμπληρώσω την απάντησή μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, καταλαβαίνω ότι το όλο θέμα δεν δημιουργήθηκε με απόφαση κάποιας κυβερνητικής απόφασης. Είναι μια απόφαση του Σ.τ.Ε., η οποία -για όσους δεν γνωρίζαμε λεπτομέρειες- ήταν κεραυνός εν αιθρία. Προέκυψε ξαφνικά.

Όμως, το πρόβλημα που δημιούργησε και όπως ανέλυσα νωρίτερα και δεν θα το επαναλάβω, δημιουργεί ένα τεράστιο πρόβλημα. Φέρνει μια μεγάλη αναστάτωση σε όλους τους τομείς και βεβαίως, καλείται τώρα η Κυβέρνηση να αντιμετωπίσει κατά τον πλέον θεσμικό τρόπο το όλο θέμα.

Διότι, προφανώς χρειάζεται παρέμβαση και σ’ αυτό νομίζω ότι συμφωνούμε, γιατί το είπατε και εσείς.

Θα συμφωνήσουμε ακόμη ότι χρειάζεται μια προσεκτική διατύπωση και παρέμβαση, ούτως ώστε να μην δημιουργήσει καινούργια προβλήματα στο μέλλον. Καταλαβαίνω και αυτό που είπατε, ότι η Βουλή ουσιαστικά αύριο κλείνει και υπάρχει η πίεση του χρόνου. Όλα αυτά είναι πραγματικά γεγονότα.

Όμως, εγώ θέλω να τελειώσω λέγοντας ότι και το πρόβλημα το οποίο προέκυψε είναι πραγματικό και απασχολεί πάρα πολύ κόσμο. Ακόμα και τα λόγια τα οποία είπατε δημιουργούν μια ικανοποίηση καταρχήν, αλλά και μια δέσμευση ότι το πρόβλημα αυτό είναι πέρα από κόμματα, μας απασχολεί όλους και όλοι πρέπει να πάρουν θέση και να το αντιμετωπίσουμε το συντομότερο δυνατό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, ως προς την αγωνία του κόσμου αντιλαμβάνομαι απόλυτα το θέμα και χρήζει, όπως είπα, ρύθμισης το συντομότερο δυνατό. Δεν υπάρχουν μισές απαντήσεις, ούτε μισόλογα. Το ότι χρήζει άμεσης ρύθμισης, είναι απόλυτο.

Η ρύθμιση αυτή πρέπει να είναι και ασφαλής. Μη δώσουμε γρήγορα ελπίδα και μετά αλλάξουμε για λόγους ασφάλειας δικαίου, που έχουν να κάνουν και με την προστασία του περιβάλλοντος. Αναφέρομαι σε εκκρεμότητα εκατό χρόνων. Ανοίγοντας παρένθεση να πω ότι όλες οι πληγές του παρελθόντος, οι εκκρεμότητες του παρελθόντος και σε ό,τι αφορά στα θέματα οργάνωσης του χώρου και τη χωροταξία, την τάξη στον χώρο, έχουν ανακύψει αυτή την περίοδο.

Είναι εκατό χρόνων εκκρεμότητες, γι’ αυτό και εξελίσσουμε έναν σχεδιασμό -όπου θα καταλήξει με προεδρικά διατάγματα, για να είναι ασφαλής ο σχεδιασμός- μέσα από τα τοπικά και ειδικά πολεοδομικά σχέδια και σε χρόνο που δεν έχει υπάρξει ποτέ. Είναι στοίχημα όχι για την Κυβέρνηση, τη σημερινή ή την αυριανή, αλλά είναι εθνικό στοίχημα και το έχω πει πολλές φορές από αυτή τη θέση.

Αυτά που δεν κάναμε διαχρονικά, επιβάλλεται να τα κάνουμε γρήγορα και σωστά. Και εξελίσσονται, δεν είναι «θα». Είναι τα 400 εκατομμύρια που αφορούν σε τάξη και οργάνωση του χώρου, για πρώτη φορά στην Ελλάδα. Όμως και αυτά θέλουν λίγο χρόνο.

Λυπάμαι που το λέω και μπορεί να μην ακούγομαι ευχάριστος, αλλά αυτή είναι η πραγματικότητα. Υπάρχουν όσοι θέλουν να ξέρουν την αξία της περιουσίας τους και τα δικαιώματα που έχουν ήδη και τους επιτρεπόταν το δικαίωμα που αναφέρατε. Γιατί αυτά είναι κρίσιμα ζητήματα, γιατί είναι η εμπιστοσύνη και των πολιτών απέναντι στο κράτος από τη μία πλευρά και είναι η ασφάλεια δικαίου από την άλλη πλευρά. Είναι η ανάπτυξη από τη μια πλευρά και η προστασία του περιβάλλοντος από την άλλη πλευρά. Τέτοια θέματα δεν έχουν προσδιοριστεί ποτέ στο παρελθόν.

Αναφερόμαστε σε δρόμους και στην έννοια του προσώπου σε κοινόχρηστο δρόμο στην εκτός σχεδίου δόμηση, χωρίς να έχουν προσδιοριστεί ποιοι είναι οι κοινόχρηστοι δρόμοι και μέχρι τώρα περιμέναμε να αποδείξουμε ότι είναι πριν από το 1923 ο αγροτικός δρόμος για να οικοδομήσουμε. Δεν είναι σοβαρά πράγματα, διαχρονικά.

Μετά από εκατό χρόνια ερχόμαστε να δώσουμε διέξοδο σε αυτά. Ήρθαν τώρα και η απαίτηση, μετά από την απόφαση, είναι επιτακτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Για ελάχιστο χρόνο, κύριε Πρόεδρε, ζητώ την ανοχή σας, επειδή είναι ένα πολύ σημαντικό θέμα και απασχολεί όλη την κοινωνία.

Ξαναλέω, λοιπόν, ότι θέλω να είμαι ειλικρινής σε αυτούς που μας βλέπουν και μας ακούν. Και προσωπικά θέλω να είμαι ειλικρινής, διότι είπα πριν από μια εβδομάδα ότι επεξεργαζόμαστε ρύθμιση, είπα ότι την έχω καταθέσει -και την έχουμε καταθέσει- αλλά χρήζει περαιτέρω επεξεργασίας και διαβούλευσης για να είμαστε ασφαλείς.

Είναι δεδομένο ότι χρειάζεται και θα υπάρξει ρύθμιση και όσο γίνεται πιο γρήγορα. Οι στιγμές δεν δίνουν τη δυνατότητα να μπορούμε να καταλήξουμε και δεν είναι, όπως είπα, κομματικό θέμα. Είναι το τέλος της διακυβέρνησης. Κλείνει η Βουλή αύριο και ο χρόνος είναι ελάχιστος.

Πρέπει, όμως, και το λέω για όλους μας, εκφράζοντας την προσωπική μου θέση, ότι αυτό χρήζει άμεσης ρύθμισης την οποία πρέπει να επεξεργαστούμε και να συμφωνήσουμε όλοι σ’ αυτή την εκκρεμότητα για τους δρόμους που πρέπει να χαρακτηρίσουμε. Ήδη, αυτή τη στιγμή που μιλάμε, για τη νησιωτική Ελλάδα με 30 εκατομμύρια από τα 400 που είπα πριν, είναι σε φάση κατακύρωσης διαγωνισμού στον ανάδοχο, για να ξεκινήσουν να χαρακτηρίσουν ποιοι δρόμοι στην εκτός σχεδίου προβλέπονται ως κοινόχρηστοι, ώστε να έχουν πρόσωπο τα γήπεδα.

Επιπλέον, υπάρχει πρόσθετη χρηματοδότηση, άλλα 60 εκατομμύρια, που είναι σε φάση ολοκλήρωσης για την υπόλοιπη Ελλάδα. Γίνεται πρώτη φορά, δεν έχει ξαναγίνει. Όμως, ήρθε η απόφαση του Συμβουλίου της Επικρατείας που επιτάχυνε τις διαδικασίες και ήρθε παραμονές των εκλογών.

Γι’ αυτούς τους λόγους με βλέπετε να είμαι προσεκτικός. Γνωρίζω τα θέματα, δεν είμαι ειδικός σε όλα, αλλά τα συγκεκριμένα τα γνωρίζω καλά και για τους ιδιοκτήτες και για τους μηχανικούς, μηχανικός είμαι.

Όμως, με αυτούς τους προβληματισμούς και με την απαίτηση για ρύθμιση το γρηγορότερο δυνατό –γιατί ρύθμιση χρειάζεται εδώ στη Βουλή- σε ό,τι με αφορά εγώ, είμαι έτοιμος για να δοθεί διέξοδος και εύχομαι συντομότατα να βρεθεί και αυτή είναι και η κατεύθυνση της Κυβέρνησης, αλλά λόγω συνθηκών ανέφερα γιατί δεν γίνεται σήμερα αυτό.

Αυτά ήθελα να πω και χαίρομαι για την ερώτησή σας, γιατί είναι -όπως είπα- μια κρίσιμη στιγμή για ένα κρίσιμο θέμα. Σε κάθε περίπτωση, σε ό,τι μας αφορά και μέχρι να υπάρξει ρύθμιση, εδώ είμαστε, στο βαθμό που επιτρέπεται να κινηθούμε προς τις κατευθύνσεις που χρειάζεται να δώσουμε πληροφορίες.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ.

Θα συζητηθεί τώρα η δεύτερη με αριθμό 646/30-3-2023 επίκαιρη ερώτηση πρώτου κύκλου, του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνούς προς τον Υπουργό Περιβάλλοντος και Ενέργειας με θέμα: «Να αποτραπεί οριστικά η επιχειρούμενη περιβαλλοντική υποβάθμιση στο Αφεντέλι της Ερεσού Λέσβου».

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κύριε Υπουργέ, στις 16 Δεκεμβρίου 2021 σας υπέβαλα γραπτή ερώτηση για το ίδιο ζήτημα στο Υπουργείο σας, σχετικά με την απόπειρα περιβαλλοντικής υποβάθμισης που συντελείται στη Σκάλα Ερεσού της Λέσβου και αφορούσε σε εκδοθείσα προέγκριση οικοδομικής άδειας, κατόπιν αιτήματος ιδιώτη, σε έκταση που βρίσκεται εντός αιγιαλού και εντός παραλίας στη θέση Αφεντέλι.

Δυστυχώς, η απάντηση που λάβαμε έναν μήνα αργότερα, στις 18 Ιανουαρίου του 2022, επικαλούνταν μια προφορική σας απάντηση σε επίκαιρη ερώτηση άλλου συναδέλφου για το ίδιο θέμα, στην οποία απάντησή σας όμως αντί ουσιαστικών και τεκμηριωμένων απαντήσεων, δώσατε αόριστες αναφορές σε αρμόδιες υπηρεσίες του δημοσίου που έχουν αποφανθεί για το ζήτημα, ενώ απουσίαζε παντελώς η επίκληση σχετικών διατάξεων και εγγράφων. Διατυπώσατε την άποψη ότι η έκταση δεν βρίσκεται εντός του αιγιαλού -και βεβαίως της παραλίας- αναφέροντας επί λέξει ότι το ίδιο το δημόσιο, με τις αρμόδιες υπηρεσίες του, λέει ότι δεν είναι αιγιαλός και ότι είναι ιδιοκτησία του ιδιώτη.

Ωστόσο, κύριε Υφυπουργέ, και γι’ αυτό επανέρχομαι με επίκαιρη ερώτηση, το ελληνικό δημόσιο έκανε πρόσθετη παρέμβαση στις 3 Ιουνίου του 2022, ενώπιον του Πολυμελούς Πρωτοδικείου Μυτιλήνης, υπέρ της αγωγής του Σωματείου με την επωνυμία: «Πρωτοβουλία Ερεσού-Περιβαλλοντικός και Κοινωνικός Σύλλογος» σε βάρος της ιδιώτη, στην οποία το ελληνικό δημόσιο αναφέρει ότι η συγκεκριμένη έκταση εμπίπτει εντός ζώνης παραλίας και ως εκ τούτου έχει κοινόχρηστο χαρακτήρα, ανήκει στη δημόσια περιουσία προστατευόμενη και διαχειριζόμενη κατ’ άρθρο 2 του ν.2971/2001.

Επισημαίνω ότι η παραλία Ερεσού, βάσει της «έγκρισης αναθεώρησης του περιφερειακού χωροταξικού πλαισίου της Περιφέρειας Βορείου Αιγαίου και περιβαλλοντική έγκριση αυτού» και των διατάξεων της ευρωπαϊκής σύμβασης του τοπίου, που έχει κυρωθεί από την Ελλάδα το 2010, συνιστά τοπίο διεθνούς αξίας και εμβέλειας, που πρέπει να διατηρηθεί και να προστατευθεί ως στοιχείο της οικολογικής και πολιτιστικής κληρονομιάς, ως βασικός βιώσιμος πόρος ανάπτυξης και ως παράγοντας κοινωνικής και πολιτιστικής συνοχής και ταυτότητας για τις τοπικές κοινωνίες.

Επιπρόσθετα, η παραλία Ερεσού στο σύνολό της βρίσκεται εντός δύο περιοχών «NATURA 2000». Συνεπώς είναι ιδιαίτερης περιβαλλοντικής αξίας. Ομοίως εξαιτίας της εκβολής του ποταμού Χαλάνδρα στην παραλία της Ερεσού και του σχηματισμού της μοναδικής βιοποικιλότητας παρόχθιου οικοσυστήματος του Ψαροποτάμου σε περιοχή «NATURA 2000», με το οποίο συνορεύει η επίδικη έκταση, πρέπει σύμφωνα με την ΚΥΑ της 3-3-2022 να θεσπιστεί ως ζώνη προστασίας των ρεμάτων πλάτους πενήντα μέτρων από τις όχθες και εκατέρωθεν αυτών σε όλα τα ρέματα που διασχίζουν την περιοχή «NATURA 2000».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δυστυχώς ή ευτυχώς για τον ελληνικό λαό, ο χρόνος που απομένει στην Κυβέρνησή σας είναι πολύ λίγος. Όμως, η ερώτησή μου είναι αν σε αυτόν τον ελάχιστο χρόνο που σας απομένει προτίθεστε να πράξετε κάτι στην κατεύθυνση οριστικής αποτροπής της περιβαλλοντικής υποβάθμισης της παραλίας Σκάλας Ερεσού.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε συνάδελφε, το θέμα που θίξατε πράγματι είχε συζητηθεί εδώ στην Ολομέλεια και είχα απαντήσει εγώ στις 20 Δεκεμβρίου του 2021 με τα στοιχεία που είχα τότε στη διάθεσή μου. Είχα πει τότε ότι ο χώρος στον οποίο εκδίδεται η άδεια φαίνεται με τελεσίδικες αποφάσεις ότι ανήκουν στον ιδιώτη. Τι συνεχίστηκε μετά; Έχω τα στοιχεία για να σας απαντήσω.

Όσον αφορά το σε ποιον ανήκει η έκταση του γηπέδου, τα δεκατρία στρέμματα και διακόσια εξήντα τέσσερα τετραγωνικά, στα οποία εξεδόθη η προέγκριση οικοδομικής άδειας -την οποία έχω εδώ μπροστά μου-, η οικοδομική άδεια κατηγορίας 1 φαίνεται από την απόφαση του εφετείου του 1996 -δεν μπαίνω σε λεπτομέρειες- και του Αρείου Πάγου μετά, όπου τελεσιδίκησε με την υπ’ αριθμόν 786/1998, ότι σαν ιδιοκτησία η έκταση αυτή είναι του ιδιώτη. Σε συνέχεια αυτού, όμως, προσετέθηκε μια άλλη έκταση ως διαφορά. Η καινούργια έκταση ήταν εμβαδού χιλίων εξακοσίων ενενήντα τριών τετραγωνικών περίπου. Περί αυτής ο λόγος. Και το θέμα ήταν αν αυτή η έκταση είναι μέσα στη ζώνη παραλίας ή όχι.

Γι’ αυτή την πρόσθετη έκταση υποβλήθηκε -έχω εδώ τα στοιχεία- στις 5-4-2022 αγωγή του σωματείου με την επωνυμία «Πρωτοβουλία Ερεσού - Περιβαλλοντικός και Κοινωνικός Σύλλογος». Στη συνέχεια, συνηγορώντας και στην ίδια κατεύθυνση με τον σύλλογο, το ελληνικό δημόσιο στις 3-6-2020 -μετά από τότε που αναφέρθηκα- έκανε παρέμβαση συμφωνώντας με τον σύλλογο που έκανε την παρέμβαση σε ό,τι αφορά το ιδιοκτησιακό καθεστώς της πρόσθετης επιφάνειας και έκτασης και η οποία βρίσκεται εντός της ζώνης παραλίας, όπως φαίνεται σε απόφαση της αποκεντρωμένης.

Όσον αφορά δε την απόφαση του διοικητικού εφετείου την 1-3-2022 -τα λέω γιατί αυτά έχουν εξελιχθεί μετά από την απάντηση που έδωσα εγώ τον Δεκέμβριο του 2021-, αυτή αναστέλλει την άδεια που είχε εκδοθεί μέχρις ότου κριθεί από το αρμόδιο δικαστήριο και συζητηθεί για την οριστική απόφαση, αν δηλαδή η πρόσθετη έκταση είναι κοινόχρηστη ή αν ανήκει στον ιδιώτη στον οποίο αναφέρθηκα. Απ’ ό,τι γνωρίζω, αυτό έχει προσδιοριστεί για τον Ιούνιο του 2023.

Άρα αυτή τη στιγμή που μιλάμε αυτό που ισχύει είναι ότι η άδεια έχει ανασταλεί και προφανώς θα περιμένουν την απόφαση που θα κρίνει το ιδιοκτησιακό καθεστώς της πρόσθετης επιφάνειας του γηπέδου στην οποία αναφέρθηκα. Μέχρι τότε οι πάντες θα αναμένουν και δεν πρόκειται να εξελιχθεί τίποτα.

Από αυτά που γνωρίζω, αυτό που ισχύει είναι ότι στην οικοδομική άδεια δεν υπάρχουν και τα πρόσθετα τετραγωνικά. Από αυτά που καταλαβαίνω, όσον αφορά τα πρόσθετα τετραγωνικά, θα κριθεί από το αρμόδιο δικαστήριο, στο οποίο εκκρεμεί η απόφαση, αν είναι κοινόχρηστος χώρος, δηλαδή ζώνη παραλίας ή αν ανήκουν στον ιδιώτη. Αυτά ως εισαγωγή και θα συνεχίσω στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κύριε Υφυπουργέ, αναφερθήκατε κι εσείς στην παρέμβαση του ελληνικού δημοσίου που όντως αλλάζει τη συζήτηση με βάση την προηγούμενη γραπτή μου ερώτηση για το ζήτημα. Κρατάμε, λοιπόν, ότι τον Ιούνιο, όπως μας ενημερώσατε, περιμένουμε τη δικαστική απόφαση για το τι πρόκειται να συμβεί με το δεύτερο κομμάτι της έκτασης.

Όμως, θέλω να επιστρέψω στη μεγάλη εικόνα. Ανέφερα ήδη ότι η παραλία Ερεσού βρίσκεται εντός δύο περιοχών «NATURA 2000», ενώ ανέφερα και τους λόγους για τους οποίους τηρούνται όλες οι προϋποθέσεις για να ενταχθεί η παραλία της Ερεσού στο δίκτυο των χίλιων παρθένων παραλιών που είχε ανακοινώσει ο συνάδελφός σας του Υπουργείου, ο κ. Αμυράς.

Σας θυμίζω, επίσης, την κοινή υπουργική απόφαση που υπογράψατε στις 3 Μαρτίου του 2023 για την έγκριση του περιφερειακού σχεδίου προσαρμογής στην κλιματική αλλαγή της Περιφέρειας Βορείου Αιγαίου, όπου μεταξύ άλλων υπάρχουν προβλέψεις για τη λήψη μέτρων σχετικά με την άνοδο της στάθμης της θάλασσας, τη διάβρωση των ακτών, το δομημένο περιβάλλον και τη βιοποικιλότητα και τους υγροτόπους. Ποια μέτρα πήρατε, λοιπόν, στην περιοχή, προκειμένου να μην αποτελέσει κενό γράμμα η συγκεκριμένη ΚΥΑ, όσον αφορά στο παρόχθιο οικοσύστημα του Ψαροποτάμου; Ποια πρόνοια λάβατε για την προστασία της περιοχής; Υπάρχει περιβαλλοντική μελέτη, μελέτη διαχείρισης της απορροής των λυμάτων και των υδάτων; Σε μια περιοχή που μαστίζεται από ξηρασία και από προβλήματα υδροδότησης την περίοδο του καλοκαιριού είναι περιβαλλοντικά θεμιτό να εγκρίνονται πισίνες σε απόσταση αναπνοής από τη θάλασσα;

Κύριε Υφυπουργέ, είναι εξαρχής εμφανές ότι η Κυβέρνησή σας δεν αντιμετώπισε το συγκεκριμένο θέμα με τη δέουσα σοβαρότητα. Γνωμοδοτώντας αυθαίρετα και στηρίζοντας ιδιωτικά συμφέροντα εις βάρος του περιβάλλοντος, δεν λάβατε υπ’ όψιν το δικαίωμα αξιοπρεπούς διαβίωσης των κατοίκων της Ερεσού. Και προσέξτε, μιλάμε για ανθρώπους που έχουν έρθει από όλες τις άκρες του κόσμου, λόγω του ιδιαίτερου χαρακτήρα της περιοχής και έχουν αγοράσει σπίτια εκεί για το μοναδικό της τοπίο και τη μοναδική της παραλία.

Τέσσερα χρόνια μετά την κατάληψη της διακυβέρνησης από τη Νέα Δημοκρατία, έχει καταστεί σαφές σε όλους μας ότι υπηρετείτε κατά προτεραιότητα ως Κυβέρνηση το ιδιωτικό συμφέρον έναντι του δημοσίου, αλλά υπηρετείτε και την ιδεοληψία της καταστροφής του περιβάλλοντος και του συστήματος των παραλιών μας, καθώς και την υποτίμηση των συμφερόντων της κοινωνίας.

Η προστασία της παράκτιας ζώνης με βάση τις πρόνοιες του πρωτοκόλλου για την ολοκληρωμένη διαχείριση της παράκτιας ζώνης πρέπει επιτέλους να αντιμετωπιστεί ως ζήτημα ύψιστης εθνικής σημασίας και ασφάλειας. Η παραλία της Ερεσού, λόγω της απαράμιλλης φυσικής ομορφιάς, είναι διεθνώς γνωστή και αναδεικνύει τη Λέσβο παγκοσμίως. Γι’ αυτόν ακριβώς τον λόγο η διαφύλαξη του ελεύθερου και ανοιχτού χαρακτήρα της και η εναντίωση σε κάθε προσπάθεια παραβίασής του αποτελεί εύλογο και δίκαιο αίτημα όχι μόνο των κατοίκων του νησιού, αλλά και των χιλιάδων τακτικών επισκεπτών της κάθε χρόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς δεσμευόμαστε ότι αν ο λαός δώσει λαϊκή εντολή σε μια προοδευτική διακυβέρνηση στις 21 Μαΐου θα διορθώσουμε τις στρεβλώσεις που επιχειρήσατε στην περιοχή και θα προστατεύσουμε τον αιγιαλό και την παραλία οριστικά, γιατί αποτελούν δημόσια περιουσία, είναι κοινόχρηστα πράγματα και ανήκουν στον ελληνικό λαό.

Η παραλία της Ερεσού χρειάζεται επενδύσεις σε έργα υποδομής, στα δίκτυα ύδρευσης και άρδευσης, στο οδικό δίκτυο, στη διαχείριση απορριμμάτων και σε πολλά άλλα. Επίσης, χρειάζεται και τουριστικές επενδύσεις, αλλά επενδύσεις βιώσιμες απέναντι στην τοπική κοινωνία και στο περιβάλλον και όχι επενδύσεις που θα προσβάλλουν βάναυσα την περιβαλλοντική ισορροπία.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, το αν επιτρέπετε να εκδοθεί ή όχι η άδεια για λόγους χαρακτηρισμού της περιοχής, δηλαδή το αν είναι προστατευόμενη ή όχι, αν είναι περιοχή «NATURA», αυτά έχουν ληφθεί υπ’ όψιν στην έκδοση της οικοδομικής άδειας και κάθε άδεια πρέπει να λαμβάνει υπ’ όψιν το θεσμικό και νομοθετικό πλαίσιο που ισχύει. Δεν είναι αυτό το κρίσιμο της συζήτησής μας. Το κρίσιμο της συζήτησής μας είναι αν η πρόσθετη έκταση, πέραν του χώρου που έχει εκδοθεί η άδεια, τα χίλια εξακόσια ενενήντα τρία τετραγωνικά περίπου, είναι ιδιοκτησία του ιδιώτη ή είναι κοινόχρηστος χώρος και του δημοσίου. Και ως προς αυτό εκκρεμεί η απόφαση του δικαστηρίου, η οποία και θα κρίνει σχετικά.

Όλα τα άλλα που αναφέρατε έχουν ληφθεί υπ’ όψιν και υποχρεωτικά έχουν ληφθεί υπ’ όψιν για το εάν επιτρέπεται να εκδοθεί η άδεια με τη χρήση τη συγκεκριμένη. Στο ότι χρειάζεται στη θέση Αφεντέλι της Ερεσού Λέσβου πολλά κι εγώ θα συμφωνήσω μαζί σας. Χρειάζονται πολλά. Κι όχι μόνο εκεί. Και στην πατρίδα μας ευρύτερα.

Δεν είναι η ώρα να τα κρίνουμε όλα και δεν μπορούμε σε μία ερώτηση για συγκεκριμένο θέμα να τα αναλύσουμε όλα. Γι’ αυτό είπα και πριν ότι εξελίσσονται οι σχεδιασμοί για να υπάρχει με ασφαλή τρόπο οργάνωση στον χώρο, για να μη συζητάμε αποσπασματικά, μεμονωμένα, αν επιτρέπεται, αν απαγορεύεται, γιατί είναι έτσι, γιατί είναι αλλιώς.

Είπα στην προηγούμενη απάντηση -κι επειδή ήσασταν παρών- που έδωσα στην ερώτηση του συναδέλφου μας ότι είναι υποχρέωσή μας να τακτοποιήσουμε και να οργανώσουμε τον χώρο για να μη χρειάζεται αποσπασματικά, μεμονωμένα να διαφωνούμε εδώ. Ο καθένας, βεβαίως, έχει την άποψή του, αλλά να έχουμε ένα ασφαλές, οριζόντια θεσμικό πλαίσιο, που θα δίνει εκ των προτέρων ασφαλείς απαντήσεις σαν κι αυτό το θέμα που θέσατε για τη συγκεκριμένη περιοχή, αλλά -να επεκτείνω- και για την πατρίδα μας ολόκληρη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Υφυπουργέ.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών «Ρυθμίσεις σχετικά με τους Οργανισμούς Τοπικής Αυτοδιοίκησης α΄ και β΄ βαθμού - Διατάξεις για την ευζωία των ζώων συντροφιάς - Διατάξεις για το ανθρώπινο δυναμικό του δημόσιου τομέα - Λοιπές ρυθμίσεις του Υπουργείου Εσωτερικών και άλλες επείγουσες διατάξεις».

Προχωράμε στην πρώτη με αριθμό 649/31-3-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η Κυβέρνηση Μητσοτάκη υποθηκεύει και την ασφάλεια υδροδότησης της Αττικής».

Κύριε Φάμελλε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καλησπέρα, κύριε Υφυπουργέ. Καλή Μεγάλη Εβδομάδα σε όλους και όλες.

Αυτή η επίκαιρη ερώτηση αφορά σε ζητήματα ασφαλείας που προέκυψαν για το εξωτερικό υδροδοτικό σύστημα της Αττικής και απευθύνεται σε εσάς, το Υπουργείο Περιβάλλοντος και Ενέργειας, γιατί με τον ν.5037 το ΥΠΕΝ είναι το εποπτεύον Υπουργείο και για την ΕΥΔΑΠ και την «ΕΥΔΑΠ Παγίων».

Το ερώτημα, βέβαια, κύριε Ταγαρά, είναι πού είναι ο κ. Σκρέκας. Δεν υποτιμώ την παρουσία σας, αλλά γνωρίζετε ότι το θέμα αυτό είναι αρμοδιότητας του Υπουργού και η απουσία του Υπουργού από τη σημερινή συζήτηση αποδεικνύει ότι υποτιμά το ζήτημα ασφάλειας υδροδότησης της Αττικής. Θα έπρεπε να είναι εδώ σήμερα.

Αναφέρομαι, όπως θα είδατε στην ερώτηση, σε ένα δημοσίευμα που υπάρχει στους «Data Journalists», όπου δημοσιεύτηκε μια επιστολή του Διευθύνοντα Συμβούλου της ΕΥΔΑΠ, του κ. Σαχίνη, με ημερομηνία 9 Μαρτίου. Σημειώστε, κύριε Πρόεδρε, ότι είναι μια ημερομηνία λίγες ημέρες μετά την τραγωδία των Τεμπών. Η επιστολή αυτή που απευθυνόταν στον κ. Γεραπετρίτη, τότε εποπτεύοντα του Υπουργείου Υποδομών -δεν ξέρω αν πραγματικά είναι ή όχι, γιατί δεν ξέρουμε ακριβώς όλες τις αρμοδιότητές του- αλλά και σε εσάς στο Υπουργείο Περιβάλλοντος και Ενέργειας. Αναφέρεται στον κίνδυνο αστοχίας και βλάβης, σε δραματικούς τόνους, του εξωτερικού υδροδοτικού δικτύου, του υδραγωγείου που λέμε, της Αττικής και στο γεγονός ότι το έως πριν λίγες μέρες αρμόδιο Υπουργείο Υποδομών δεν έχει κάνει τίποτα εδώ και τέσσερα χρόνια για τη συντήρηση και την πρόληψη βλαβών -μεγάλων βλαβών, βαριά συντήρηση είναι αυτό που προβλέπεται- σε όλο το σύστημα υδραγωγείων της Αττικής. Έχουν τουλάχιστον τέσσερα καταγεγραμμένα έργα.

Συγκεκριμένα, ο Διευθύνων της ΕΥΔΑΠ λέει ότι θα έπρεπε να έχει γίνει ήδη μια προγραμματική σύμβαση, καθώς και η απόφαση χρηματοδότησης και να έχουν ξεκινήσει οι διαδικασίες των έργων, εφόσον λέει ότι μελέτες είναι ολοκληρωμένες. Σύμφωνα με πληροφορίες μας, για να μη το ταλαιπωρήσουμε, οι μελέτες είναι ολοκληρωμένες πάνω από ενάμιση χρόνο, κύριε Υφυπουργέ.

Όπως φαίνεται το μόνο που ενδιέφερε τον κ. Καραμανλή ήταν η ιδιωτικοποίηση της λειτουργίας του υδραγωγείου γι’ αυτό και το μόνο που προώθησε εδώ και τριάμισι χρόνια μέχρι την παραίτησή του ήταν να ιδιωτικοποιηθεί μέσω ΣΔΙΤ η συντήρηση του υδραγωγείου και η διαχείριση του υδραγωγείου, άρα να εξαρτάται όλη η Αττική από έναν ιδιώτη. Μόνο αυτό ήθελε να κάνει εδώ και τέσσερα χρόνια. Το μόνο ενδιαφέρον του ήταν αυτό.

Και ξέρετε αυτό μας δημιουργεί αρνητικούς συνειρμούς. Να υπάρχουν επίμονες παρεμβάσεις. ολοκληρωμένες μελέτες για τα θέματα ασφάλειας του υδραγωγείου και το μόνο που ενδιαφέρει τον κ. Καραμανλή είναι η ιδιωτικοποίηση του υδραγωγείου και να μην ασχολείται με τη συντήρηση και την ασφάλεια υδροδότησης, μας παραπέμπει, δυστυχώς, στην τραγωδία των Τεμπών.

Η Κυβέρνηση Μητσοτάκη δεν έκανε απολύτως τίποτα για την ασφάλεια της υδροδότησης. Έκανε πολλά για το υδραγωγείο. Όμως το Σ.τ.Ε. σάς χάλασε τα σχέδια και με απόφαση του Οκτωβρίου του 2022 απέρριψε και έκρινε παράνομη τη διαδικασία παραχώρησης ΣΔΙΤ της διαχείρισης του υδραγωγείου.

Το ερώτημα είναι πώς κρίνετε τώρα εσείς την προσπάθεια αυτή. Είναι γεγονός, όμως, ότι αυτή τη στιγμή αποδεικνύεται, πρώτον, ότι δεν είναι fake news αυτά που λέει ο ΣΥΡΙΖΑ για τις προσπάθειές σας για την ιδιωτικοποίηση του νερού. Το Συμβούλιο Επικρατείας απέρριψε σχέδιο που τώρα είναι στην αρμοδιότητά σας. Και το δεύτερο είναι δεν έκανε τίποτα για την ασφάλεια της υδροδότησης.

Το ερώτημα, λοιπόν, που απομένει, έστω για τις λίγες μέρες της θητείας σας, γιατί θα φύγετε 21 Μαΐου, είναι τι θα κάνετε έστω τώρα τις τελευταίες ημέρες γι’ αυτό που επισήμανε με μεγάλη καθυστέρηση ο διευθύνων σύμβουλος και θα επανέλθω στη δευτερομιλία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, άκουσα με προσοχή το θέμα που θέτετε. Πράγματι, δεν είναι στην αρμοδιότητά μου, αλλά θα προσπαθήσω να σας απαντήσω όσο μπορώ πιο συγκεκριμένα.

Το ότι υπάρχει πρόβλημα στον κεντρικό τροφοδοτικό αγωγό είναι αλήθεια, όπως τα λέτε. Και μάλιστα όχι απλής συντήρησης, αλλά βαριάς συντήρησης για λόγους ασφαλείας. Το γιατί χρειάζεται δεν νομίζω ότι απαιτεί περαιτέρω ανάλυση. Εγώ θέλω να σας πω αυτά που έχουν εξελιχθεί μέχρι σήμερα, γιατί το έργο δεν έχει γίνει. Θα αναφερθώ στις μελέτες που είναι προαπαιτούμενες του έργου, όπως κι εσείς γνωρίζετε.

Δυνάμει της παραγράφου 1, του άρθρου 114, του ν.4812, ανανεώθηκε μέχρι 31-12-2040 το αποκλειστικό δικαίωμα παροχής υπηρεσιών ύδρευσης και αποχέτευσης στην ΕΥΔΑΠ. Στο πλαίσιο της ανανέωσης αυτής υπεγράφη στις 2-2-2022 σύμβαση του ν.4812/2021 μεταξύ του ελληνικού δημοσίου της «Εταιρείας Παγίων ΕΥΔΑΠ» και της «ΕΥΔΑΠ Α.Ε.», παράρτημα της οποίας αποτελεί η με την ίδια ημερομηνία σύμβαση ανάθεσης υπηρεσιών λειτουργίας και συντήρησης του εξωτερικού υδροδοτικού συστήματος μεταξύ των ιδίων, δυνάμει της οποίας η ΕΥΔΑΠ έχει αναλάβει τη λειτουργία και συντήρηση του εξωτερικού υδροδοτικού συστήματος της Αττικής έως τον Ιούνιο του 2024.

Σύμφωνα με την ειδική διαχειριστική μελέτη ενίσχυσης περιοχών του εξωτερικού υδροδοτικού συστήματος Αθήνας με ενίσχυση Μόρνου, Ευήνου και Δελφών, περιοχής Κωπαΐδας, Ασωπού και Μαραθώνα και το σύνολο των στοιχείων του φακέλου στο Εθνικό Υδροδοτικό Σύστημα Αθήνας υφίστανται έργα άμεσης προτεραιότητας τα οποία δεν αφορούν σε έργα συνήθους συντήρησης και πρέπει πρωτίστως να ανατεθούν υπό τους όρους του νόμου του 1999 και της από 2-2-2022 σύμβασης.

Ελλείψει εγγραφής πιστώσεων στο προεδρικό διάταγμα από το 2017 το Υπουργείο Υποδομών ανέθεσε στην «ΕΥΔΑΠ Α.Ε.» την εκπόνηση επειγουσών μελετών. Κι έρχομαι στο θέμα των μελετών και πού βρίσκονται. Ο Υπουργός Υποδομών και Μεταφορών ανέθεσε στην ΕΥΔΑΠ την κατασκευή τεσσάρων επειγόντων έργων αξίας 78 εκατομμυρίων. Τα έργα που πρέπει να ανατεθούν αμέσως είναι τα εξής: Πρώτον ενωτικό υδραγωγείο Μόρνου Μαραθώνα Κλειδί - Δαφνούλα. Έργα αποκατάστασης ενωτικού υδραγωγείου Μόρνου Μαραθώνα εκτιμώμενου κόστους με ΦΠΑ 25 εκατομμυρίων. Δεύτερον, διώρυγα Κιθαιρώνα. Είναι έργο σταθεροποίησης και στεγανοποίησης στη διώρυγα Κιθαιρώνα στην περιοχή Κοκκίνου. Εκτιμώμενο κόστος 20 εκατομμύρια ευρώ. Έργο κατασκευής συμπληρωματικού αγωγού Φ2000 του υδραγωγείου Μόρνου με εκτιμώμενο κόστος 26 εκατομμυρίων. Και, τέταρτον, έργο για την προστασία του υδραγωγείου Μόρνου από πτώσεις βράχων στη διώρυγα Κιθαιρώνα 7 εκατομμύρια. Σύνολο 78 εκατομμύρια.

Τα ως άνω έργα κρίνονται άμεσης προτεραιότητας και αφορούν στην αξιόπιστη λειτουργία του εξωτερικού υδροδοτικού συστήματος της Αθήνας, ενώ η χρηματοδότηση του έργου θα γίνει από το καταβαλλόμενο τίμημα για την προμήθεια του ακατέργαστου ύδατος που αποδίδεται από την «ΕΥΔΑΠ Α.Ε.» στην «Εταιρεία Παγίων ΕΥΔΑΠ» και διατίθεται από το δημόσιο για τη χρηματοδότηση λειτουργίας συντήρησης αναβάθμισης εξωτερικού υδροδοτικού συστήματος.

Γι’ αυτόν τον λόγο το Υπουργείο Υποδομών -και θα πάρω λιγότερο χρόνο από τη δευτερολογία μου, κύριε Πρόεδρε, για να ολοκληρώσω αν μου επιτρέπετε- ανέθεσε στην ΕΥΔΑΠ την εκπόνηση αυτών των μελετών.

Αμέσως μετά την ανάθεση, η ΕΥΔΑΠ δρομολόγησε τη διενέργεια των διαγωνιστικών διαδικασιών κατά τις απαιτήσεις του ν.4412/2016 για την εκπόνηση των μελετών. Σημαντικότερη είναι η οριστική μελέτη έργων αποκατάστασης ενωτικού υδραγωγείου Μόρνου - Μαραθώνα στο τμήμα Κλειδί - Δαφνούλα. Η μελέτη αυτή έχει εγκριθεί και παραληφθεί οριστικά με την από 21-10-2021 σχετική απόφαση Διευθύνοντος Συμβούλου ΕΥΔΑΠ και υποβλήθηκε στη Διεύθυνση Έργων Ύδρευσης Αποχέτευσης και Επεξεργασίας Λυμάτων του Υπουργείου Υποδομών και Μεταφορών. Οι υπόλοιπες μελέτες αναμένεται να ολοκληρωθούν εντός του δεύτερου τριμήνου του 2023.

Με το από 4-8-2022 έγγραφό της, η Διεύθυνση Έργων Ύδρευσης Αποχέτευσης και Επεξεργασίας Λυμάτων του Υπουργείου Υποδομών ανέθεσε στην ΕΥΔΑΠ να εκτελέσει το πρώτο, δεύτερο και τέταρτο από τα έργα που αναφέρθηκαν.

**ΣΩΚΡΑΤΗΣ ΦΑΜΕΛΛΟΣ:** Ποια ημερομηνία είπατε;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):**

Θα σας πω αμέσως. Στις 4-8-2022.

Με τίτλο «Προστασία υδραγωγείου Μόρνου από πτώσεις βράχων στη διώρυγα Κιθαιρώνα». Για το έργο αυτό η ΕΥΔΑΠ βρίσκεται σε στάδιο αναμονής έγκρισης και οριστικής παραλαβής της μελέτης από την «Εταιρεία Παγίων ΕΥΔΑΠ» και, εν τέλει, την παράδοσή της στην ΕΥΔΑΠ για να δρομολογήσει τη διαγωνιστική διαδικασία. Τα έργα αυτά αφορούν σε πάγια του ελληνικού δημοσίου και της «Εταιρεία Παγίων ΕΥΔΑΠ» και όχι της «ΕΥΔΑΠ A.E.».

Δεν θα προχωρήσω παρακάτω, γιατί πήρα αρκετό χρόνο. Θα συμπληρώσω όμως στη δευτερολογία μου ενημερωτικά και για τις υπόλοιπες μελέτες πού βρίσκονται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Έχετε τον λόγο, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Απ’ ό,τι καταλαβαίνουμε από την τοποθέτηση του κ. Ταγαρά, έχουμε τις εξής τέσσερις αλήθειες που αποκαλύπτονται. Πρώτον, η μη αρμοδιότητα. Δεύτερον, παραδέχτηκε ο κ. Ταγαράς, ο κύριος Υφυπουργός, ότι υπάρχει πρόβλημα ασφάλειας, κύριε Πρόεδρε, στην υδροδότηση της Αττικής. Επίσης παραδέχθηκε ότι το πρόβλημα αυτό ασφάλειας αφορά σε έργα βαριάς συντήρησης στον υδροδοτικό αγωγό, για έργα 78 τεσσάρων εκατομμυρίων, αν δεν κάνω λάθος, στην πρώτη καταγραφή που έκανα εδώ. Κι επίσης ότι είναι έργα άμεσης προτεραιότητας.

Προκύπτει, λοιπόν, το εξής ερώτημα. Η Κυβέρνηση τέσσερα χρόνια γιατί δεν έκανε τίποτα; Ο κ. Καραμανλής τέσσερα χρόνια γιατί δεν έκανε τίποτα; Το να ερχόμαστε τώρα τελευταίες μέρες πριν από τις εκλογές και να αποκαλύπτεται ότι υπάρχει πρόβλημα ασφάλειας με άμεση προτεραιότητα και δεν έρχεται ούτε καν ο αρμόδιος Υπουργός να απαντήσει είναι κάτι που δεν μπορώ να το περιγράψω. Κι όμως η αλήθεια είναι ότι τέσσερα χρόνια η Κυβέρνηση γνωρίζει τον κίνδυνο βλάβης και δεν έκανε τίποτα.

Το να γίνεται επιστολή στις 4-8-2022 για να λυθεί το θέμα των βραχοκαταπτώσεων στον Κιθαιρώνα, αν κατάλαβα καλά, είναι κυριολεκτικά κάτι εξωφρενικό. Η απάντηση, δηλαδή, της Κυβέρνησης είναι ότι προσπαθούσε τέσσερα χρόνια να ιδιωτικοποιήσει τη διαχείριση του υδραγωγείου, του πώς έρχεται το νερό στην Αττική, αλλά για τα έργα ασφάλειας της υδροδότησης δεν έκανε τίποτα; Και έστειλε επιστολές τον Αύγουστο του 2022 για να ξεκινήσουν οι μελέτες ενός τουλάχιστον από τα έργα;

Και δεν έχουμε ακόμα δήλωση, κύριε Ταγαρά -δεν ξέρω αν θα τη δώσετε στη συνέχεια- πότε θα εκτελεστεί το έργο το οποίο κατά προτεραιότητα είπατε ότι πρέπει να γίνει πρώτο, το έργο αυτό δηλαδή της σύνδεσης υδραγωγείου Μόρνου με Υλίκη και Μαραθώνα; Ούτε αυτό δεν ακούσαμε. Απλά ότι ολοκληρώθηκε η μελέτη. Το ξέραμε ότι ολοκληρώθηκε η μελέτη. Οι πληροφορίες μου λένε ότι έχουν κατατεθεί από πέρυσι τον Αύγουστο, Σεπτέμβριο, Οκτώβριο, κάπου εκεί. Μη σας πω και από πρόπερσι, γιατί θα ήθελα λίγο την ημερομηνία πότε κατατέθηκε η μελέτη αυτή στο Υπουργείο Υποδομών. Δεν τη διαβάσατε. Αναφέρθηκε ότι καταθέσατε επιστολή.

Τα ήξερε αυτά η Κυβέρνηση; Τα ήξερε και με έναν τραγικό τρόπο αποδεικνύεται ότι οι εργαζόμενοι έστειλαν έγγραφο στον κ. Καραμανλή, με κοινοποίηση στον κ. Μητσοτάκη. Το λέω αυτό για να μη βγει πάλι ότι δεν ήξερε τίποτα ο Πρωθυπουργός. Καταθέτω στα Πρακτικά, λοιπόν, την επιστολή αυτή. Είναι με ημερομηνία 6-2-2023, με κοινοποίηση στον Πρωθυπουργό που βάζει τα ζητήματα αυτά, γιατί δεν έχει γίνει καμμία ενέργεια για να λειτουργήσει και να συντηρηθεί το εξωτερικό υδροδοτικό σύστημα.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φαίνεται όμως ότι ο κ. Μητσοτάκης δεν γνωρίζει τίποτα. Ανέμελος Πρωθυπουργός πέρασε τέσσερα χρόνια. Ο κ. Καραμανλής δεν έκανε τίποτα, παρά μόνο το σχέδιο ιδιωτικοποίησης. Και πρέπει να πω ότι είναι ευθύνη και του Διευθύνοντος Συμβούλου της ΕΥΔΑΠ το ότι έφτασε μετά το δυστύχημα των Τεμπών να στείλει την επιστολή.

Δεν είναι δυνατόν να έχουν περάσει τόσα χρόνια και πιθανά υπό την ευθύνη αυτού του τραγικού γεγονότος να κινητοποιήθηκε, γιατί υπάρχει ζήτημα ασφάλειας της υδροδότησης της Αττικής. Το παραδέχθηκε ο Υφυπουργός -και εγώ τον ευχαριστώ που το παραδέχτηκε- ευκρινώς στα Πρακτικά της Βουλής, αλλά τι να το κάνουμε σαράντα μέρες πριν πέσει η Κυβέρνηση; Δεν είναι αυτό, αν θέλετε, κάτι που μας ενδιαφέρει.

Πάντως αυτό που τουλάχιστον προκύπτει είναι ότι σήμερα η Κυβέρνηση δεν μπορεί να απαντήσει πότε θα ολοκληρωθούν τα έργα που εξασφαλίζουν την υδροδότηση της Αττικής. Αυτό πρέπει να απαντηθεί. Πρέπει να υπάρχει μία δέσμευση, το χρειάζονται οι πολίτες.

Διότι είναι αδύνατον από τη μια μεριά να κάνετε σχέδια ιδιωτικοποίησης και, από την άλλη, να αφήνετε αφύλακτο, να το πω έτσι, το δίκτυο υδροδότησης, χωρίς ασφάλεια, και, ταυτόχρονα, το μόνο που προκύπτει είναι ότι λέτε κάποια λόγια εύκολα. Είπε ο κ. Μητσοτάκης το Σάββατο στη φιλόξενη εκπομπή του κ. Αυτιά ότι θα γυρίσουν η ΕΥΔΑΠ και η ΕΥΑΘ στο δημόσιο, αλλά μετά τις εκλογές. Γιατί δεν το κάνουμε αύριο, αφού καταθέσαμε τροπολογία;

Σε κάθε περίπτωση, κύριε Ταγαρά, παρ’ ότι γνωρίζω ότι δεν έχετε την αρμοδιότητα, εφόσον είστε εδώ σήμερα όμως με τη νομοθετική ευθύνη στο Υπουργείο Περιβάλλοντος και Ενέργειας, πρέπει να μας απαντήσετε για ποιον λόγο τέσσερα χρόνια τώρα η Κυβέρνησή σας δεν υλοποίησε την ευθύνη της. Ούτε την ανέλαβε ούτε την εκτέλεσε. Υπάρχει θέμα ευθύνης Υπουργού ξεκάθαρα, γιατί ήξερε το πρόβλημα ασφάλειας που υπάρχει στο υδραγωγείο.

Και τελικά, από την αριστεία και το παραμύθι της επιτελικότητας έχουμε φτάσει στην εγκληματική υποτίμηση των υποχρεώσεων και της ευθύνης των μελών της Κυβέρνησης Μητσοτάκη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Έχετε τον λόγο, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε Πρόεδρε, κύριε συνάδελφε, θέλω να σας πω ότι εκκρεμότητες για αρκετά θέματα εξακολουθούν να υπάρχουν και σε έργα και στην κοινωνία μας. Εκκρεμότητες διαχρονικές και για πολλά χρόνια και στα συγκεκριμένα θέματα που μιλούμε σήμερα.

Θυμάστε ανάλογο πρόβλημα που είχε υπάρξει στη Θεσσαλονίκη, όταν υπήρξε αστοχία στον κεντρικό τροφοδοτικό αγωγό ύδρευσης της πόλης της Θεσσαλονίκης, αν θυμάμαι καλά, το 2018, γιατί δεν είχαμε προβλέψει να παρέμβουμε προληπτικά, γιατί και εκεί υπήρχε πρόβλημα ασφαλείας που εκδηλώθηκε και υπάρχουν και άλλα θέματα σε άλλες περιοχές. Ο στόχος είναι να προλάβουμε, πριν αστοχήσουν.

Σε αυτή την κατεύθυνση είναι και η κουβέντα που κάνουμε σήμερα. Είπα ευθέως ότι βεβαίως υπάρχει πρόβλημα και χρειάζεται παρέμβαση. Και είπα παράλληλα ότι, για να γίνουν τα έργα, πρέπει να είναι έτοιμες οι μελέτες. Αναφέρθηκα στην πρωτολογία μου, θα συμπληρώσω τώρα.

Σε ό,τι αφορά το Κέντρο Αποκατάστασης Ενωτικού Υδραγωγείου Μόρνου Μαραθώνα τμήμα Κλειδί - Δαφνούλα, είναι ώριμο ως προς το τεχνικό σκέλος να δημοπρατηθεί από την «ΕΥΔΑΠ Α.Ε.». Απομένει η έγκριση χρηματοδότησης από την «Εταιρεία Παγίων ΕΥΔΑΠ». Η ΕΥΔΑΠ ολοκλήρωσε το έργο «Σταθεροποίηση και Στεγανοποίηση στη Διώρυγα Κιθαιρώνα» στην περιοχή Κοκκίνη, δεδομένου ότι είχε ήδη εκπονήσει τη σχετική μελέτη.

Στα υπόλοιπα, για να συμπληρώσω, είναι επείγον το πρώτο τμήμα Κλειδί - Δαφνούλα και πρέπει άμεσα να δημοπρατηθεί. Η «Εταιρεία Παγίων ΕΥΔΑΠ» πληροφορήθηκε στις 17-2-2023, πριν από ενάμιση μήνα περίπου, έγγραφο της «ΕΥΔΑΠ Α.Ε.» προς το Υπουργείο Υποδομών και Μεταφορών για υπογραφή σύμβασης μεταξύ του Υπουργείου Υποδομών και Μεταφορών, της «ΕΥΔΑΠ Α.Ε.» και της «Εταιρείας Παγίων της ΕΥΔΑΠ», για την υλοποίηση του έργου «Κατασκευή Έργων Αποκατάστασης Ενωτικού Υδραγωγείου Μόρνου Μαραθώνα τμήμα Κλειδί - Δαφνούλα» και εκφράστηκε θετικά για τη διάθεση των απαιτούμενων χρηματικών κονδυλίων.

Δηλαδή είναι σε εξέλιξη η προγραμματική σύμβαση μεταξύ της «ΕΥΔΑΠ Α.Ε.» και της «Εταιρείας Παγίων ΕΥΔΑΠ», για να χρηματοδοτηθεί από την «Εταιρεία Παγίων ΕΥΔΑΠ» η εκτέλεση του έργου και να προχωρήσει η προκήρυξη για τον διαγωνισμό για την κατασκευή του έργου.

Τον Οκτώβριο του 2022 ακυρώθηκε διαγωνισμός -αναφερθήκατε και εσείς- στο εξωτερικό υδροδοτικό δίκτυο. Μετά από σχετικές ενέργειες του Υπουργείου Υποδομών, εκδόθηκε η κοινή υπουργική απόφαση του 2021, ενώ και η «Εταιρεία Παγίων ΕΥΔΑΠ» εισέπραξε ποσό 196 εκατομμυρίων. Στην «Εταιρεία Παγίων ΕΥΔΑΠ» ανήκει η ευθύνη και η αρμοδιότητα των ενεργειών για να καταστεί εφικτή η χρηματοδότηση των έργων και, όπως είπα, θα γίνει με προγραμματική σύμβαση.

Είπα και πριν, γιατί η πραγματικότητα δεν κρύβεται από κανέναν, ότι υπάρχει πρόβλημα που πρέπει προληπτικά, πριν συμβεί η αστοχία, να εκτελέσουμε.

Και αναφέρθηκα ότι έχουν ολοκληρωθεί οι μελέτες και είναι σε εξέλιξη η προκήρυξη των έργων, για να προλάβουμε τις καταστάσεις.

Σε ό,τι αφορά το αν θα υπογραφεί σύμβαση μεταξύ Υπουργείου, «ΕΥΔΑΠ Παγίων» και «ΕΥΔΑΠ Α.Ε.» δεν τίθεται θέμα για ένα τέτοιο σοβαρό πρόβλημα και για την απαίτηση χρηματοδότησης για την κατασκευή του έργου. Όταν λέμε ότι υπάρχει πρόβλημα, πρέπει να αποκατασταθεί. Και εύχομαι να μη συμβεί απολύτως τίποτε μέχρι τότε. Και είναι υποχρέωση όλων αυτών που έχουν την ευθύνη να τα εκτελέσουν.

Σε ό,τι αφορά τον δημόσιο χαρακτήρα του νερού, νομίζω ότι δεν τίθεται θέμα. Έχει γίνει πολλή συζήτηση. Δεν τίθεται θέμα. Το νερό είναι δημόσιο αγαθό. Ως δημόσιο θα παραμείνει και κανείς δεν έχει το δικαίωμα για αλλαγή αυτής της τακτικής, που έχει ήδη κατοχυρωθεί από όλους μας απέναντι στον πολίτη. Και δεν τίθεται και θέμα ιδιωτικοποίησης του εξωτερικού υδραγωγείου. Οι συμπράξεις δημοσίου και ιδιωτικού τομέα για χρηματοδότηση κατασκευής έργων δεν σημαίνει ότι τα έργα που κατασκευάζονται είναι ιδιωτικά. Είναι του δημοσίου και θα παραμείνουν στο δημόσιο. Όπως και το αγαθό που λέγεται νερό θα παραμείνει στο δημόσιο, για να το διαχειριστεί ως δημόσιο αγαθό και για τον πολίτη.

Αυτά είναι που ήθελα να απαντήσω.

Και επειδή κλείνει η Βουλή, να ευχηθώ και στους άλλους συναδέλφους -έχω βέβαια και άλλες ερωτήσεις, αλλά επειδή τελειώσαμε για τα δικά μας- υγεία, καλή Ανάσταση και όλα τα καλά!

**ΣΩΚΡΑΤΗΣ ΦΑΜΕΛΛΟΣ:** Καλή Ανάσταση, κύριε Υπουργέ!

**ΠΡΟΕΔΡΕΥΩΝ (Δημήτριος Βίτσας):** Να είστε καλά, κύριε Υπουργέ!

Ακολουθεί η δεύτερη με αριθμό 642/29-3-2023 επίκαιρη ερώτηση δευτέρου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Κώλυμα με τη μη χορήγηση αδειών σύνδεσης για φωτοβολταϊκά».

Ορίστε, κύριε Πρόεδρε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε, και, επειδή αφορά την Αρκαδία, θα δείξετε μια ανοχή.

Κύριε Υπουργέ, δεν αφορά την Αρκαδία, αφορά την Πελοπόννησο. Άρα αφορά προσωπικά εσάς, κύριε Υπουργέ, όπως καταλαβαίνετε.

Ο διαγωνισμός για τα φωτοβολταϊκά που έγινε στις 10-2-2023 έγινε σε τρεις περιοχές: Πελοπόννησο, Κυκλάδες και Κρήτη. Η πλατφόρμα δούλεψε κανονικά. Και ο Υπουργός κ. Σκρέκας δήλωσε πολύ περήφανος γι’ αυτόν τον διαγωνισμό. Μάλιστα, θα σας πω για τους συμπατριώτες μου στην Αρκαδία. Έγινε έλεγχος από τον ΔΕΔΔΗΕ Πάτρας, πέρασε το πρώτο στάδιο και έστειλαν επιβεβαιωτικό στους δικαιούχους. Στο επόμενο στάδιο ελέγχθηκε η πληρότητα του φακέλου -πάλι από τον ΔΕΔΔΗΕ Πάτρας- και εστάλη πάλι επιβεβαιωτικό. Στον επόμενο χρόνο έγινε αυτοψία και πάλι επιβεβαιωτικό ότι όλα πήγαν καλά. Γίνεται μια ερώτηση από τους Βουλευτές του ΣΥΡΙΖΑ ότι υπάρχει ένα θέμα με ρομποτάκια στην Κρήτη. Δεν αφορούσε όμως -γιατί ήταν ξεχωριστοί οι διαγωνισμοί- Πελοπόννησο και Κυκλάδες. Ακούστε το και εσείς, κύριε Πρόεδρε, τώρα αυτό. Κι έτσι σταματάει ο διαγωνισμός.

Αυτοί οι άνθρωποι χρεώνονται έξοδα εγγυητικών. Έχουν κάνει όλοι τις διαδικασίες και δεν καταλαβαίνω γιατί συνδέεται η Κρήτη με τις Κυκλάδες και με την Πελοπόννησο, κύριε Υπουργέ. Είχατε πει ότι θα ολοκληρωθεί ο όποιος έλεγχος σε δύο μήνες. Βεβαίως να γίνει έλεγχος.

Ρωτάω τώρα εσάς, που είστε και Υπουργός της Κυβέρνησης και από την Πελοπόννησο: Όταν η Κυβέρνηση μιλάει για μη διαβλητό διαγωνισμό, τι κάνετε και τι θα κάνετε, ώστε να προχωρήσει άμεσα η διαδικασία στις περιοχές τουλάχιστον Κυκλάδων και της Αρκαδίας, όπου οι επενδυτές έχουν κάνει όλα αυτά που τους ζήτησε το κράτος;

Ευχαριστώ, κύριε Πρόεδρε, και είμαι εντός του χρόνου, όπως είδατε!

**ΠΡΟΕΔΡΕΥΩΝ (Δημήτριος Βίτσας):** Μια χαρά!

Τον λόγο έχει ο κύριος Υπουργός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ, κύριε συνάδελφε και Πελοποννήσιε, πράγματι είναι κοινός ο προβληματισμός αλλά και η αναμονή να λήξει αυτή η εκκρεμότητα, γιατί αφορά και την Πελοπόννησο, στην οποία και οι δύο βρισκόμαστε. Έγινε ο διαγωνισμός. Υπεβλήθησαν προσφορές στο σύστημα ηλεκτρονικά. Ξεκίνησε και έγινε κατ’ αρχάς η αξιολόγηση με τα κριτήρια τα οποία είχαν τεθεί υπ’ όψιν. Κάποιες αιτήσεις εγκρίθηκαν, κάποιες αιτήσεις απορρίφθηκαν. Ενδιάμεσα στη φάση της αξιολόγησης υπήρξαν και καταγγελίες που έφτασαν και στο Υπουργείο και στη ΡΑΕ και στον ΔΕΔΔΗΕ, που αφορούσαν παράνομη χρήση ρομποτικού λογισμικού για αυτόματη συμπλήρωση πεδίων.

Ξέρετε, επειδή ήταν σύστημα «όποιος προλάβει να μπει στο σύστημα», ακούστηκαν ότι υπήρχαν κάποια λογισμικά τα οποία χωρίς νομιμότητα έβαλαν αιτήσεις των πελατών, των ενδιαφερομένων, χωρίς να πληρούνται οι ίδιες προϋποθέσεις για όλους. Όλη αυτή την καταγγελία η οποία έγινε ήταν υποχρεωμένη να τη λάβει υπ’ όψιν η ΡΑΕ και ο ΔΕΔΔΗΕ στον διαγωνισμό. Έχουν -είναι αλήθεια- καθυστερήσει να δώσουν απάντηση και διέξοδο σε αυτό που συζητούμε.

Και από αυτά που γνωρίζω αυτή τη στιγμή είναι ότι η ΡΑΕ έχει αναθέσει σε έναν πραγματογνώμονα να κάνει έλεγχο των καταγγελιών, κατά πόσο υπήρξαν και σε ποιο βάθος και αν επηρέαζαν το αποτέλεσμα και την κρίση και την αξιολόγηση. Η μελέτη την οποία έχει αναθέσει δεν έχει ολοκληρωθεί ακόμη. Είναι -και υπεβλήθησαν από ότι έμαθα χθες ή είναι έτοιμα να υποβληθούν- και κάποια πρόσθετα στοιχεία από τον ΔΕΔΔΗΕ προς τη ΡΑΕ και θα αξιολογηθούν από τον πραγματογνώμονα, για να αποφανθεί τελικώς για τη νομιμότητα της επεξεργασίας και των αποτελεσμάτων.

Και επειδή το αποτέλεσμα του αν υπήρξε παρέμβαση επηρεάζει όχι μόνο αυτούς που απερρίφθησαν, αλλά και αυτούς που κατ’ αρχάς οι αιτήσεις τους εγκρίθηκαν, γι’ αυτό και δεν έχει προχωρήσει συνολικά όλο το σύστημα στην τελική αξιολόγηση και αποδοχή αυτών που κατ’ αρχάς εγκρίθηκαν και που δεν γνωρίζω -περιμένουμε την απάντηση- πώς θα καταλήξει.

Αυτά είναι εισαγωγικά που μπορώ να σας πω. Ξαναλέω ότι έχει καθυστερήσει η διαδικασία. Περιμένω και εγώ να αξιολογηθεί η όποια παρέμβαση και να βγουν τα τελικά αποτελέσματα, γιατί το πόσο κρίσιμο είναι η αξιοποίηση των ανανεώσιμων πηγών ενέργειας -και στην περιοχή μας αλλά και σε άλλες περιοχές της πατρίδας μας- νομίζω ότι δεν χρειάζεται να κάνω ανάλυση. Απλώς περιμένω συντομότατα να ολοκληρωθεί η αξιολόγηση και να καταλήξουν στο ποιο θα είναι το αποτέλεσμα, για να μπορέσει ο καθένας να αξιοποιήσει αυτή την ευκαιρία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, πρώτον, η καταγγελία είναι για την Κρήτη. Δεν είναι για τις άλλες δύο περιοχές. Δεύτερον, η ΡΑΕ αυτό το αποφάσισε -αν δεν κάνω λάθος- Νοέμβριο. Και έχουμε Νοέμβριο, Δεκέμβριο, Ιανουάριο, Φεβρουάριο, Μάρτιο, θα πάμε τώρα να κάνουμε καλή Ανάσταση, πέντε μήνες, ενώ είχε πει για εντός δύο μηνών.

Εγώ δεν καταλαβαίνω γιατί οι επενδυτές, αυτοί οι άνθρωποι οι οποίοι έκαναν νόμιμα όλη αυτή τη διαδικασία, να χρεώνονται τόσα έξοδα, να δημιουργείται πρόβλημα, ενώ δεν υπάρχει καταγγελία γι’ αυτούς. Δηλαδή γίνεται μια έρευνα για την Κρήτη και θα σταματήσει η Πελοπόννησος και οι Κυκλάδες; Στις Κυκλάδες εν τω μεταξύ δεν κατατέθηκε ούτε το σύνολο των αιτήσεων, δηλαδή δεν κάλυψαν όλο το φάσμα.

Άρα εδώ μιλάμε για κάτι το οποίο πρέπει να το απαντήσετε και να δώσετε ένα χρονοδιάγραμμα σε αυτούς τους ανθρώπους. Πόσο θα κάνει αυτή η ΡΑΕ να αποφασίσει και ο πραγματογνώμονας; Γιατί βλέπω τώρα να κάνουμε εκλογές και να χρειαστούν άλλοι τρεις μήνες για να μπορέσουμε να προχωρήσουμε αυτή τη διαδικασία.

Δεν ξέρω τι ενημέρωση έχετε από τη ΡΑΕ, αλλά η ΡΑΕ δεν έδωσε σαφές χρονοδιάγραμμα ούτε εσείς σήμερα. Γι’ αυτό σάς ζητώ, κύριε Υπουργέ, όχι για εμάς, αλλά για να προχωρήσουν οι ανανεώσιμες πηγές ενέργειας. Αυτοί οι άνθρωποι έχουν βρει τους χώρους, έχουν κάνει τα πάντα, έχουν πάρει την τελική από τον ΔΕΔΔΗΕ, προχώρησαν στην αυτοψία και έχουν πάρει και την έγκριση. Τι περιμένουμε από αυτούς να κάνουν; Να τους ταλαιπωρήσουμε ακόμα πιο πολύ, να περιμένουν να χάσουν κι άλλα χρήματα; Τι πρέπει να γίνει;

Και σας ρωτώ ευθέως: Ποια είναι η απάντηση του Υπουργείου απέναντι στους ανθρώπους που δεν έχουν το πρόβλημα; Δηλαδή, δεν έχει καταγγελίες για την Πελοπόννησο ή για τις Κυκλάδες. Μπορεί ο επενδυτής στην Αρκαδία ή στις Κυκλάδες να ταλαιπωρείται, γιατί υπήρξε κάποιο θέμα στην Κρήτη; Τι σχέση έχει η διασύνδεση η μία με τις υπόλοιπες διασυνδέσεις;

Άρα, κύριε Υπουργέ, πραγματικά πρέπει να ενημερώσετε αυτούς τους ανθρώπους, που έχουν δώσει τα χρήματά τους, έχουν κάνει πολύ μεγάλο κόπο για να φτιάξουν έναν φάκελο με δεκάδες δικαιολογητικά και περιμένουν από εσάς να τους δώσετε σήμερα μια απάντηση.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, κατ’ αρχάς από την απάντηση που έχω από τον ΔΕΔΔΗΕ, οι καταγγελίες δεν έχουν γίνει μόνο για την Κρήτη, αλλά έχουν γίνει και για την Πελοπόννησο. Αυτή είναι η πρώτη ενημέρωση.

Δεύτερον, μπορεί να μην έγιναν για τις Κυκλάδες, να έγιναν για την Κρήτη και για την Πελοπόννησο, όμως το λογισμικό που χρησιμοποιήθηκε ήταν το ίδιο. Αφορμή για έλεγχο σε σχέση με το λογισμικό που χρησιμοποιήθηκε ή που ήταν στην πλατφόρμα για να συμπληρωθεί άνοιξε ο διαγωνισμός και τις υπόλοιπες περιοχές. Πάντως, έχουν υπάρξει καταγγελίες και για την Πελοπόννησο.

Σε ό,τι αφορά την ταχύτητα, θα συμφωνήσω μαζί σας ότι αυτό πρέπει να κλείσει άμεσα. Αναφέρθηκα δι’ ολίγων πού βρίσκεται η αξιολόγηση των καταγγελιών και ανάλογα με το πώς θα καταλήξουν, θα έχουμε και το αποτέλεσμα για τον διαγωνισμό τον ίδιο αλλά και για αυτούς που τελικά θα κριθούν ως δικαιούχοι.

Κρατώ, λοιπόν, το θέμα της απαίτησης για άμεση λύση του προβλήματος και ως προς αυτή την κατεύθυνση -δεν θέλω να πω προσωπικά δεσμεύομαι, γιατί δεν είναι στην αρμοδιότητά μου- λέω ευθέως ότι θα κάνω ό,τι καλύτερο προς τις υπηρεσίες ΔΕΔΔΗΕ και ΡΑΕ, για να κλείσει αυτή η εκκρεμότητα. Αυτό δεν το συζητώ, έχει ήδη καθυστερήσει.

Τώρα, επειδή είστε από την Πελοπόννησο και έχετε και ένα προσωπικό θέμα και με αφορμή την ερώτηση, να σας ενημερώσω για το Καταδυτικό Πάρκο Κυνουρίας. Μου επιτρέπετε, κύριε Πρόεδρε, επειδή είναι συνάδελφος και μάλιστα από την ίδια περιφέρεια και τον εκτιμώ ιδιαίτερα και το ξέρει.

Έχω κάποια στοιχεία ενημερωτικά επικαιροποιημένα. Πρώτον, είναι να αποχαρακτηριστεί. Έχουμε συγκεντρώσει επτά από τις οκτώ εγκρίσεις που χρειαζόμαστε για την άρση της πρώτης κοινής υπουργικής απόφασης για τη χωροθέτηση και τον χαρακτηρισμό. Άρα το σχέδιο της ΚΥΑ είναι έτοιμο και οι εγκρίσεις είναι θετικές. Το Υπουργείο Ναυτιλίας θα στείλει και την τελευταία έως την επόμενη εβδομάδα.

Άρα, μόλις έρθει και η τελευταία από τις εγκρίσεις που περιμένουμε -όλες είναι μέχρι τώρα θετικές-, ακυρώνουμε την ΚΥΑ που υπήρχε και, για να παραχωρηθεί το δικαίωμα της διαχείρισης στον δήμο, ακολουθεί η νέα κοινή υπουργική απόφαση, για να κλείσει μια εκκρεμότητα που πολλές φορές έχει απασχολήσει και εσάς, επειδή σας αφορά και προσωπικά στον χώρο όπου εκλέγεσθε.

Ήθελα με αφορμή την ερώτηση αυτή να ενημερώσω πού βρισκόμαστε και να ευχηθώ και σε εσάς ό,τι και στους συναδέλφους πριν: Καλή Ανάσταση!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Η τελευταία επίκαιρη ερώτηση είναι η τέταρτη με αριθμό 665/3-4-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών από το ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Οι εξορύξεις απειλούν τη ζωή στον Δήμο Ζίτσας Ιωαννίνων».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι κάπως φυσικό να κλείνω τις επίκαιρες ερωτήσεις αυτής της Βουλής μετά από πεντακόσιες δώδεκα επίκαιρες ερωτήσεις που έχω καταθέσει, πεντακόσιες δώδεκα φορές που έχω υποχρεώσει τους Υπουργούς αυτής της Κυβέρνησης να έρθουν και να λογοδοτήσουν εδώ για εγκλήματα, πράξεις και παραλείψεις που καταγγέλλουν οι πολίτες, κινήματα στη δυτική Αθήνα αλλά και σε όλη την Ελλάδα.

Δεν είναι μια ατομική δουλειά αυτό που έχει γίνει και θα ήθελα να ευχαριστήσω τους συναγωνιστές και τους συναγωνίστριες, τις συνεργάτες και τους συνεργάτες που έχουν βοηθήσει την προετοιμασία αυτών των ερωτήσεων.

Κύριε Υπουργέ, κλείνουμε με το εμβληματικό θέμα των γεωτρήσεων υδρογονανθράκων. Μιλάμε για την ερευνητική γεώτρηση στη Ζίτσα των Ιωαννίνων σε απόσταση αναπνοής από τεράστιας σημασίας προστατευόμενες περιοχές, πέρα από την πόλη των Ιωαννίνων.

Ετοιμάζεται μια γεώτρηση με μια περιβαλλοντική μελέτη, η οποία είναι γραμμένη -όπως και τόσες άλλες- στο πόδι. Έχω συμμετάσχει σε αυτή τη διαβούλευση για την περιβαλλοντική μελέτη. Διαβούλευση για το έργο δεν έχει γίνει. Στη διαβούλευση για την περιβαλλοντική μελέτη συμμετείχαν και η Πανηπειρωτική Συνομοσπονδία, η Αδελφότητα Κουρέντων Ιωαννίνων, οι Τοπικές Συνελεύσεις Καλοχωρίου, Δελβινακόπουλου και η Ομοσπονδία Αδελφοτήτων Καλαμά. Θα συνεχίσετε να αγνοείτε τις αρνητικές αυτές γνωμοδοτήσεις;

Θα διαβάσω ένα απόσπασμα της συμμετοχής της WWF στη διαβούλευση: «Οι ισχυρισμοί της μελέτης περιβαλλοντικών επιπτώσεων βρίσκονται εκτός του διεθνούς επιστημονικού consensus, χωρίς καμμία απολύτως τεκμηρίωση, αφού οι συντάκτες δεν περιλαμβάνουν καμμία απολύτως παραπομπή σε έγκυρες ή μη έγκυρες πηγές. Η μελέτη περιβαλλοντικών επιπτώσεων αμφισβητεί ότι τίθεται εξαιρετικά υψηλής βεβαιότητας -very high confidence- πόρισμα της διακυβερνητικής επιτροπής για το κλίμα, σύμφωνα με το οποίο η οικονομική ανάπτυξη που βασίζεται στα ορυκτά καύσιμα υπονομεύει τόσο τους στόχους βιώσιμης ανάπτυξης, όσο και τις όποιες δράσεις μετριασμού της κλιματικής αλλαγής».

Ενδεικτικό της προχειρότητας –ακούσατε το, κύριε Υπουργέ- είναι ότι ανάμεσα στο θεσμικό πλαίσιο αναφέρεται και η ΣΔΛΑΠ Πελοποννήσου -Πίνακας 11/2- και όχι το αντίστοιχο της Ηπείρου, στο οποίο βρίσκεται η γεώτρηση. Ακόμα και στην περιφέρεια έκαναν λάθος. Εν συντομία, πρόκειται για μια ελλιπή και εσφαλμένη ΜΠΕ.

Σας κάλεσα να απαντήσετε στις καταγγελίες των οργανώσεων των κινημάτων. Επιπροσθέτως, γιατί δεν έχει γίνει ειδική οικολογική αξιολόγηση; Γιατί δεν εξετάστηκε η δέουσα εκτίμηση, όπως προβλέπει η οδηγία για την αδειοδότηση στις προστατευόμενες περιοχές; Γιατί δεν έχει ληφθεί υπ’ όψιν η αρχή της μη υποβάθμισης της κατάστασης των υδατικών σωμάτων από την οδηγία-πλαίσιο για το νερό; Μιλάμε για τρεις κεντρικές ευρωπαϊκές οδηγίες. Τις παραβιάζετε και τις τρεις.

Για ποιον λόγο γίνονται όλα αυτά, κύριε Υπουργέ; Για να παραβιάζουμε τις δεσμεύσεις μας για το κλίμα; Για μία εξόρυξη, η οποία δεν θα ωφελήσει κανέναν; Ποιος ωφελήθηκε στον Πρίνο; Μειώθηκαν οι τιμές πετρελαίου στους κατοίκους της Καβάλας; Είναι ή δεν είναι αρνητικοί ισολογισμοί και μηδενικά τα έσοδα της εξόρυξης στον Πρίνο τόσο καιρό; Ποια είναι τα έσοδα που επικαλείστε εσείς και τα άλλα κόμματα που το κάνουν, ότι θα φέρει αυτή η εξόρυξη; Μια δράση για την καταστροφή, απέναντι στις επόμενες γενεές και σε εμάς, για τα κέρδη ποιων; Της «ENERGEAN» και δύο-τριών πολυεθνικών;

Θέλουμε να μας απαντήσετε τι λέτε απέναντι σε όλους αυτούς που μίλησαν ξεκάθαρα και ξεγύμνωσαν το πόσο αντιεπιστημονική είναι αυτή η μελέτη των περιβαλλοντικών επιπτώσεων αυτού του εγκλήματος που επιχειρείτε στα Κούραντα και στη Ζίτσα Ιωαννίνων.

Ευχαριστώ πολύ και για την ανοχή, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

Ευχαριστώ, κύριε Πρόεδρε.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, θα προσπαθήσω να απαντήσω σε όλα τα ερωτήματα που βάλατε με την ερώτησή σας.

Το πρώτο ερώτημα είναι ποιες είναι οι επιπτώσεις των εξορύξεων στην κλιματική κρίση. Όπως ξέρετε, έχει εγκριθεί η στρατηγική μελέτη περιβαλλοντικών επιπτώσεων του έργου, όπου εκεί περιγράφονται αναλυτικά όλες οι ιδιαιτερότητες και όλα αυτά, τα οποία είναι απαραίτητα να γίνουν. Διότι κάθε έργο και ανάλογα με τις περιβαλλοντικές επιπτώσεις, όταν εγκρίνεται η απόφαση έγκρισης περιβαλλοντικών όρων, βάζει και όρους που πρέπει να τηρούνται και κατά τη φάση εξόρυξης, αλλά και την φάση λειτουργίας.

Εμείς αυτή τη στιγμή είμαστε στη φάση της ερευνητικής γεώτρησης. Και εδώ δεν αποτελούν θέμα οι περιβαλλοντικές επιπτώσεις για την ερευνητική γεώτρηση και δεν ξέρουμε ακόμη αν βρούμε και τι θα βρούμε.

Σε ό,τι αφορά τις μισθωτικές συμβάσεις, γιατί όλα αυτά έχουν αναφορά στον ν.4014/2011 και με στόχο κάθε παρέμβαση να αφήνει το ελάχιστο περιβαλλοντικό αποτύπωμα, έργα στον χώρο με μηδενικό αποτύπωμα δεν υπάρχουν, μόνο όταν δεν γίνονται.

Σε ό,τι αφορά το ερώτημα, γιατί δεν εκτιμώνται οι έμμεσες και σωρευτικές επιπτώσεις από τις εκπομπές αερίων του θερμοκηπίου, διενεργήθηκε στρατηγική περιβαλλοντική εκτίμηση, σύμφωνα με ΚΥΑ του 2006 για την εκτίμηση των περιβαλλοντικών επιπτώσεων ορισμένων σχεδίων και προγραμμάτων, σε συμμόρφωση της οδηγίας του 2001, όπως τροποποιήθηκε με την ΚΥΑ του 2017, βάσει στρατηγικής μελέτης περιβαλλοντικών επιπτώσεων, που εγκρίθηκε με την απόφαση 172162/2-12-2014 του τότε Υπουργού Περιβάλλοντος, Ενέργειας και Κλιματικής Αλλαγής.

Σε συνέχεια της έγκρισης για την περιβαλλοντική αδειοδότηση της ερευνητικής γεώτρησης στην περιοχή των Ιωαννίνων, εκπονήθηκε κατάλληλη μελέτη περιβαλλοντικών επιπτώσεων. Σύμφωνα με την τεκμηρίωση στη μελέτη αυτή, οι εκπομπές αερίων του θερμοκηπίου στην περιοχή κυμαίνονται σε πολύ χαμηλά επίπεδα λόγω της απουσίας σημαντικών πηγών εκπομπών αερίων του θερμοκηπίου. Παραδείγματος χάριν, αστικές περιοχές, αυτοκινητόδρομοι και βιομηχανικές δραστηριότητες.

Οι κυριότερες πηγές εκπομπών είναι οι μικρού-μεσαίου μεγέθους κτηνοτροφικές δραστηριότητες και η καύση ξύλων για θέρμανση κατά τους χειμερινούς μήνες λόγω του ορεινού όγκου.

Υπό το πρίσμα αυτό και δεδομένου ότι το έργο δεν σχετίζεται με αξιοσημείωτες εκπομπές αερίων θερμοκηπίου, οι όποιες εκπομπές αερίων από την υλοποίηση της ερευνητικής γεώτρησης -γιατί όλα αυτά είναι σε εξέλιξη- είναι μικρές, βραχυπρόθεσμες και εστιασμένες σε τοπικό επίπεδο ή και ακόμη σε επίπεδο περιοχής έργου.

Για τις υπόλοιπες, επειδή ο χρόνος πέρασε, θα χρειαστώ λίγο χρόνο παραπάνω, αγαπητέ κύριε Πρόεδρε, στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Αρσένη, έχετε τον λόγο.

**ΚΡΙΤΩΝ -ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, υπήρχε, όπως είπατε, η διαβούλευση για τη μελέτη περιβαλλοντικών επιπτώσεων. Εκεί πέρα και εγώ και όλοι οι τοπικοί φορείς και οι οργανώσεις εκθέσαμε το πόσο αντιεπιστημονική είναι αυτή η μελέτη περιβαλλοντικών επιπτώσεων.

Όμως, ξέρετε κάτι; Η δράση σας για τις εξορύξεις -και μιλώ διακομματικά- είναι μια δράση αρνητών της κλιματικής αλλαγής. Δεν μπορώ να σας περιγράψω κάπως διαφορετικά παρά σε αρνητές της κλιματικής αλλαγής. Εσείς που ξεκινάτε τις εξορύξεις, τώρα θα τις επεκτείνετε, τη στιγμή που ο κόσμος καίγεται από την κλιματική κατάρρευση.

Τι θέλετε να μας πείτε; Ότι επειδή έχουν λίγους κλιματικούς ρύπους τα Γιάννενα, μπορούμε να κάνουμε εκεί εξορύξεις; Αυτό ήταν το επιχείρημά σας, ότι είναι μόνο από την κτηνοτροφία οι ρύποι και από τα αυτοκίνητα και είναι λίγοι; Και γι’ αυτό θα βάλουμε όλους αυτούς τους ρύπους δίπλα στον Βίκο, δίπλα σε τόσες απόλυτης προστασίας και σημασίας προστατευόμενες περιοχές, τοπικά και φυσικά ορόσημα και τοπόσημα για αυτόν τον τόπο;

Θέλετε να πείτε ότι σε αυτή την περιοχή, στη Ζίτσα και παραδίπλα στα Κούρεντα, τα οποία επισκέφθηκα, στη συζήτηση που έκαναν εκεί οι κάτοικοι. Είναι ένας ανέγγιχτος τόπος. Εκεί πάνω στο βουνό, που είναι πάνω από όλα αυτά τα χωριά, η γεώτρηση αυτή δεν θα διαλύσει τα νερά, δεν θα διαλύσει όλο το οικοσύστημα; Πείτε μας πού έχει ξαναγίνει αυτό; Πείτε μας για ποιο λόγο αρνείται η μελέτη περιβαλλοντικών επιπτώσεων τα συμπεράσματα του επιστημονικού πάνελ της διεθνούς σύμβασης για την αντιμετώπιση της κλιματικής αλλαγής.

Πείτε μας για ποιο λόγο αναλαμβάνετε το να είστε με τους κλιματικούς αρνητές, εσείς, τα κόμματα που στηρίζετε τις εξορύξεις σε αυτή τη χώρα και να μας φέρετε μελέτες περιβαλλοντικών επιπτώσεων που αρνούνται τα συμπεράσματα του διεθνούς επιστημονικού πάνελ της σύμβασης ενάντια στην κλιματική αλλαγή, που σε αυτά τα συμπεράσματα στηρίζονται οι κλιματικές διαπραγματεύσεις, στα οποία κατά τα άλλα πηγαίνει ο κ. Μητσοτάκης. Εξηγήστε μας ποιο συμφέρον εξυπηρετείτε, γιατί το δημόσιο συμφέρον δεν είναι. Οι πολίτες δεν εξυπηρετούνται. Ποιο συμφέρον εξυπηρετείτε;

Πάτε να κάνετε εξόρυξη, μας λέτε, φυσικού αερίου. Θα δούμε τελικά τι θα βγάλετε. Μας λέτε για φυσικό αέριο. Είναι ή δεν είναι ο πιο επικίνδυνος κλιματικός ρύπος; Το φυσικό αέριο είναι ή δεν είναι αυτός ο κλιματικός ρύπος ο οποίος εκλύεται κατά 40% κατά την εξόρυξη και μεταφορά και μόνο το υπόλοιπο 60% καίγεται; Είναι ή δεν είναι αυτή τη στιγμή ο μεγαλύτερος κίνδυνος, με βάση όλες τις επιστημονικές μελέτες για την κλιμάκωση της κλιματικής κατάρρευσης; Και εσείς πάτε να κάνετε εξόρυξη φυσικού αερίου; Και ξέρουμε τι θέλετε να κάνετε. Αν περάσει εξόρυξη εδώ πέρα, στη Ζίτσα, θα φέρετε τσουνάμι εξορύξεων σε όλη την υπόλοιπη χώρα.

Έχετε μετατραπεί σε κυβέρνηση κλιματικών αρνητών και εσείς και όλα τα κόμματα που υποστηρίζουν τις εξορύξεις, είτε αυτός είναι ο ΣΥΡΙΖΑ είτε είναι το ΠΑΣΟΚ-ΚΙΝΑΛ. Σας καλούμε να σταματήσετε και να μας πείτε τα εξής.

Οι καταγγελίες είναι από τις οργανώσεις. Αρνείστε τα συμπεράσματα της επιστημονικής επιτροπής του ΟΗΕ για την αντιμετώπιση της κλιματικής κρίσης; Έχετε φτάσει σε αυτό το σημείο; Γιατί η μελέτη περιβαλλοντικών επιπτώσεων που μας φέρατε, αυτό κάνει. Σταματήστε αυτό το έγκλημα και στη Ζίτσα και στην Ελλάδα.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, τα συμφέροντα των πολιτών εξυπηρετούμε, κανενός άλλου. Βλέπω εδώ ότι είστε απέναντι για την εξόρυξη υδρογονανθράκων. Είστε απέναντι για τις ανανεώσιμες πηγές ενέργειας, για φωτοβολταϊκά και αιολικά, όπου πάνε να γίνουν.

Για πέστε μου, επειδή λέτε ότι εξυπηρετούμε συμφέροντα κάποιων, εγώ δεν τους ξέρω. Αν ξέρετε, να μας πείτε…

**ΚΡΙΤΩΝ - ΗΛΙΑΣ ΑΡΣΕΝΗΣ:** «EXXONMOBILE»…

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ακούστε με.

Επειδή περάσαμε μία ενεργειακή κρίση και ακόμη δεν ξέρουμε, δεν έχουμε ισορροπήσει, γιατί μεταφέρουμε πηγές ενέργειας για να καλύπτουμε ανάγκες. Δεν είμαστε αυτάρκεις. Λέμε να πάμε στις ανανεώσιμες πηγές ενέργειας για να μην εξαρτόμαστε εθνικά και να μην κινδυνεύουμε από πλευράς μεταφοράς πετρελαίου ή φυσικού αερίου.

Και από την άλλη για τη μετάβαση αυτή, μέχρι να μπορούμε από μόνοι μας και χωρίς να έχουμε εξάρτηση απ’ έξω, θα πρέπει να κάνουμε έργα. Σέβομαι την ευαισθησία σας, αλλά δεν αναγνωρίζω ως μοναδικούς εσάς για την προστασία του περιβάλλοντος. Και άλλοι έχουν ευαισθησίες και εμείς και όλη η Βουλή. Όμως κάτι πρέπει να κάνουμε, διαφορετικά αν απαγορεύσουμε και για τα αιολικά και τα φωτοβολταϊκά και για τις εξορύξεις αυτές των υδρογονανθράκων, μέχρι να φτάσουμε στο σημείο να είμαστε αυτάρκεις -δεν είμαστε ακόμα- δεν μπορεί να φωνάζουμε και να μη δίνουμε απάντηση στον κόσμο που δεν έχει να πληρώσει το ρεύμα.

Για πέστε μου, ποια μαγικά υπάρχουν. Έχετε καμμιά μαγική λύση;

**ΚΡΙΤΩΝ - ΗΛΙΑΣ ΑΡΣΕΝΗΣ:** Θα μειωθούν οι τιμές;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ακούστε με, κύριε συνάδελφε.

**ΠΡΟΕΔΡΕΥΩΝ (Δημήτριος Βίτσας):** Μην το χαλάσουμε τώρα, σας παρακαλώ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θα κλείσω, κύριε Πρόεδρε.

Τον σέβομαι και είναι ρητορικά τα ερωτήματα. Εγώ σέβομαι την ευαισθησία και θέλω να σας πω ότι και εμείς την ίδια ευαισθησία έχουμε.

Όμως, μέχρι να φτάσουμε να κάνουμε αυτά τα οποία είναι απαραίτητα, όποιο έργο κι αν εκτελεστεί στο περιβάλλον, αγαπητέ κύριε συνάδελφε, όπως ένας δρόμος ή οποιαδήποτε άλλη επέμβαση θα έχει περιβαλλοντικό αποτύπωμα. Μόνο εκεί που δεν φτιάχνεις τίποτα δεν παρεμβαίνεις στο περιβάλλον. Όμως, από την άλλη πλευρά, η ισορροπία ανάμεσα στις ανάγκες, στις εξελίξεις, στη ζωή, στην ποιότητα και στο περιβάλλον είναι μια δυναμική ισορροπία. Με αυτή την έννοια βλέπετε τις παρατηρήσεις μου.

Και επειδή αναφερθήκατε πριν και στο αν θίγονται και άλλα πράγματα και μιλήσατε για τον υδροφορέα, θέλω να σας πω ότι το υδάτινο σύστημα της περιοχής της γεώτρησης και η υδρογεωλογική λεκάνη δεν επικοινωνούν με τα συστήματα των Στενών Καλαμά και Αχέροντα. Αυτά δεν τα λέω εγώ, αλλά και οι επίσημοι θεσμικοί φορείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε, σε ένα λεπτό.

Επίσης, όσον αφορά την ειδική οικολογική αξιολόγηση, η περιοχή που συζητάμε είναι εκτός αναγνωρισμένης περιοχής «NATURA» και δεν επηρεάζεται σημαντικά η περιοχή αυτή. Δεν θέλω να πω για τη δέουσα εκτίμηση. Βρίσκεται, όπως είπα, εκτός αναγνωρισμένης περιοχής «NATURA» και δεν επηρεάζεται αυτή η περιοχή από τη συγκεκριμένη επέμβαση.

Κλείνοντας, θα ήθελα να σας πω ότι και οι υπόλοιπες παρατηρήσεις είναι στην ίδια κατεύθυνση. Είπα πως θα κάνουμε ό,τι χρειάζεται για να καλύψουμε ενεργειακές ανάγκες. Περί αυτού και ο λόγος. Και επειδή η μετάβαση έχει χρόνο μπροστά και κρύβει σημαντικούς κινδύνους και για το περιβάλλον και για την κοινωνία και για την οικονομία, θα πρέπει να είμαστε λίγο πιο προσεκτικοί. Μέχρι τότε, θα πρέπει να διαχειριστούμε με τον καλύτερο δυνατό τρόπο όποια πηγή έχουμε, η οποία μπορεί να μειώσει, να ελαχιστοποιήσει την έκθεση σε κινδύνους εξάρτησης από την ενέργεια, κάτι που έχει παρενέργειες σε όλη την οικονομία της πατρίδας μας. Γι’ αυτό με βλέπετε να σας μιλώ με προσοχή. Είναι ερευνητική γεώτρηση. Αν ανακαλυφθούν πράγματα που χρήζουν περαιτέρω διερεύνησης, όποιος κι αν θα είναι εδώ οφείλει να τα λάβει υπ’ όψιν.

Σήμερα που μιλάμε, όμως, τα δεδομένα που έχουμε για την ερευνητική γεώτρηση -γιατί ακόμη δεν ξέρουμε τι θα βρούμε- είναι προς αξιολόγηση και τα νέα δεδομένα θα χρειαστούν ίσως και νέους όρους.

Με αυτή την παρατήρηση και επειδή είναι και η τελευταία σε ό,τι με αφορά, αγαπητέ κύριε Πρόεδρε, επίκαιρη ερώτηση και επειδή έχω μάθει να σέβομαι το Κοινοβούλιο και τους συναδέλφους μου, θέλω και σε εσάς και σε όλους τους συναδέλφους βεβαίως και στον αγαπητό Πρόεδρο και στο Προεδρείο, αλλά και σε όλα τα στελέχη και τους υπαλλήλους της Βουλής να ευχηθώ πάνω απ’ όλα υγεία και καλή Ανάσταση. Εύχομαι όταν θα ανοίξει ξανά η Βουλή, να συνεχίσει να επιτελεί τον ρόλο της, γιατί οι ευθύνες είναι πολλές, αλλά και γιατί πολλά κρίσιμα ζητήματα είναι ανοικτά, ώστε να μπορέσουμε συνεργαζόμενοι να κλείσουμε διαχρονικές εκκρεμότητες του παρελθόντος.

Υγεία λοιπόν και καλή Ανάσταση, κύριε Πρόεδρε!

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Καλό Πάσχα, καλή ξεκούραση σε όλες και όλους!

Θα ήθελα να σας ενημερώσω ότι οι δύο επίκαιρες ερωτήσεις του κ. Κεγκέρογλου από το Κίνημα Αλλαγής προς τον Υπουργό Οικονομικών, δηλαδή η έκτη με αριθμό 655/3-4-2023 επίκαιρη ερώτηση δεύτερου κύκλου με θέμα: «Άμεσες ενέργειες προκειμένου να αρθούν οι παράνομες κατασχέσεις σε ενισχύσεις πρώτης αρωγής σεισμόπληκτων συμπολιτών μας αλλά και να προστατευτούν μέχρι να χρησιμοποιηθούν για το σκοπό που καταβλήθηκαν» και η ένατη με αριθμό 656/3-4-2023 επίκαιρη ερώτηση δεύτερου κύκλου με θέμα: «Απαλλαγή από το ΦΠΑ των δαπανών επισκευής και ανοικοδόμησης σεισμόπληκτων κτηρίων» δεν θα συζητηθούν, γιατί ο κ. Κεγκέρογλου και ο κ. Σταϊκούρας συνεννοήθηκαν μεταξύ τους να μη συζητηθούν.

Οπότε, επαναλαμβάνω ότι σας εύχομαι καλό Πάσχα!

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 19.04΄ λύεται η συνεδρίαση για αύριο, ημέρα Τρίτη 11 Απριλίου 2023 και ώρα 10.30΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**